c: text/html

text:
ဢမ်ႇမီးပၢင်တိုၵ်းသင်သေ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) လႄႈ ၸုမ်းသိုၵ်းပလွင်ႈ (TNLA) တင်ႈၸႂ်ႈ ယိုဝ်းမၢၵ်ႇလူင်သႂ်ႇ ဝၢၼ်ႈၵူၼ်း တီႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ ႁဵတ်းႁႂ်ႈမီးၵူၼ်းမိူင်း သွင်ၽူဝ်မေး တၢႆထင်တီႈ တင်းသွင်ၵေႃႉ၊ ၵူၼ်းဝၢၼ်ႈတႃႇၵေႃႉၼိုင်ႈ တိူဝ်ႉမၢတ်ႇၸဵပ်း တီႈၵွၵ်းႁူဝ် ႁၢဝ်ႈႁႅင်းၼႆ လုမ်းၵႅတ်ႇၶႄၽၢႆႇသိုၵ်းမၢၼ်ႈ ပိုၼ်ၽၢဝ်ႇ။
လွင်ႈၼႆႉ ပဵၼ်မိူဝ်ႈဝႃး ဝၼ်းထီႉ 26 June 2017 ယၢမ်းဝၢႆးဝၼ်း 12:30-မူင်းပၢႆ၊ KIA လႄႈ TNLA လႆႈယိုဝ်းမၢၵ်ႇလူင် ၶဝ်ႈၵႂႃႇၼႂ်းဝၢၼ်ႈပဵင်းႁွႆ ဢိူင်ႇၽၵ်းယိူင်း ဢၼ်ယၢၼ်ၵႆ ၸဵင်ႇႁွင်ႇဝၼ်းတူၵ်း ဝဵင်းၵူတ်ႉၶၢႆမွၵ်ႈ 4,000-မီႇတႃႇသေ မၢၵ်ႇလူင်တူၵ်းသႂ်ႇ ႁိူၼ်း တႃႉဢၢႆႈတႄႉ ဢႃႇယု 44-ပီႊ လႄႈ ယႃဢေးဢၢမ် ဢႃႇယု 41-ပီႊ ၶဝ်သွင်ၽူဝ်မေး လႆႈတၢႆထင်တီႈၵႂႃႇ ၵမ်းသိုဝ်ႈ။
ၵူၼ်းဝၢၼ်ႈထႅင်ႈၵေႃႉၼိုင်ႈ ဢၼ်ၸိုဝ်ႈႁွင်ႉ တႃႉဢၢႆႈသၢမ် ဢႃႇယု 53-ပီႊတႄႉ ၸၢၵ်ႇမၢၵ်ႇလူင် တူၵ်းသႂ်ႇတီႈၵွၵ်းႁူဝ် မၢတ်ႇၸဵပ်းႁၢဝ်ႈႁႅင်းဝႆႉသေ လႆႈဢဝ်တူဝ်မၼ်း ၵႂႃႇယူတ်းယႃဝႆႉတီႈ ႁူင်းယႃလူင်ၵူၼ်းမိူင်း ဝဵင်းၵူတ်ႉၶၢႆ ၼႆယဝ်ႉ။
ၵဵဝ်ႇၵပ်းလွင်ႈၼႆႉသေ ၽၢႆႇတၢင်း ၸုမ်းသိုၵ်းပလွင်ႈ (TNLA) သမ်ႉဝႃႈ ဢမ်ႇၸႂ်ႈႁွႆးမိုဝ်းၶဝ်သွင်ၸုမ်း၊ ဢၼ်ယိုဝ်းမၢၵ်ႇလူင် သႂ်ႇဝၢၼ်ႈၵူၼ်းၼၼ်ႉ ပဵၼ်ႁွႆးမိုဝ်း သိုၵ်းမၢၼ်ႈ တပ်ႉၵွင် ၶလရ-45 ၽၢႆႇတႂ်ႈၵုမ်းၵမ် ပိဝ်ႇႁႃႇသိုၵ်း ဢၼ်ပၵ်းတီႈ ဝဵင်းၵူတ်ႉၶၢႆ ဝႃႈၼႆ။
လႆႈႁူႉဝႃႈ မိူဝ်ႈဝႃးဝၼ်းထီႉ-26 ယၢမ်းၵၢင်ၼႂ်မွၵ်ႈ 09:00-မူင်းၼၼ်ႉၵေႃႈ သိုၵ်းမၢၼ်ႈ လႄႈ တင်းၸုမ်းသိုၵ်းပလွင်ႈ TNLA လႆႈပဵၼ်ပၢင်တိုၵ်းၵၼ်တီႈ ၼႂ်းၵႄႈ လွႆပၢင် လႄႈ လၢၼ်ႇလွႆ တီႈဝဵင်းၼမ်ႉသၼ်ႇ မိူင်းတႆးပွတ်းႁွင်ႇ ၼင်ႇၵဝ်ႇၼႆ။
တႆးလွတ်ႈလႅဝ်း

robotstxt: allowed

filter: keep


text:
ၶၢဝ်ႇယႃႈမဝ်းၵမ်
ၼမ်ႉၶမ်း တိလႆႈယႃႈ လႄႈ ၵူၼ်းၵႃႉ 3-ၵေႃႉ
- Details
- Created on 01 April 2017
- Written by တႆးလွတ်ႈလႅဝ်း
ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ႁူမ်ႈၵၼ် တိၺွပ်းလႆႈ ယႃႈၽိၼ်ႇၽိူၵ်ႇ၊ ယႃႈမ လႄႈ ၵူၼ်းၵႃႉၶၢႆ 3-ၵေႃႉ၊ ၵူၼ်းသူႇၵိၼ် 1-ၵေႃႉသေ ဢၢပ်ႈပၼ်ၼႂ်းမိုဝ်း ၽူႈမီးပုၼ်ႈၽွၼ်း ပလိၵ်ႈမၢၼ်ႈ ႁႂ်ႈဢဝ်တၢမ်ႇတၢင်းၽိတ်း ၸွမ်းပၵ်းပိူင် ၸိုင်ႈမိူင်းမီး ၼႆယဝ်ႉ။
မိူဝ်ႈၼႆႉ ဝၼ်းထီႉ 01 April 2017 ယၢမ်းၵၢင်ၼႂ်မွၵ်ႈ 08:00-မူင်း ပူၼ်ႉမႃးၼၼ်ႉ ၸုမ်းပွင်ၵၢၼ်ၼႃႈဝၢၼ်ႈ လႄႈ ၵူၼ်းၼုမ်ႇ ႁူမ်ႈၵၼ် 6-ဝၢၼ်ႈ ဢဵၼ်ႁႅင်းမွၵ်ႈ 50-ၵေႃႉ လမ်းတိၺွပ်းၽဵဝ်ႈလၢင်ႉ ယႃႈမဝ်းၵမ် ၼႂ်းၸႄႈဝဵင်းၼမ်ႉၶမ်းသေ တိၺွပ်းလႆႈ ၵူၼ်းၵႃႉၶၢႆ 3-ၵေႃႉ၊ ၵူၼ်းသူႇၵိၼ် 1-ၵေႃႉ လႄႈ ယႃႈၽိၼ်ႇၽိူၵ်ႇ 2-ဢႅပ်ႇ (ဢႅပ်ႇသႂ်ႇၵွၼ်ႈသီ) ဢိၵ်ႇတင်းယႃႈမ ၵမ်ႈၽွင်ႈ တီႈၼႂ်းၼႃး ၵႄႈၵၢင် ဝၢၼ်ႈၼမ်ႉတီး၊ ၵုၼ်လူင်၊ ႁူဝ်ပုင်ႇ လႄႈ ဝၢၼ်ႈပုင်ႇ ၸၢပ်ႈၵၼ်ဝႆႉၼၼ်ႉ ၼႆယဝ်ႉ။
ၼႂ်းဢၼ်တိၺွပ်းလႆႈ ၵူၼ်းၵႃႉၶၢႆ 3-ၵေႃႉၼၼ်ႉပဵၼ် ၸၢႆးသႃႇၸၢမ်ႇ ၸိုဝ်ႈပေႃႈ ၶိင်းၶမ်းယီႈဢွၼ်ႇ တီႈယူႇဝၢၼ်ႈႁူဝ်ပုင်ႇ၊ ၸၢႆးဢွင်ႇလေး ၸိုဝ်ႈပေႃႈ ၶိင်းသွႆးၶမ်းသႂ် ဝၢၼ်ႈႁူဝ်ပုင်ႇ လႄႈ ၸၢႆးဢၢႆႈ ဝၢၼ်ႈလွႆလိၼ်ၵၢင် ဢိၵ်ႇတင်း ၸၢႆးသၢမ် ၸိုဝ်ႈပေႃႈ ၶိင်းဢၢႆႈဢွၼ်ႇ ဝၢၼ်ႈၼမ်ႉတီး ဢၼ်ပဵၼ်ၵူၼ်းသူႇၵိၼ်ယႃႈ 1-ၵေႃႉ ႁူမ်ႈၵူၼ်းဢၼ်တိၺွပ်းလႆႈမီး 4-ၵေႃႉ ၼႆယဝ်ႉ။
ဝၢႆးတိၺွပ်းလႆႈယဝ်ႉၼၼ်ႉ ၸုမ်းပွင်ၵၢၼ်ၼႃႈဝၢၼ်ႈ လႄႈ ၵူၼ်းၼုမ်ႇဝၢၼ်ႈၶဝ် လႆႈႁွင်ႉဢဝ်ၽူႈမီးပုၼ်ႈၽွၼ်း ပလိၵ်ႈမၢၼ်ႈ မႃးတီႈဢွင်ႈပိူင်ပဵၼ်သေယဝ်ႉ လႆႈဢဝ်ဢၢပ်ႈပၼ်ၼႂ်းမိုဝ်း ပလိၵ်ႈမၢၼ်ႈ ၵႂႃႇလႄႈ ႁႂ်ႈဢဝ်တၢင်းၽိၼ်းၵႂႃႇၸွမ်း ၼင်ႇပၵ်းပိူင်ၸိုင်ႈမိူင်းမီးၼၼ်ႉ ၼႆယဝ်ႉ။
မိူဝ်ႈလဵဝ်ၼႆႉ ၶဝ်သီႇၵေႃႉ ထုၵ်ႇၽူႈမီးပုၼ်ႈၽွၼ်း ၸဝ်ႈၼႃႈတီႈ ပလိၵ်ႈမၢၼ်ႈ တိၺွပ်းဢဝ်ၵႂႃႇၵုမ်းၶင်ဝႆႉ ၼႂ်းႁူင်းပလိၵ်ႈမၢၼ်ႈ ဝဵင်းၼမ်ႉၶမ်းယဝ်ႉသေ တေထတ်းထၢမ် ဢဝ်တၢင်းၽိတ်းၵႂႃႇ ဝႃႈၼႆ။
တႆးလွတ်ႈလႅဝ်း


text:
ယွၼ်ႉၶွမ်ႊပၼီႊ မႃးၶုတ်းၶမ်း ၼိူဝ်လွႆ ၼႂ်းဝၢၼ်ႈ ၼႃးႁႆးလူင် ဢိူင်ႇမိူင်းလဵၼ်း ၸႄႈဝဵင်း တႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်းၼၼ်ႉလႄႈ လိၼ်သူၼ်ႁႆႈၼႃး ၵူၼ်းဝၢၼ်ႈ ဢိၵ်ႇပႃးၼမ်ႉၵိၼ်ၼမ်ႉၸႂ်ႉ ၵူၼ်းဝၢၼ်ႈ လႆႈလူႉၵွႆတင်းၼမ်တင်းလၢႆ။
ၵူၼ်းဝၢၼ်ႈတုၵ်းယွၼ်းတီႈ လူင်ပွင်ၸိုင်ႈ မိူင်းတႆး 2 ပွၵ်ႈယဝ်ႉၵေႃႈ လူင်ပွင်ၸိုင်ႈဢမ်ႇႁၢမ်ႈႁႄႉပၼ်လႆႈ။ ထိုင်ဝၼ်းမိူဝ်ႈၼႆႉ ၸဝ်ႈငိုၼ်းသႃးၶဝ်တိုၵ်ႉမႃးၶုတ်းယူႇတိၵ်းတိၵ်း ဝႃႈၼႆ။ ငဝ်းလၢႆးၵူၼ်းဝၢၼ်ႈ ႁဵတ်းႁိုဝ်ယူႇ ႁဵတ်းႁိုဝ်ၵိၼ်။ တၢင်းယၢပ်ႇၽိုတ်ႇၵူၼ်းဝၢၼ်ႈမီးၸိူင်ႉႁိုဝ်။ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် မေႃယႃ ၼၢင်းလႃႈ ၽူႈတူင်ႉၼိုင်တႃႇသုၼ်ႇလႆႈ ၸဝ်ႈႁႆႈၸဝ်ႈၼႃး ၼႃးႁႆးလူင် ဝႆႉၼင်ႇၼႆၶႃႈဢေႃႈ။
ထၢမ် – မႂ်ႇသုင်ၶႃႈ မေႃယႃၼၢင်းလႃႈႁဝ်းၶႃႈ။ ယၢမ်းလဵဝ်တီႈၼႃးႁႆးလူင်ၼၼ်ႉ ၶွမ်ႊပၼီႊ ၶဝ်တိုၵ်ႉၶုတ်းၶမ်းယူႇၶႃႈႁႃႉ။ မီးၶွမ်းပၼီးသင်လၢႆလၢႆ ?။
တွပ်ႇ- မႂ်ႇသုင်ၶႃႈ ။ တေႃႇမိူဝ်ႈလဵဝ်ၵေႃႈ တိုၵ်ႉသိုပ်ႇၶုတ်းယူႇၶႃႈ၊ ၶွမ်ႊပၼီႊဢၼ်မႃးၶုတ်းတႄႉ မီး(3) ဢၼ်။ 1. သၢႆႉပျိဝ်းယေး ၶွမ်ႊပၼီႊ၊ 2. လွႆၶမ်းလူင်ၶွမ်ႊပၼီႊ၊ 3. ၸၢႆးတိပ်ႉၶွမ်ႊပၼီႊ။ တေႃႈလဵဝ် သၢႆႉပျိဝ်းယေးၶွမ်ႊပၼီႊလႄႈ လွႆၶမ်းလူင်ၶွမ်ႊပၼီႊ သွင်ဢၼ်ၼႆႉ တိုၵ်ႉသိုပ်ႇၶုတ်းယူႇ။
ထၢမ် – ယွၼ်ႉၶွမ်ႊပၼီႊၶဝ်မႃးၶုတ်းၶမ်းၼႆႉသေ မၼ်းတုမ်ႉတိူဝ်ႉၵူၼ်းဝၢၼ်ႈၸိူင်ႉႁိုဝ်ၶႃႈ?။
တွပ်ႇ – ၶဝ်တႄႇမႃးၶုတ်း မိူဝ်ႈပီ 2007-2008 ။ မိူဝ်ႈပူၼ်ႉမႃးၶၢဝ်းတၢင်း 2-3 ပီ တႄႉဢမ်ႇမီးလွင်ႈ တုမ်ႉတိူဝ်ႉသင်။ ဝၢႆး 2012 မႃး မီးလွင်ႈတုမ်ႉတိူဝ်ႉမႃး။ မိူၼ်ၼင်ႇ ၼႂ်းမႄႈၼမ်ႉၶမ်း ဢၼ်ၵူၼ်း ဝၢၼ်ႈလႆႈၸႂ်ယႂ်ႇၸႂ်ႉတိုဝ်းၼၼ်ႉၵေႃႈ ၶုၼ်ႇဢူၼ်မဵၼ်တူႇမဵၼ်ၶႅဝ်း ၊ ပဵၼ်ၼမ်ႉၶီႈၵူမ်ႇၶီႈငႂ်ႈ ။ ဢမ်ႇၸၢင်ႈ ဢဝ်သႂ်ႇၼႂ်းၵၢၼ်ၽုၵ်ႇသွမ်ႈ၊ ယၢမ်းလဵဝ်ဢမ်ႇၸႂ်ႉလႆႈသေဢိတ်း၊ ၼႃးၵေႃႈမွၵ်ႈ 300 ဢေႊၵႃႊ ဢမ်ႇၸၢင်ႈၽုၵ်ႇၵိၼ်ယဝ်ႉ။
ထၢမ် – ဝၢႆးသေမီးလွင်ႈတုမ်ႉတိူဝ်ႉၸိူင်ႉၼႆ ၶွမ်ႊပၼီႊၶဝ် ၸွင်ႇသၢႆႈတႅၼ်းပၼ်ၵူၼ်းဝၢၼ်ႈသင်ၶႃႈ?။
တွပ်ႇ – ႁဝ်းၶႃႈၵေႃႈလႆႈတူင်ႉတိုၼ်ႇသၢၼ်ၶတ်း မိူဝ်ႈပီ 2014 လိူၼ်ၵျူႊလၢႆႊၼၼ်ႉ ႁဝ်းၶႃႈလႆႈၵႂႃႇ ႁဵတ်းပၢင်သပ်းၸႅင်ႈၶၢဝ်ႇ၊ တိုၵ်းယွၼ်း တီႈလူင်ပွင်ၸိုင်ႈမိူင်းတႆးလႄႈ ၽွင်းလူင် လုင်းၸၢႆးဢၢႆႈပဝ်း ။ ၶေႃႈတုၵ်းယွၼ်းတႄႉ 1. ႁႂ်ႈၶွမ်ႊပၼီႊၼႆႉ ၵိုတ်ႉၵၢၼ်ၶုတ်းၶမ်းပၼ်ၵမ်းလဵဝ် ၊ 2. ႁႂ်ႈမူၼ်ႉမႄးပၼ်ၶိုၼ်း တိူၵ်ႇႁႆႈလွၵ်းၼႃး ဢၼ်မီးႁိမ်း မႄႈၼမ်ႉၶမ်းၼၼ်ႉ ႁႂ်ႈလီမိူၼ်ၵဝ်ႇၶိုၼ်း၊ 3. ႁႂ်ႈၶဝ်မႃးသၢႆႈတႅၼ်းပၼ် ၵႃႈမၢၵ်ႇၶဝ်ႈတဝ်ႈၼမ်ႉႁဝ်းၶႃႈ ဢၼ်ဢမ်ႇလႆႈၽုၵ်ႇသွမ်ႈမႃးၼႂ်းၶၢဝ်းတၢင်း 2-3 ပီ ၸိူဝ်းၼၼ်ႉ။ ႁဝ်းၶႃႈလႆႈတုၵ်းယွၼ်းဝႆႉ(3) ၶေႃႈၼႆႉ။
ၵူၺ်းၵႃႈလူင်ပွင်ၸိုင်ႈမိူင်းတႆးၵေႃႈ မႃးသင်ႇႁႂ်ႈၵိုတ်းယင်ႉယူႇ။ မိူဝ်ႈလိူၼ်ဢေႃႊၵတ်ႊသ် ပီ 2014 တူဝ်လုင်းၸၢႆးဢၢႆးပဝ်းၵေႃႈ လူင်းမႃးတူၺ်းသေသင်ႇဝႃႈ ႁႂ်ႈၵိုတ်းယင်ႉ ၵၢၼ်ၶုတ်းၶမ်းၵမ်းလဵဝ်။ ႁႂ်ႈၶွမ်ႊပၼီႊမႃးမူၼ်ႉမႄး ပၼ်ၶိုၼ်းတူၵ်ႇႁႆႈလွၵ်းၼႃး။ ႁႂ်ႈသၢႆႈတႅၼ်းပၼ်ၶိုၼ်း ၸဝ်ႈႁႆႈၸဝ်ႈၼႃး။ တႃႇသၢႆႈတႅၼ်းၼၼ်ႉၵေႃႈ ႁဝ်းၶႃႈယွၼ်းဝႆႉ (300) ဢေႊၵႃႊပၢႆ ၵူၺ်းၵႃႈ တိုၵ်ႉလႆႈၵႂႃႇ(168)ဢေႊၵႃႊ၊ ၼိုင်ႈဢေႊၵႃႊ လႆႈငိုၼ်း 660,000 ပျႃး၊ ၵၢၼ်မူၼ်ႉမႄးၼၼ်ႉၵေႃႈ ပႆႇမႃးႁဵတ်းသင်ပၼ်၊ ၼမ်ႉၶမ်းႁဝ်းၶႃႈၵေႃႈ ၶဝ်မႃးမႄးပၼ်ၵႂႃႇဢိတ်းဢွတ်းၵူၺ်း၊ ထိုင်မိူဝ်ႈလဵဝ် ၾူၼ်တူၵ်းၼမ်ႉၼွင်းမႃး မၼ်းၵေႃႈမိူၼ်ၵဝ်ႇၶိုၼ်းၵူၺ်းၶႃႈ။
ထၢမ် – ပေႃးမိူဝ်းၼႃႈမႃး တႃႇတေသၢၼ်ၶတ်းၵႂႃႇထႅင်ႈၼၼ်ႉ ၸွင်ႇတေမီးထႅင်ႈၶႃႈႁႃႉ?။
တွပ်ႇ – ၵူၼ်းဝၢၼ်ႈၶႃႈၶဝ်တႄႉ တေဢၢၼ်းသၢၼ်ၶတ်းၵႂႃႇယူႇ။ ႁဝ်းၶႃႈၵူၼ်းဝၢၼ်ႈၵူၼ်းၶူင်ႇၵေႃႈ ဢိင်ပိုင်ႈ တီႈမႄႈၼမ်ႉၼႆႉသေ ၽုၵ်ႇသွမ်ႈၵိၼ်ႁႆႈၼႃးၵူၺ်းၶႃႈ။ ပေႃးႁဝ်းၶႃႈဢမ်ႇလႆႈႁဵတ်းၵိၼ်ၼႃးၼႆႉ မိူၼ်ဝႃႈ ဢမ်ႇၸၢင်ႈႁဵတ်းၵိၼ်သင် ဢမ်ႇမီးလၢႆးလႆႈသင်။ ပေႃးဝႃႈဢမ်ႇမီးၼႃးၵေႃႈ ႁဝ်းၶႃႈၵေႃႈဢမ်ႇယူႇလႆႈၶႃႈ။ ယွၼ်ႉပိူဝ်ႈပဵၼ်ၸိူင်ႉၼၼ် ပေႃးႁဝ်းၶႃႈ ဢမ်ႇသၢၼ်ၶတ်းၵေႃႈ တေဢမ်ႇလႆႈၵိၼ်ယဝ်ႉၶႃႈ။ ယွၼ်ႉပိူဝ်ႈၼၼ်လႄႈ တေဢၢၼ်းသၢၼ်ၶတ်းၵႂႃႇထႅင်ႈယူႇ။
ထၢမ် – ပေႃးၼႆ ၶွမ်ႊပၼီႊၶဝ် ယင်းတိုၵ်ႉမႃးၶုတ်းၶမ်းယူႇတိၵ်းတိၵ်း ဢမ်ႇႁၼ်သဵၼ်ႈတၢင်းၶဝ်တေၵိုတ်းၶႃႈႁႃႉ?။
တွပ်ႇ – ဢွၼ်တၢင်းၵေႃႈ မိူဝ်ႈလူင်ပွင်ၸိုင်ႈမိူင်းတႆး လုင်းၸၢႆးဢၢႆႈပဝ်း မႃးသင်ႇယင်ႉၼၼ်ႉ ၶဝ်ၵေႃႈလႆႈၵိုတ်းယင်ႉၵႂႃႇၵမ်းၼိုင်ႈ၊ ၸူဝ်ႈၶၢဝ်း။ တင်ႈဢဝ်လိူၼ်သွင်ၼႆႉမႃး ၶဝ်ၵေႃႈမႃး ၶုတ်းထႅင်ႈ တေမီးသွင်ၶွမ်ႊပၼီႊ တေပဵၼ်သၢႆႉပျိဝ်းယေးၶွမ်ႊပၼီႊလႄႈ လွႆၶမ်းလူင်ၶွမ်ႊပၼီႊ ။ ယင်းတိုၵ်ႉသိုပ်ႇႁဵတ်းၵႂႃႇထႅင်ႈယူႇ။ ၵွပ်ႈၼၼ် ၶႃႈၶဝ်ၵေႃႈ ၶိုၼ်းလႆႈတၢင်ႇၼႄတီႈ လုင်းၸၢႆးဢၢႆႈပဝ်းထႅင်ႈၵမ်းၼိုင်ႈ။ လုင်းၸၢႆးဢၢႆႈပဝ်း ၵေႃႈ ၶိုၼ်းလူင်းမႃးတူၺ်းထႅင်ႈ တီႈဝၢၼ်ႈႁဝ်းၶႃႈထႅင်ႈၵမ်းၼိုင်ႈ။ ႁဝ်းၶႃႈယွၼ်းတၢင်းၸွႆႈထႅမ်ဝႃႈ ႁႂ်ႈႁၢမ်ႈပၼ် ၶွမ်ႊပၼီႊၶဝ်။ ၵူၺ်းၵႃႈ လုင်းၸၢႆးဢၢႆႈပဝ်း ၵေႃႈဝႃႈ ” ၵဝ်ဢမ်ႇၸၢင်ႈၸီႉသင်ႇပၼ်လႆႈႁႂ်ႈၶဝ်ၵိုတ်း။ ယွၼ်ႉပိူဝ်ႈဝႃႈ ၶဝ်လႆႈၶႂၢင်ႉတီႈ ၼေႇပျီႇတေႃႇမႃးလႄႈ ၶဝ်လႆႈသိုပ်ႇႁဵတ်းထႅင်ႈ” ဝႃႈၼႆၶႃႈဢေႃႈ။ ပေႃးပဵၼ်ၼႆ တႃႇတေၵိုတ်းၵေႃႈ တေယၢပ်ႇဝႆႉ။ တေႃႈလဵဝ်ၵေႃႈ ၶဝ်တိုၵ်ႉသိုပ်ႇၶုတ်းယူႇ။
ထၢမ် – ၵူၼ်းဝၢၼ်ႈဢၼ်ၵႂႃႇၵိၼ်ၸၢင်ႈ ႁဵတ်းၵၢၼ်တီၶွမ်ႊပၼီႊ ၸွင်ႇမီးၶႃႈ?။
တွပ်ႇ – ဢမ်ႇမီးၶႃႈ ၵူၼ်းဝၢၼ်ႈတိုၼ်းဢမ်ႇလႆႈၶိုၼ်ႈၵႂႃႇၼိူဝ်လွႆၶႃႈ။ ၶဝ်ၶုတ်းၼႆႉပဵၼ်တီႈၼိူဝ်လွႆ။ ၵူၼ်းဝၢၼ်ႈတႄႉ တႃႇတေၵႂႃႇႁဵတ်း ၵၢၼ်တီႈၼႂ်းၼၼ်ႉတိုၼ်းဢမ်ႇမီး ။ ၶဝ်ၵေႃႈ ဢမ်ႇႁွင်ႉၸႂ်ႉ ၵူၼ်းဝၢၼ်ႈ။ မိူဝ်ႈဢွၼ်တၢင်း ၶဝ်ယင်းဢမ်ႇပၼ်ၵူၼ်းဝၢၼ်ႈၵႂႃႇတီႈဢၼ်ၶဝ်ၶုတ်း။ ၵူၺ်းၵႃႈ ဝၢႆးႁဝ်းၶႃႈႁဵတ်းပၢင်သပ်းၸႅင်ႈၶၢဝ်ႇ ၶဝ်ၵေႃႈဢမ်ႇႁႄႉယဝ်ႉ။ ႁဝ်းၶႃႈၶိုၼ်ႈၵႂႃႇဢႅဝ်ႇတူၺ်းယူႇဢေႃႈ။ တႃႇတေၵႂႃႇႁဵတ်းၵၢၼ်တႄႉဢမ်ႇမီးၶႃႈ။
ထၢမ် – ၵူၼ်းမႃးႁဵတ်းၵၢၼ်ၼၼ်ႉ ပဵၼ်ၵူၼ်းၸၢဝ်းၶိူဝ်းသင်လၢႆလၢႆၶႃႈ?။
တွပ်ႇ – ၵမ်ႉၼမ်ၵေႃႈတေပဵၼ်တႆး။ ဢွၼ်တၢင်းတႄႉပဵၼ်ၵူၼ်းၶႄႇ၊ မိူဝ်ႈလဵဝ်တႄႉ တေပဵၼ်ၵူၼ်းတႆး လႄႈ ၸၢဝ်းၶိူဝ်းဢႃၶႃႇ၊ လႃးႁူႇ ။ လုၵ်ႉတၢင်ႇတီႈမႃးၶႃႈဢေႃႈ။
ထၢမ် – လိုၼ်းသုတ်း ယူႇတီႈၼၢင်းလႃးသေ ၶႂ်ႇၾၢၵ်ႇတွၼ်ႈပၼ် ပီႈၼွင်ႉၵူၼ်းဝၢၼ်ႈ ၵူၼ်းမိူင်းၸိူင်ႉႁိုဝ်။ လၢႆလၢႆတီႈၵေႃႈ ႁူပ်ႉထူပ်းပၼ်ႁႃ ၽွၼ်းတုမ်ႉယွၼ်ႈ ယွၼ်ႉၶူင်းၵၢၼ်ယႂ်ႇလူင် ၸိူင်ႉၼႆယူႇ။
တွပ်ႇ – ဝၢၼ်ႈႁဝ်းၶႃႈ တီႈဝၢၼ်ႈၼႃးႁႆးလူင်ၼႆႉ ပဵၼ်ဝၢၼ်ႈဢွၼ်ႇသေတႃႉၵေႃႈ လႆႈႁူပ်ႉထူပ်းတၢင်းယၢပ်ႇၽိုတ်ႇ ယွၼ်ႉၶွမ်ႊပၼီႊၶုတ်းၶမ်းၼႆႉသေလႄႈ တၢင်ႇတီႈတၢင်ႇတၢင်းၵေႃႈ ဢမ်ႇၶႂ်ႇႁႂ်ႈမၼ်းပဵၼ်မိူၼ်ၸိူင်ႉႁဝ်းၶႃႈ။ ပေႃးဝႃႈမီးမႃးၸိူင်ႉႁိုဝ်ၼႆၵေႃႈ ႁႂ်ႈလႆႈမီးၸႂ် တေႃႇသူႈ ႁတ်းႁၢၼ်လႄႈ ႁႂ်ႈမၼ်းပဵၼ်တီႈတွၼ်ႈသွၼ်ၵႂႃႇမိူဝ်းၼႃႈ။ ဢမ်ႇၶႂ်ႈႁႂ်ႈတၢင်ႇတီႈတၢင်ႇမိူင်း ၺႃးမိူၼ်ႁဝ်းၶႃႈၼႆႉ။ ႁဝ်းၶႃႈယွၼ်းတီႈ လူင်ပွင်ၸိုင်ႈ ႁႂ်ႈလူင်ပွင်ၸိုင်ႈၵူႈၾၢႆႇၾၢႆႇ ႁၼ်ထိုင်ၵူၼ်းဝၢၼ်ႈၵူၼ်းၶူင်ႇ ဢိတ်းၼိုင်ႈၶႃႈ။ ပေႃးမၼ်းပဵၼ်ၵၢၼ် ဢၼ်တေတုမ်ႉတိူဝ်ႉ သၽႃဝ ၾိင်ႈတိုၼ်းႁဝ်းၶႃႈ ဢၼ်တေတုမ်ႉတိူဝ်ႉ ၵူၼ်းဝၢၼ်ႈၵူၼ်းမိူင်းၸိုင် ဢမ်ႇၶႂ်ႈႁႂ်ႈပၼ်ၶႂၢင်ႉၶႃႈ။ ဢၼ်မီးဝႆႉၵေႃႈ ႁႂ်ႈႁၢမ်ႈပၼ်သေၵမ်းၶႃႈ။
ထၢမ် – ယူႇတီႈၵူၼ်းဝၢၼ်ႈၶႃႈလူး ၶႂ်ႈလၢတ်ႈၸိူင်ႉႁိုဝ်ၶႃႈ။
တွပ်ႇ – ဢေႃႈၶႃႈ ၵူၼ်းတႆးႁဝ်းတႄႉ ပေႃးဝႃႈဢမ်ႇတိူဝ်ႉၸဝ်ႈၵဝ်ႇၼႆ ဢမ်ႇၶႂ်ႈလၢတ်ႈဝႃႈပဵၼ်ၾႆး။ ၵွပ်ႈၼၼ် ၶႂ်ႈႁႂ်ႈမီးၸႂ်ဝႃႈ တိူဝ်ႉသူၵေႃႈမိူၼ်တိူဝ်ႉႁဝ်း တိူဝ်ႉႁဝ်းၵေႃႈမိူၼ်တိူဝ်ႉသူယဝ်ႉ။ ၶႂ်ႈႁႂ်ႈဢွၼ်ၵၼ်သၢၼ်ၶတ်း ၶႂ်ႈႁႂ်ႈဢွၼ်ၵၼ် မီးၸႂ်ႁၵ်ႉၵၼ်ၽွင်ႈ။ ယွၼ်ႉပိူဝ်ႈဝႃႈ ဢမ်ႇဢဝ်ၵၼ်ပဵၼ်ၵၼ်လႄႈ မၼ်းၵေႃႈဢမ်ႇပေႉပိူၼ်ႈလႆႈ ၶႂ်ႈႁႂ်ႈဢဝ်ၵၼ်ပဵၼ်ၵၼ်သေၵမ်း။ မႂ်ႇသုင်ၶႃႈ။
ဢွင်ႈတီႈၶုတ်းၶမ်း ပွတ်းဝၢၼ်ႈၼႃးႁႆးလူင် ဢိူင်ႇမိူင်းလဵၼ်းၼႆႉ မီးၾၢႆႇႁွင်ႇဝဵင်းတႃႈၶီႈလဵၵ်း၊ ပေႃးၶီႇလူတ်ႉၶိူင်ႈၵႂႃႇ ၶၢဝ်းတၢင်းမွၵ်ႈ 1 ၸူဝ်ႈမူင်း။
ၶၢဝ်းတၢင်း 2-3 ပီမႃးၼႆႉ လၢႆၶွမ်ႊပၼီႊ မိူၼ်ၼင်ႇၶွမ်ႊပၼီႊၸၢႆးတိပ်ႉ/ လွႆၶမ်းလူင်/ ၸၢႆးမွၼ်းၶမ်း/ KML ၸိူဝ်းၼႆႉ ႁူမ်ႈမိုဝ်းၵၼ်တင်းၸုမ်းယိပ်းၵွင်ႈၵၢင်ႇၼႂ်းပိုၼ်ႉတီႈသေ ၶုတ်းၶမ်း ၶိုင်ထွင်ၶမ်း လၢင်ႉၶမ်း၊ ပွတ်းဝၢၼ်ႈၼႃးႁႆးလူင်၊ ဝၢၼ်ႈၼေႃႇ ၼႂ်းဢိူင်ႇမိူင်းလဵၼ်း ၵိင်ႇၸႄႈဝဵင်းတႃႈလိူဝ်ႇ ၸေႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ႁဵတ်းႁႂ်ႈလိၼ်သူၼ်ႁႆႈၼႃး ၵူၼ်းဝၢၼ်ႈၵူၼ်းမိူင်းလူႉၵွႆ၊ ဢမ်ႇၽုၵ်ႇၵိၼ်လႆႈ။ မႄႈၼမ်ႉႁွင်ႈ ၼမ်ႉၵႄးၸိူဝ်းၼႆႉ ၶုၼ်ႇဢူၼ်၊ ပႃးထၢတ်ႈၶေႊမီႊၶိူဝ်ႊလ်လႄႈ ယဵၼ်းပဵၼ်ၼမ်ႉပႅတ်ႈလၢႆ၊ ဢမ်ႇၸႂ်ႉလႆႈ ။
ဝၢႆးလင်ၵူၼ်ဝၢၼ်ႈၼႃးႁႆးလူင် လဝ်ႈလၢတ်ႈၼႄ လူင်ပင်ၸိုင်ႈမိူင်းတႆး မိူဝ်ႈပီ 2014 ယဝ်ႉ တူဝ်လုင်းၸၢႆးဢၢႆႈပဝ်းၽွင်းလူင်ၾၢႆႇပႃႇမႆႉ လူင်းၵူတ်ႇထတ်းသေ ႁႂ်ႈၶွမ်ႊပၼီႊၶဝ်သၢႆႈတႅၼ်းပၼ် ၸွမ်းၸႂ်ပၼ်ၵူၼ်းဝၢၼ်ႈ ၵမ်းလဵဝ်။ ၶွမ်ႊပၼီႊၶဝ်ၵေႃႈသၢႆႈတႅၼ်းပၼ် ၵမ်းတီႈၼိုင်ႈ 150 သႅၼ်၊ ၵမ်းတီႈသွင် 100 သႅၼ်၊ ၵမ်းတီႈသၢမ်ၼႆႉ 120 သႅၼ် ။ ၵမ်းတီႈၼိုင်ႈလႄႈ ၵမ်းတီႈသွင်ၼႆႉ ပဵၼ်ၶွမ်ႊပၼီႊတၢင်ႇဢၼ်၊ ၵမ်းတီႈသၢမ်ၼႆႉ ပဵၼ်ၶွမ်ႊပၼီႊၸၢႆးၸၢႆးသၢႆႉပျိဝ်းယေး ႁပ်ႉပုၼ်ႈၽွၼ်းသၢႆႈတႅၼ်း။ ၵူၺ်းၵႃႈ ပီႈၼွင်ႉၼႃးႁႆးလူင် ဝႃႈ ယင်းပႆႇမီးတႃႇၼိုင်ႈၶိုင်ႈ ဝႃႈၼႆၶႃႈဢေႃႈ။


text:
သိုၵ်းမၢၼ်ႈ တင်းသိုၵ်းတဢၢင်း ပဵၼ်ပၢင်တိုၵ်းၵၼ် ႁိမ်းတပ်ႉမၢၼ်ႈ ၼႂ်းၸႄႈဝဵင်းမိူင်းၵုတ်ႈ၊ သိုၵ်းမၢၼ်ႈထႅမ်ႁႅင်းသိုၵ်း ၸႂ်ႉႁိူဝ်းဝိၼ်တိုၵ်း ၵႂႃႇယိုဝ်းသႂ်ႇတပ်ႉပၢင်သဝ်းတဢၢင်း။
ဝၼ်းတီႈ 03/02/2015 (မိူဝ်ႈဝႃး) ႁူဝ်ၶမ်ႈ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း (TNLA) တင်းသိုၵ်းမၢၼ်ႈ တိုၵ်ႉပဵၼ်ပၢင်တိုၵ်းၵၼ် တီႈႁိမ်းတပ်ႉပၢင်သဝ်း သိုၵ်းမၢၼ်ႈ သူၺ်ႇတႃႇယႃႇ၊ ႁိမ်းဝၢၼ်ႈသူၺ်ႇၺွင်ႇပိၼ်ႇ ၸႄႈဝဵင်းမိူင်းၵုတ်ႈ။ ပၢင်တိုၵ်းၼႆႉ ပဵၼ်မႃးတင်ႈတႄႇမိူဝ်ႈဝၼ်းတီႈ 02/02/2015 ၊ ၵၢင်ၼႂ် 08:40 မူင်း တေႃႇထိုင်ဝၢႆးဝၼ်း 17:00 မူင်း။ သိုပ်ႇယိုဝ်းၵၼ်ပဵၼ်ၸုပ်ႈပဵၼ်ၸုပ်ႈ၊ တေႃႇထိုင်မႃးမိူဝ်ႈဝႃး ႁူဝ်ၶမ်ႈၵေႃႈ တိုၵ်ႉယိုဝ်းၵၼ်ယူႇ။
သိုၵ်းမၢၼ်ႈ ဢၼ်ပၵ်းတီႈတပ်ႉပၢင်သဝ်း သူၺ်ႇတႃႇယႃႇ ႁိမ်းဝၢၼ်ႈသူၺ်ႇၺွင်ႇပိၼ်ႇ ၸႄႈဝဵင်းမိူင်းၵုတ်ႈၼႆႉ ပဵၼ်သိုၵ်းမၢၼ်ႈတပ်ႉ ၶလယ 223 ၊ လုၵ်ႉမိူင်းမိတ်ႈၵႂႃႇပၵ်း။
ပၢင်တိုၵ်းဝၼ်းတီႈ 2 ၼၼ်ႉ ၾၢႆႇသိုၵ်းမၢၼ်ႈတၢႆ 9 ၵေႃႉ၊ ၾၢႆႇတပ်ႉသိုၵ်းတဢၢင်းတူၵ်းသုမ်း 1 ၵေႃႉ။ မိူဝ်ႈဝႃးၼႆႉ သိုၵ်းမၢၼ်ႈလုၵ်ႉတၢင်းမိူင်းမိတ်ႈ မိူင်းလူင် ၵႂႃႇထႅမ်ႁႅင်းသိုၵ်း တၢင်းၼႃႈလိၼ်ပၢင်တိုၵ်းထႅင်ႈ 300 ၊ ၾၢႆႇသိုၵ်းမၢၼ်ႈၸႂ်ႉပႃးၶိူင်ႈဝိၼ်တိုၵ်း 3 လမ်း။ တႃႇ 2 လမ်း ပဵၼ်ႁေႊလီႊၶွပ်ႊတိူဝ်ႊ၊ ယိုဝ်းၵႂႃႇတၢင်းပၢင်သဝ်းတပ်ႉတဢၢင်း တၢင်းဝၢၼ်ႈပၢင်ထီႇလႃႇ၊ ထႅင်ႈလမ်းၼိုင်ႈ ယိုဝ်းၵႂႃႇတၢင်းဝၢၼ်ႈလွႆဝဵင်း- ၼႆယဝ်ႉ။
ၵူၼ်းမိူင်းမိတ်ႈၶဝ်လၢတ်ႈဝႃႈ- ႁိူဝ်းဝိၼ်တိုၵ်း 3 လမ်း မႃးၵိုတ်းဝႆႉတီႈၶူင်ႇႁိူဝ်းဝိၼ်မိူင်းမိတ်ႈ၊ ပႆႇၵႂႃႇတၢင်းလႂ်၊ တႃႇ 3 လမ်းတႄႉ ၵႂႃႇၽႅဝ်တၢင်းၼႃႈသိုၵ်းယဝ်ႉ။ ဝၼ်းတီႈ 03/02/2015 ။ ၶၢဝ်းယၢမ်းႁူဝ်ၶမ်ႈ 18:30 မူင်း ႁိူဝ်းဝိၼ်တိုၵ်းသိုၵ်းမၢၼ်ႈ မိူဝ်းၵိုတ်းတီႈမိူင်းမိတ်ႈ- ဝႃႈၼႆ။


text:
ၵေႃႁူမ်ႈသၢင်ႈ ၸဝ်ႈႁႆႈၸဝ်ႈၼႃး ၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ႁူမ်ႈၵၼ်ၸတ်းပၢင်ၵႅဝ်ႈ တိူင်ႇၵၢဝ်ႇ ႁႂ်ႈၵေးၼမ်ႉတူႈ လွင်ႈလႆယိုၼ်းယၢဝ်းၵႂႃႇၶၢဝ်းၼႃႈသေ ႁူမ်ႈၵၼ်သၢၼ်ၶတ်း ၵၢၼ်ၵေႃႇသၢင်ႈ ၾၢႆ ၼိူဝ်မႄႈၼမ်ႉတူႈ။
ဝၼ်းတီႈ 21/3/2017 ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ဢွၼ်ႁူဝ်ႁႅင်းၵူၼ်း 100ပၢႆ ၸၢတ်းႁဵတ်းပၢင်ၵႅဝ်ႈ ႁိမ်းၾင်ႇၼမ်ႉတူႈ တီႈတႃႈတႄႈ သေ တိူင်ႇၵၢဝ်ႇႁႂ်ႈမႄႈၼမ်ႉတူႈ လႆႈလွတ်ႈလႅဝ်းထၢင်ႇႁၢင်ႈ ယူႇၵိုၵ်း ၽႅၼ်ႇလိၼ်ၽိုၼ်ၼႆႉၵႂႃႇၶၢဝ်းယၢဝ်း၊ ပိူင်လူင်တႄႉ သၢၼ်မိုဝ်းသေ ၼႄၾၢင်ႁၢင်ႈ ႁႂ်ႈၵိုတ်းယိုတ်း ၵၢၼ်ၵေႃႇသၢင်ႈၾၢႆ ၼိူဝ်မႄႈၼမ်ႉတူႈ။
ၽူႈၶဝ်ႈၵေႃပွင်ပဵၼ်ပၢင်ပွႆး တိူင်ႇၵၢဝ်ႇႁႂ်ႈၵေးၼမ်ႉတူႈ လႄႈ ၵူၼ်းယူႇႁိမ်းႁွမ်းလွတ်ႈၽေးၶဵၼ် ၸၢႆးထမ်းဢၢႆး လၢတ်ႈဝႃႈ – ယိူင်းဢၢၼ်းႁဝ်းၶႃႈတႄႉ တႃႇသၢၼ်ၶတ်း ၵၢၼ်သၢင်ႈၾၢႆ ၼိူဝ်ၵေးၼမ်ႉတူႈ သေ ႁႂ်ႈၵူၼ်းဝၢၼ်ႈၵူၼ်းသူၼ် ၸိူဝ်းယူႇႁိမ်းႁွမ်း ႁၼ်ဢဵၼ်ႁႅင်းသေ ၶဝ်ႈပႃးတူင်ႉၼိုင် ႁဵတ်းသုၼ်ႇလႆႈ ၵူၼ်းဝၢၼ်ႈၵူၼ်းမိူင်း” – ဝႃႈၼႆ။
ပၢင်ယွၼ်းသူး တိူင်ႇၵၢဝ်ႇႁႂ်ႈမႄႈၼမ်ႉတူႈ လွတ်ႈၽေး ထၢင်ႇႁၢင်ႈလႆလွတ်ႈလႅဝ်းၼၼ်ႉ ၸတ်းႁဵတ်း ၵၢင်ၼႂ်ၵဝ်ႈမူင်း တေႃႇထိုင်ၵၢင်ဝၼ်းတဵင်ႈ။ ပၢင်ယွၼ်းသူးၵမ်းၼႆႉ ပဵၼ် ပွၵ်ႈၵမ်းထူၼ်ႈ(3)။ မီးၽူႈယႂ်ႇ ၵူၼ်းလူင် ပႃႇတီႇသိူဝ်ၽိူၵ်ႇ လုင်းပၢၼ်းသႃႇ၊ ပႃႇတီႇႁူဝ်သိူဝ် SNLD လုင်းသူၺ်ႇတူဝ်း၊ ၽူႈယႂ်ႇၵူၼ်း လူင် ၵၢင်ႉၵႄႇ ၸိူဝ်းယူႇၸွမ်းသၢပ်ႇၼမ်ႉတူႈ မႃးၶဝ်ႈႁူမ်ႈ ။
ယိင်းလၢဝ်ၶမ်း လၢတ်ႈဝႃႈ – “ၵၢၼ်ႁဵတ်းၾၢႆၼႆႉ တေဢမ်ႇပၼ်ၽွၼ်းလီ တႃႇၵူၼ်းဝၢၼ်ႈၵူၼ်းသူၼ်၊ တေႁဵတ်းႁႂ်ႈၵူၼ်းဝၢၼ်ႈ ထူပ်းၽေးၼမ် သေဢမ်ႇၵႃး ႁၼ်ထိုင်ဝႃႈတေမီးၽွၼ်းၸႃႉၼမ်လိူဝ် ၽွၼ်းလီ လႄႈ ႁဝ်းၶႃႈတိုၼ်းဢမ်ႇၽွမ်ႉ တႃႇႁဵတ်းၾၢႆတီႈၼႆႈသေ ဢွၼ်ၵၼ်ယုၵ်ႉပၢႆႉၼႄၵၢင်ၸႂ် လွင်ႈႁဝ်းၶႃႈ ဢမ်ႇႁပ်ႉ ဢမ်ႇႁၼ်လီၸွမ်း လွင်ႈႁဵတ်းၾၢႆတဵင်ႁႅတ်ႉၼမ်ႉတူႈ” – ဝႃႈၼႆ။
ၼိူဝ်ၵေးၼမ်ႉတူႈၼႆႉ လူင်ပွင်ၸိုင်ႈ မွပ်ႈပၼ်ၶွမ်ႊပၼီႊ လၢႆလၢႆဢၼ်သေ ဝၢင်းၽႅၼ်ႁဵတ်းၾၢႆ လၢႆလၢႆတီႈ။ ဢၼ်တႄႇႁဵတ်းဝႆႉၵေႃႈမီး။ မိူၼ်ႇၾၢႆလီလု(တႃႈတႄႈ)၊ ၾၢႆတႃႈလူင်(အထက်ရဲရွာ)၊ ၾၢႆဢလႄႇယႄးယႂႃႇ (ၼႂ်းၸႄႈဝဵင်းၼွင်ၶဵဝ်)၊ ဢွၵ်ႉယႄးယႂႃႇ (ၼႂ်းတိူင်းတႃႈလိူဝ်ႇ) ၸဵမ်ၸိူဝ်းၼႆႉ။လူင်ပွင်ၸိုင်ႈမၢၼ်ႈ ၼေႇပျီႇတေႃႇၼႆႉ ပိုၼ်ၽၢဝ်ႇၵိုတ်းယင်ႉၵၢၼ်ၵေႃႇသၢင်ႈၾၢႆ ၼမ်ႉၵဵဝ် (ၼမ်ႉၵဵဝ်ႇၶွႆႈ/မျိတ်ႉၸူင်ႇ) ယွၼ်ႉၵူၼ်းမိူင်းမၢၼ်ႈ မိူင်းၶၢင် သၢၼ်ၶတ်းသေ သမ်ႉတူၵ်းလူင်း တၢင်းမိူင်းၶႄႇမိူင်းထႆး ႁႂ်ႈၵေႃႇသၢင်ႈၾၢႆလူင် ၼႂ်းမိူင်းတႆ လၢႆလၢႆတီႈ။ မိူၼ်ၼင်ႇ ၼိူဝ်ၼမ်ႉၶူင်းၵေႃႈ မီးၶူင်းၵၢၼ်ၾၢႆလူင်မိူင်းတူၼ်၊ ၾၢႆၼွင်ၾႃႉ (တၢင်ႉယၢၼ်း)၊ ၾၢႆမၢၼ်ႈတူၼ်း၊ ၾၢႆၵုၼ်လူင် ၸဵမ်ၸိူဝ်းၼႆႉ။
ၽူႈယႂ်ႇၵူၼ်းလူင်တႆး မိူၼ်ၼင်ႇၸဝ်ႈၶုၼ်ထုၼ်းဢူး ႁူဝ်ပဝ်ႈလူင် ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၵေႃႈ ပိုၼ်ၽၢဝ်ႇတႅၵ်ႇလႅင်းၸွမ်းၼင်ႇၵၢင်ၸႂ်ၵူၼ်းမိူင်း ဝႃႈတိုၼ်းဢမ်ႇယွမ်းႁပ်ႉၵၢၼ်သၢင်ႈၾၢႆ ၼိူဝ်မႄႈၼမ်ႉၼႂ်းမိူင်းတႆး။ ၸွမ်သိုၵ်းလူင်ယွတ်ႈသိုၵ်း ၵေႃႈတေႃႈၼင်ႇၼၼ် တူၵ်ႇလၢတ်ႈ မိူဝ်ႈဝၼ်းၸိူဝ်ႉၸၢတ်ႈၼၼ်ႉဝႃႈ ပေႃးဢမ်ႇပႃးၵၢင်ၸႂ်ၵူၼ်းမိူင်း တိုၼ်းဢမ်ႇပၼ်ၽႂ်ႁဵတ်းၾၢႆ ဝႃႈၼႆ။


text:
ၼႂ်းဝၼ်းလဵဝ်ၵၼ် သိုၵ်းမၢၼ်ႈ ပိုတ်ႇပၢင်တိုၵ်းယႂ်ႇလူင်ၸူး တပ်ႉသိုၵ်းလွတ်ႈလႅဝ်း သဝ်းၶေႃၶၢင်(KIA) ပွတ်းၸႄႈဝဵင်းပၢင်ႇသၢႆး ၸႄႈတွၼ်ႈမူႇၸေႊ လႄႈ တပ်ႉသိုၵ်းၸိူဝ်ႉၸၢတ်ႈပလွင်ႈပူတ်းပွႆႇ(TNLA) တီႈလႅၼ် ၵိင်ႇၸႄႈဝဵင်းၵူတ်ႉၶၢႆ - တႃႈမိူင်းငႄး တိတ်းၵၼ် ၼႂ်းၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ သွင်တီႈႁူမ်ႈၵၼ်။
ဝၼ်းထီႉ 4.june.2014 ယၢမ်း16;00မူင်းၼၼ်ႉ သိုၵ်းမၢၼ်ႈ ၶလရ 290 ဢၼ်ပၵ်းတပ်ႉဝႆႉတီႈ တႃႈမိူင်းငႄး မီးၼႂ်းၵႄႈၵၢင် ဝၢၼ်ႈတႃမိူင်းငႄးလႄႈ ဝၢၼ်ႈမေႃႇႁၢၼ်ႇ ၵႂႃႇပိုတ်းယိုဝ်း တပ်ႉသိုၵ်းၸိူဝ်ႉၸၢတ်ႈ ပလွင်ႈပူတ်းပွႆႇ(TNLA) တပ်ႉၵွင်(335) ၽၢႆႇတႂ်ႈၵုမ်းၵမ်ၵုတ်ႉၵႄးမူႉ ပိဝ်ႇႁႃႇ မၢႆ(5) မိူဝ်ႈတိုၵ်ႉမီးလွင်ႈ တူင်ႉၼိုင်ႁူမ်ႇငမ်း ၼႂ်းၼႃႈတီႈ တပ်ႉၽႄ(3)သေ သွင်ၽၢႆႇလႆႈပဵၼ်ပၢင်တိုၵ်းၵၼ် ၼိူဝ်သဵၼ်ႈတၢင်းၵႃးလူင် ၵူတ်ႉၶၢႆ ၵႂႃႇမႃး တႃမိူင်းငႄး ၼႂ်းလႅၼ်ၵိင်ႇၸႄႈဝဵင်း ၵူတ်ႉၶၢႆလႄႈတႃမိူင်းငႄး တိတ်းၵၼ် တီႈၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ။
သွင်ၽၢႆႇလႆႈပဵၼ်ပၢင်တိုၵ်းၵၼ် ႁိုင်မွၵ်ႈ (15)မဵတ်ႉ ၽၢႆႇတပ်ႉသိုၵ်း(TNLA) ဢဝ်ၶိူင်ႈလူင်(RPG) ၶိုၼ်းတုမ်ႉတွပ်ႇ ပိုတ်းယိုဝ်း တုမ်ႉတိူဝ်ႉသႂ်ႇ လူတ်ႉၵႃးၽူဝ်းဝီး ဢၼ်ၽၢႆႇသိုၵ်းမၢၼ်ႈ တပ်ၶလရ(290) ၶီႇမႃး လႆႈလူႉၵွႆၵႂႃႇ၊ လွင်ႈတုမ်ႉတိူဝ်ႉၽၢႆႇသို်ၵ်းမၢၼ်ႈတႄႉ ဢမ်ႇပႆႇလႆႈႁူႉၸွမ်းၶၢဝ်ႇသင်၊ ၵူၺ်းၵႃႈၽၢႆႇ TNLA တႄႉ ဢမ်ႇလႆႈမီးလွင်ႈတုမ်ႉတိူဝ်ႉ ဝၢတ်ႇၸဵပ်းဢီႈသင် ဝႃႈၼႆ။
ၼႂ်းဝၼ်းလဵဝ်ၵၼ်ၼႆႉၼင်ႇၵဝ်ႇ သိုၵ်းမၢၼ်ႈ တပ်ႉၶလရ(323) လႄႈ (507) ၽၢႆႇတႂ်ႈၵုမ်းၵမ် တပ်ႉမ(88) ႁူမ်ႈၵၼ် မီးႁႅင်းသိုၵ်း မွၵ်ႈ(400)ၵေႃႉ ထူဝ်းသိုၵ်းၶဝ်ႈတိုၵ်းၸူး ၼႂ်းၼႃႈတီႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIA) လႆႈပဵၼ်ပၢင်တိုၵ်းၵၼ်တင်း KIA တပ်ႉၸုမ်း(4) ၼႃႈတီႈမၢႆ (36) ယၢမ်းႁူဝ်ၶမ်ႈ တီႈပွတ်း ဝၢၼ်ႈၽၢႆႇၵဝ်ႇ၊ ၶႃႉလွမ်၊ မူင်ႇၵူႇ လႄႈပွတ်းၸႄႈဝဵင်းပၢင်ႇသၢႆး ၸႄႈတွၼ်ႈမူႇၸေႊ မိူင်းတႆးပွတ်းႁွင်ႇ။
ဝၢႆးပၢင်တိုၵ်းယဵၼ်ယဝ်ႉ ၽၢႆႇတပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA ၶဝ်လၢတ်ႈဝႃႈ တီႈဢႄႇသုတ်း သိုၵ်းမၢၼ်ႈၶဝ် တေလူႉတၢႆ မွၵ်ႈ(10)ၵေႃႉ၊ မီးလွင်ႈတုမ်ႉတိူဝ်ႉဝၢတ်ႇၸဵပ်း တင်းၼမ်ၼႆ မိူဝ်ႈလဵဝ်လႆႈဢဝ်တူဝ်ၶဝ် ၵႂႃႇယူတ်းယႃတူဝ်ဝႆႉတီႈ ႁူင်းယႃႈယႃ ဝဵင်းပၢင်ႇသၢႆး လႄႈ ဝဵင်းမူႇၸေႊ၊ ၽၢႆႇKIA လွတ်ႈၽေးလီ ဢမ်ႇမီးလွင်ႈတုမ်ႉတူိဝ်ႉ သင်ၼႆ။
Jade Land
တႆးလွတ်ႈလႅဝ်း


text:
ပီႈၼွင်ႉမိူင်းၵဵင်းတွင်း တေႁူမ်ႈၵၼ်ၸတ်း ပၢင်ၶုၵ်းထူပ်း ဝၼ်းၵိူတ်ႇပိုၼ်းတၢင်းႁၵ်ႉ ၶုၼ်သၢမ်လေႃး ၼၢင်းဢူဝ်ႈပဵမ်ႇ ၶွပ်ႈတဵမ်ႁဵင်ပီ တီႈဝၢၼ်ႈပႃႇသႃ မိူင်းၵဵင်းတွင်း။ ယိူင်းဢၢၼ်း ပိူဝ်ႈတႃႇမၢဝ်ႇသၢဝ်တႆး မေႃႁၵ်ႉၵၼ်။
ပေႃးထိုင်မႃးဝၼ်းတီႈ ဝၼ်းၽတ်းတီႈ 22/01/2015 (လိူၼ်သၢမ်မႂ်ႇ 3 ၶမ်ႈ) ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵဵင်းတွင်း တေဢွၼ်ႁူဝ်ၼမ်းၼႃႈ ပီႈၼွင်ႉမိူင်းၵဵင်းတွင်း ၸတ်းႁဵတ်း ပၢင်ပွႆးၶုၵ်းထူပ်း ဝၼ်းၵိူတ်ႇပိုၼ်းဝၼ်းတၢင်းႁၵ်ႉတႆး ၶွပ်ႈၶူပ်ႇ 1,000 (တဵမ်ႁဵင်ပီ) ၶုၼ်သၢမ်လေႃး လႄႈၼၢင်းဢူဝ်ႈပဵမ်ႇ၊ ဢွင်ႈတီႈဝၢင်းႁေႃၶုၼ်သၢမ်လေႃး တီႈဝၢၼ်ႈပႃႇသႃ မိူင်းၵဵင်းတွင်း။ ပၢင်ပွႆးၼႆႉ တေၸတ်းၵႂႃႇတႄႇဝၼ်းတီႈ 17-22/01/2015 (ၶၢဝ်းတၢင်း 6 ဝၼ်း)- ၼႆယဝ်ႉ။
ယိူင်းဢၢၼ်း ဢၼ်ၸတ်းပၢင်ပွႆးၼႆႉ ႁႂ်ႈပဵၼ်ၵၢၼ်ႁဵတ်းတႃႇၼတၢင်းလီၼႃးမုၼ် ၸႅၵ်ႇဝၢၵ်ႈၵုသူလ် ၸူးထိုင်ဝိၺၢၼ်ႇၶႂၼ်ငဝ်း ၶုၼ်သၢမ်လေႃးလႄႈ ၼၢင်းဢူဝ်ႈပဵမ်ႇ။ ႁႂ်ႈပီႈၼွင်ႉတႆးတီႈၸမ်တီႈၵႆ လႆႈမႃးႁူပ်ႉထူပ်းမိုတ်ႈၵိုဝ်း ၸမ်ၸႂ်ၵၼ်၊ ႁႂ်ႈမၢဝ်ႇသၢဝ်တႆးမေႃႁၵ်ႉၵၼ် ပၼ်ႈၵႅၼ်ႇၼႅၼ်ႈၼႃ၊ ႁႂ်ႈႁၵ်ႉၵၼ် မိူၼ်ၼင်ႇၶုၼ်သၢမ်လေႃး လႄႈ ၼၢင်းဢူဝ်ႈပဵမ်ႇ- ၼႆယဝ်ႉ။
ၼႂ်းပၢင်ပွႆးၼႆႉ တေမီးၵၢၼ်ၼႄ ႁွင်ႈၼႄပိုၼ်း၊ တၢင်းၵႃႈၾိင်ႈထုင်း။ လိူဝ်သေၼၼ်ႉ တေမီးၽူႈႁွင်ႉၽဵင်းၵႂၢမ်းတႆး ၸိုဝ်ႈသဵင်ယႂ်ႇလၢႆလၢႆၵေႃႉ ပႃးၸဵမ်ၸၢႆးသၢႆမၢဝ်း၊ ၸၢႆးပိုၼ်း ၸိူဝ်းၼႆႉမႃးၶဝ်ႈႁူမ်ႈ လဝ်ႇမူၼ်ႈတူၼ်ႈၸႂ်- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ပီႈၼွင်ႉမိူင်းၵဵင်းတွင်းၵမ်ႈၽွင်ႈ မီးတၢင်းယုမ်ႇယမ်ဝႃႈ ပေႃးလႆႈၸတ်းပွႆး ၶုၼ်သၢမ်လေႃးၼႆၸိုင် ဝိၺၢၼ်ႇၶႂၼ်ငဝ်း ၶုၼ်သၢမ်လေႃး ပႂ်ႉပႃးတူၺ်းထိုင်။ တင်ႈတႄႇ လႆႈၸတ်းပၢင်ပွႆးမႃးၼႆႉ ပီႈၼွင်ႉမိူင်းၵဵင်းတွင်းၵေႃႈ ယူႇငၢႆႈလူမ်ၸႂ် ၵတ်းယဵၼ်သိူဝ်းၸႂ်မႃး- ၼႆယဝ်ႉ။
မိူင်းၵဵင်းတွင်း ၵိင်ႇၸႄႈဝဵင်းၵဵင်းတွင်းၼႆႉ ယူႇၼႂ်းၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။
ၸွမ်းၼင်ႇၸဝ်ႈပၢႆးပိုၼ်း လၢႆလၢႆၸဝ်ႈ မွၵ်ႇလၢတ်ႈတႅမ်ႈဝႆႉၼၼ်ႉ လိူၼ်သၢမ်မႂ်ႇ 3 ၶမ်ႈ၊ ပဵၼ်ဝၼ်းၶုၼ်သၢမ်လေႃး+ ၼၢင်းဢူဝ်ႈပဵမ်ႇ၊ ဢဝ်ႁဵတ်းဝၼ်းတၢင်းႁၵ်ႉတႆးၵေႃႈလႆႈ။ ၶိူဝ်းတႆး ဢမ်ႇတၢပ်ႈလူယိူင်ႈႁဵတ်းၸွမ်း ၾိင်ႈထုင်းဝၼ်းတၢင်းႁၵ်ႉ ၶွင်မိူင်းဝၼ်းတူၵ်း (ဝၼ်းဝႃးလဵၼ်းထႆႊ) ဢၼ်မႅၼ်ႈဝၼ်း လိူၼ်ၾႅပ်ႊၿိဝ်ႊရီႊ 14 ဝၼ်း ၵူႈပီၼၼ်ႉ- ၼႆယဝ်ႉ။
ၼႂ်းၵႃႈဢပုမ်ႇတႆးၵူႈပွတ်းတွၼ်ႈ ၸဵမ်မိူဝ်ႈၵွၼ်ႇ ၼပ်ႉသွၼ်ႇထိုင်ယၢမ်းလဵဝ် မီးမႃးပဵၼ်ပၢၵ်ႇပၢၵ်ႇႁူဝ်ၼၼ်ႉ ဢပုမ်ႇပိုၼ်းၸိူင်းၶုၼ်သၢမ်လေႃးၵဵင်းတွင်း ၸိုဝ်ႈယႂ်ႇလိုဝ်းလင် ၽႄႈလိူဝ်ပိူၼ်ႈႁူဝ်ၼိုင်ႈ။ ယႂ်းႁိုၼ်ၽိုၼ်ပပ်ႉ ၶုၼ်သၢမ်လေႃးၵဵင်းတွင်းၼႆႉ ယၢမ်ႈတွၼ်ႉငိၼ်းဝႃႈ ၶူးမေႃလိၵ်ႈတႆး ၼၢင်းၶမ်းၵူႇ (လုၵ်ႈယိင်းၸဝ်ႈၵၢင်းသိူဝ်) ပဵၼ်ၵေႃႉတႅမ်ႈဝႆႉ။ ပဵၼ်ပိုၼ်းတၢင်းႁၵ်ႉသဝ်ႈမွင် ၽူဝ်မၢဝ်ႇမေးသၢဝ် မိူင်းၼိူဝ်မိူင်းတႂ်ႈ တၢႆၽၢတ်ႇၵၼ်၊ သမ်ႉလႆႈႁၼ်ပႃးလွင်ႈယူႇသဝ်းၵိၼ်သၢင်ႈ၊ ၾိင်ႈႁိတ်ႈႁွႆးတႆးမိူဝ်ႈၵွၼ်ႇ ပူၼ်ႉမႃး 4-5 ပၢၵ်ႇပီမိူင်း။
တၢင်းႁၵ်ႉၼႆႉ ပဵၼ်မဵတ်ႉတႃထမ်း၊ ၵေႃႉမီးမဵတ်ႉတႃထမ်း ပဵၼ်ၵေႃႉဢၼ်ႁဵတ်းႁႂ်ႈ ၾိင်ႈၵူၼ်းၵတ်းယဵၼ် သိူဝ်းသႂၢင်ႇ။ ၵွပ်ႈၼၼ် ဝၼ်းတၢင်းႁၵ်ႉၼႆႉ ႁႂ်ႈပဵၼ်ဝၼ်းဢၼ်ၾိုၵ်းသူင်ႇမဵတ်ႉတႃပၼ် ၵူၼ်းတင်းလၢႆလႄႈ ႁႂ်ႈပဵၼ်ဝၼ်းႁဵတ်းၵၢၼ်ၽွၼ်းလီၸွႆႈၵၼ် ၼႂ်းၾိင်ႈၵူၼ်းတီႈလႂ် ဢွင်ႈၼၼ်ႉ။ ၵၢၼ်သင်ၵေႃႈယဝ်ႉတူဝ်ႈလူၺ်ႈႁႅင်းၸႂ်၊ ႁႅင်းၸႂ်ပဵၼ်ဢမ်းၼၢၸ်ႈ၊ ဢမ်းၼၢၸ်ႈသမ်ႉမႃးတီႈသတ်ႉထႃး၊ သတ်ႉထႃးသမ်ႉၵိုၵ်းပႃးၸႂ်ႁၵ်ႉမဵတ်ႉတႃ- ၽူႈမီးပိုၼ်ႉႁူႉၼႂ်းတႆးၵေႃႉၼိုင်ႈ ယၢမ်ႈလၢတ်ႈတိုၵ်းသူၼ်းၼင်ႇၼႆ။


text:
ၼႂ်းၸႄႈဝဵင်းၵဵင်းတုင်၊ ၸႄႈဝဵင်းၵေးသီး ပွတ်းမိူင်းသူႈၸိူဝ်းၼႆႉ ဢိင်ၼိူဝ်ၶွမ်ႊမသျိၼ်ႊၵၢၼ်လိူၵ်ႈတင်ႈၶဝ် မီးၵၢၼ်ဢဝ်ၶႅပ်းၵၢင်ၸႂ်လူင်ႈၼႃႈသေ ပႃႇတီႇႁူဝ်သိူဝ်သၢၼ်ၶတ်း။ လၢတ်ႈဝႃႈ ဢမ်ႇၸႂ်ႈလၢႆးတၢင်းၵၢၼ်လႄႈ ၽိတ်းလၵ်းပိူင်၊ တေသၢၼ်ၶတ်းၵႂႃႇႁၢဝ်ႈႁႅင်း။
ၽူႈၶၢၼ်ပၢၵ်ႇပႃႇတီႇႁူဝ်သိူဝ် (SNLD) ၸၢႆးလဵၵ်ႉ လၢတ်ႈဝႃႈ-“ၶႅပ်းၵၢင်ၸႂ်လူင်ႈၼႃႈၼႆႉ 1.ၵူၼ်းဢွၵ်ႇတၢင်း၊ မိူၼ်ၼင်ႇလုၵ်ႈသိုၵ်းတေဢွၵ်ႇတၢင်း။ 2.ၵူၼ်းထဝ်ႈၵူၼ်းၵႄႇ ၸိူဝ်းဢၼ်ဢမ်ႇၵႂႃႇလႆႈမႃးလႆႈ ဝၼ်းလိူၵ်ႈတင်ႈၼၼ်ႉ ၵူဝ်ၵႂႃႇဢမ်ႇလႆႈ။ 3.ၶႃႈႁၢပ်ႇၵၢၼ်လူင်ပွင်ၸိုင်ႈ ၸိူဝ်းမီးၼႃႈၵၢၼ်လမ်ႇလွင်ႈသေ တေလႆႈဢွၵ်ႇတၢင်း။ မီးၸိူဝ်းၼၼ်ႉၵူၺ်း တေလႆႈတွတ်ႈၶႅပ်းၵၢင်ၸႂ်လူင်ႈၼႃႈ။ ၼွၵ်ႈသေၼၼ်ႉ ပေႃးၵူၼ်းၵႂႃႇလႆႈ မႃးလႆႈ၊ ယူႇလီၵိၼ်ဝၢၼ်ယူႇသေ သႂ်ႇၶႅပ်းၵၢင်ၸႂ်လူင်ႈၼႃႈၼႆႉ ပွင်ႇဝႃႈၸႂ်ႉတိုဝ်းဢမ်းၼၢၸ်ႈဢမ်ႇတူၵ်းထုၵ်ႇ လၢႆးတၢင်းမၼ်း၊ လွင်ႈၼႆႉ ယူႇတီႈႁဝ်းၶႃႈ ဢမ်ႇၸၢင်ႈႁပ်ႉႁၼ်လီလႆႈ၊ လွင်ႈၼႆႉမၼ်းပူၼ်ႉပႅၼ်လၵ်းမၢႆ။ လွင်ႈၼႆႉ ႁဝ်းၵေႃႈၸၢင်ႈတေသၢၼ်ၶတ်းၵႂႃႇႁၢဝ်ႈႁၢဝ်ႈႁႅင်းႁႅင်းယူႇ”- ဝႃႈၼႆ။
ဢိင်ၼိူဝ် ပၢင်လိူၵ်ႈတင်ႈသွမ်ႈ တေၸတ်းဝၼ်းတီႈ 01/04/2017 (မိူဝ်ႈၽုၵ်ႈ)ၼႆႉသေ ယူႇတီႈငဝ်ႈငုၼ်း တီႇမူဝ်ႇၶရေႇၸီႇၸိူဝ်ႉၶိူဝ်းတႆး ႁိုဝ် ပႃႇတီႇႁူဝ်သိူဝ် (SNLD) ၵေႃႈ တိုၵ်းသူၼ်းပေႃႈမႄႈၵူၼ်းမိူင်း ၸိူဝ်းမီးသုၼ်ႇလႆႈတွတ်ႈၶႅပ်းၵၢင်ၸႂ် ဢွၼ်ၵၼ်ၵႂႃႇတွတ်ႈၶႅပ်း၊ ယႃႇႁႂ်ႈပွႆႇလုတ်ႈႁၢမ်းသုၼ်ႇလႆႈၽႂ်မၼ်း ဢၼ်ထုၵ်ႇလႆႈထုၵ်ႇမီး။
“မိူဝ်ႈၽုၵ်ႈၼႆႉ ပီႈၼွင်ႉၵူၼ်းဝၢၼ်ႈၵူၼ်းမိူင်း ၸိူဝ်းမီးသုၼ်ႇတွတ်ႈၶႅပ်းၵၢင်ၸႂ် ဢႃယု 18 ၶိုၼ်ႈၼိူဝ်ၼႆႉ ထုၵ်ႇလီႁူႉၸၵ်းဝႃႈၼႆႉပဵၼ်သုၼ်ႇလႆႈႁဝ်း၊ ၼႂ်းၶၢဝ်းတၢင်း 5 ပီ ၸင်ႇတေလႆႈမႃးပဵၼ်ၼိုင်ႈပွၵ်ႈ၊ ႁဝ်းဢမ်ႇထုၵ်ႇယူႇမဝ်ၵိၼ်မၢင်၊ ပေႃးႁဝ်းၵုမ်ႇဝႃႈ ၶိင်းထဝ်ႈ/ၼၢႆးထဝ်ႈတီႈႁိူၼ်းၵႂႃႇၵေႃႈလႆႈယဝ်ႉ၊ ၼႃႈႁိူၼ်းႁဝ်းမီးၵူၼ်း 5 ၵေႃႉ 7 ၵေႃႉ၊ ၵႂႃႇသေ 2 ၵေႃႉ 3 ၵေႃႉၵေႃႈၸူးယဝ်ႉ၊ ပေႃးတေဝႆႉၸႂ်ၸိူင်ႉၼၼ်ၸိုင် သုၼ်ႇလႆႈသုၼ်ႇပဵၼ်ႁဝ်းဢၼ်ႁို်င်ႁိုင်ၼၢၼ်းၼၢၼ်း ၸင်ႇလႆႈၼိုင်ႈပွၵ်ႈၼၼ်ႉ မၼ်းတေသုမ်းပႅတ်ႈထႅင်ႈ ၵမ်းၼိုင်ႈ။ ပေႃးသုမ်းပႅတ်ႈထႅင်ႈၵမ်းၼႆႉၼႆ တေႃႇထိုင်ပီ 2020 ႁဝ်းတေၸုတ်ႈႁၢမ်းထႅင်ႈသုၼ်ႇလႆႈႁဝ်း။ ၵွပ်ႈၼႆ ႁႂ်ႈႁူႉၸၵ်းဝႃႈၼႆႉပဵၼ်ပုၼ်ႈၽွၼ်း၊ ၼႆႉပဵၼ်သုၼ်ႇလႆႈ ပိူဝ်ႈတႃႇတေဢဝ်လႆႈၼႆသေ တူင်ႉတိုၼ်ႇၵၼ်”- ဝႃႈၼႆ။
ၼွၵ်ႈသေၼၼ်ႉ ၽူႈၶၢၼ်ပၢၵ်ႇပႃႇတီႇႁူဝ်သိူဝ် ယင်းတိုၵ်းသူၼ်းထႅင်ႈဝႃႈ-” ၶႅပ်းၵၢင်ၸႂ်လူင်ႈၼႃႈ ဢၼ်ပိူၼ်ႈႁဵတ်းမႃးဢမ်ႇၸႂ်ႈလၢႆးတၢင်းၵၢၼ်ၼၼ်ႉၵေႃႈ ၼင်ႇႁိုဝ်ႁဝ်းၶႃႈတေပေႉပုၼ်ႈၶဝ်လႆႈၼၼ်ႉ ၵူႈၵေႃႉၶိင်းၵူၼ်း ႁႂ်ႈဝႆႉပဵၼ်ၵၢၼ်လမ်ႇလွင်ႈသေ ႁႂ်ႈလႆႈမိူဝ်းတွတ်ႈၶႅပ်းၵၢင်ၸႂ်၊ လိူၵ်ႈဢဝ်ၽူႈတၢင်တူဝ်ၸိုၼ်ႈၸၢင်ႇ ပိူဝ်ႈတႃႇႁဝ်းသေၵမ်း၊ ၶႂ်ႈယွၼ်းသင်ႇထိုင်ပီႈၼွင်ႉပေႃႈမႄႈၵူၼ်းမိူင်းတႆး ၼင်ႇၼႆ”- ၼႆယဝ်ႉ။


text:
ၶၢဝ်ႇၵၢၼ်သိုၵ်း
မိူဝ်ႈၼႆႉ TNLA ပိုတ်ႇပၢင်တိုၵ်းယိုဝ်း RCSS/SSA 3-ဢွင်ႈတီႈ မီးလွင်ႈမၢတ်ႇၸဵပ်းတင်းသွင်ၽၢႆႇ
- Details
- Created on 08 February 2018
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 08 February 2018 ၼႂ်းဝၼ်းလဵဝ်ၵူၺ်း ၸုမ်းသိုၵ်းပလွင်ႈ (TNLA) လႆႈႁၢင်ႈသိုၵ်း ပိုတ်ႇပၢင်တိုၵ်းယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းၸႄႈဝဵင်းၼမ်ႉသၼ်ႇ၊ ၵိင်ႇၽႄၸႄႈဝဵင်းမိူင်းငေႃႉ လႄႈ ၼႂ်းၸႄႈဝဵင်းသီႇပေႃႉ ၼိုင်ႈတီႈ၊ ၵမ်ႈၼမ်ၸႂ်ႉၶိူင်ႈယိပ်းၵွင်ႈၵၢင်ႇ မၢၵ်ႇလူင် တိုၵ်းယိုဝ်း၊ ၼႂ်းပၢင်တိုၵ်းၼၼ်ႉ မီးလွင်ႈတိူဝ်ႉမၢတ်ႇၸဵပ်း တင်းသွင်ၽၢႆႇ ၼႆယဝ်ႉ။
TNLA ပိုတ်ႇပၢင်တိုၵ်းယိုဝ်း RCSS ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 71-ပီႊ ၼင်ႇလၢႆးၵဝ်ႇ
- Details
- Created on 07 February 2018
- Written by တႆးလွတ်ႈလႅဝ်း
မိူဝ်ႈၼႆႉ ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 71-ပီႊ ၸုမ်းသိုၵ်းပလွင်ႈ (TNLA) ၸတ်းသိုၵ်းပိုတ်ႇပၢင်တိုၵ်း ၶိုၼ်ႈယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈႁိမ်းၵိဝ်ႇၸူင်ပဵင်းမႆႉႁုင်း ၽၢႆႇၸၢၼ်းဝၢၼ်ႈၵႆႇတၢႆ ၵိင်ႇၽႄ ၸႄႈဝဵင်းၼမ်ႉသၼ်ႇ ၵႄႈၵၢင်ၶွပ်ႇလႅၼ် ၼမ်ႉသၼ်ႇ-ၵျွၵ်းမႄး၊ ၼင်ႇလၢႆး ၶွပ်ႈၶူပ်ႇ 69-ပီႊ ပူၼ်ႉမႃး။
JMC-L ၸတ်းပၢင်ၵုမ်ၶွပ်ႈလိူၼ်သေ သိုပ်ႇၸတ်းပၢင်ႁူပ်ႉထူပ်းၵူၼ်းမိူင်း တီႈၼႂ်းဝဵင်းလၢင်းၶိူဝ်း
- Details
- Created on 06 February 2018
- Written by တႆးလွတ်ႈလႅဝ်း
ၶွမ်ႇမတီႇႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉပိုၼ်ႉတီႈ (JMC-L) လႆႈၸတ်းႁဵတ်းပၢင်ၵုမ် ၶွပ်ႈလိူၼ် ပွၵ်ႈၵမ်း-6 ၵႂႃႇတီႈလုမ်း ၼႂ်းၸႄႈဝဵင်းလၢင်းၶိူဝ်းသေ ဝၢႆးပၢင်ၵုမ်ယဝ်ႉ သိုပ်ႇၸတ်းပၢင်ႁူပ်ႉထူပ်းၵူၼ်းမိူင်း ၵႂႃႇတီႈႁူင်းႁေႃးၸွမ်ၶိူဝ်း ဝဵင်းလၢင်းၶိူဝ်း မီးၵူၼ်းမိူင်းၶိုၼ်ႈႁွတ်ႈ 400-ပၢႆ။
KIA ဝႃႈ ဢမ်ႇမီးယိူင်းဢၢၼ်း ၶႂ်ႈသိမ်းဢဝ်တပ်ႉငဝ်ႈငုၼ်းသိုၵ်းမၢၼ်ႈ ၵူၺ်းပဵၼ်ၵၢၼ် ၶႂ်ႈၶိုင်ၵဝ်းယုင်ႈယၢင်ႈ ၸင်ႇတိုၵ်း
- Details
- Created on 05 February 2018
- Written by တႆးလွတ်ႈလႅဝ်း
ၽူႈတၢင်လၢတ်ႈ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) ၸဝ်ႈသိုၵ်းလူင် ၼေႃႇပူႇ လၢတ်ႈဝႃႈ ယိူင်းဢၢၼ်းတႃႇတေ ႁုပ်ႈသိမ်းဢဝ် တပ်ႉငဝ်ႈငုၼ်းသိုၵ်းမၢၼ်ႈသေ တိုၵ်းဢမ်ႇၸႂ်ႈ ၵူၺ်းၵႃႈပဵၼ်ၵၢၼ်တိုၵ်းယိုဝ်း ၶိုင်ၵဝ်းႁႂ်ႈယုင်ႈယၢင်ႈသေ ၸင်ႇတိုၵ်း ၼႆယဝ်ႉ။
ၽူႈၼမ်း တပ်ႉသိုၵ်းမၢၼ်ႈ လႄႈ KIA ႁူပ်ႉဢုပ်ႇၵၼ် ၼႂ်းမိူင်းၶႄႇ ၽွင်းသွင်ၽၢႆႇတိုၵ်ႉၶဵင်ႈၶႅင်ၵၢၼ်သိုၵ်း ၵၼ်ယူႇ
- Details
- Created on 02 February 2018
- Written by တႆးလွတ်ႈလႅဝ်း
ၽွင်းၶၢဝ်းတပ်ႉသိုၵ်းမၢၼ်ႈ လႄႈ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) တိုၵ်ႉပဵၼ်ပၢင်တိုၵ်း ၶဵင်ႈၶႅင်ၵၢၼ်သိုၵ်း ၵၼ်ဝႆႉ ၼႂ်းၸႄႈမိူင်းၶၢင် ယူႇၼၼ်ႉ ၽူႈၼမ်းသွင်ၽၢႆႇ လႆႈၵႂႃႇႁူပ်ႉထူပ်းဢုပ်ႇဢူဝ်းၵၼ် လူၺ်ႈဢမ်ႇပဵၼ်တၢင်းၵၢၼ် ၼႂ်းဝဵင်းတႃႇလီး ၸႄႈမိူင်းယုၼ်ၼၢၼ် ၸိုင်ႈမိူင်းၶႄႇ ၼႆယဝ်ႉ။
More Articles...
- ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်ဢုပ်ႇဢူဝ်းသပ်းလႅင်းၼႃႈၵၢၼ် JMC တီႈငဝ်ႈၸိုင်ႈလွႆတႆးလႅင်း ပွၵ်ႈႁႅၵ်ႈ ႁိုင်သၢမ်ဝၼ်း ယဝ်ႉတူဝ်ႈ
- RCSS/SSA လႄႈ TNLA ပဵၼ်ပၢင်တိုၵ်းႁၢဝ်ႈႁႅင်း ထပ်းၵၼ် 3-ဝၼ်း ၼႂ်းပီႊ-2018 ၽၢႆႇ TNLA တၢႆမၢတ်ႇၼမ် ပႃးၽူႈမီးၸၼ်ႉ
- JMC-U ၸတ်းပၢင်ၵုမ် ပွၵ်ႈၵမ်း-14
- PNLO ပူတ်း ၶုၼ်ႇမိၼ်ႉထုၼ်း လိူၵ်ႈတၢင်ႇ ၶုၼ်ႇသူႇရဵင်ႇ ၶိုၼ်ႈပဵၼ်ႁူဝ်ပဝ်ႈၵေႃႉမႂ်ႇ
- သိုၵ်းမၢၼ်ႈ ဢွၵ်ႇတူင်ႉၼိုင်ထတ်းထၢမ် ၶၢဝ်ႇသိုၵ်းတႆး တီႈၵူၼ်းမိူင်း လၢႆလၢႆတီႈ
- ၽၢႆႇသိုၵ်း KNU ဝႃႈဢမ်ႇႁပ်ႉႁဵတ်းလႆႈ DDR လႄႈ SSR
- တူၼ်ႈပီႊမႂ်ႇ 2018 ၼႆႉ သိုၵ်းမၢၼ်ႈပိုတ်ႇပၢင်တိုၵ်းပိုတ်းယိုဝ်း RCSS/SSA ဝႆႉလၢႆလၢႆပိုၼ်ႉတီႈ ၼႄသၼ်ယၢၼ်း တႄႇၵဝ်းယႃႉလွင်ႈငမ်းယဵၼ်
- မိူဝ်ႈၼႆႉ သိုၵ်းမၢၼ်ႈ တင်း RCSS/SSA ပဵၼ်ပၢင်တိုၵ်းၵၼ်ထႅင်ႈ 2-တီႈ
- သိုၵ်းမၢၼ်ႈ ပိုၼ်ၽၢဝ်ႇႁုပ်ႈယိုတ်းလႆႈ ပၢင်သဝ်း KIA 22-တီႈ
- တပ်ႉသိုၵ်းမၢၼ်ႈ လႅၵ်ႈလၢႆႈၶၢႆႉၸၼ်ႉပုၼ်ႈၽွၼ်း ၽူႈၼမ်းသိုၵ်း 13-ဢွင်ႈတီႈ


text:
ၸဝ်ႈၼႃႈတီႈၾၢႆႇၵူတ်ႇထတ်း ၵူၼ်းၶဝ်ႈမိူင်း တီႉၺွပ်းလႆႈၵူၼ်းမိူင်းတႆး ၶဝ်ႈမိူင်းထႆး 15ၵေႃႉ တီႈလႅၼ်လိၼ်ထႆး- တႆး။
မိူဝ်ႈဝၼ်းတီႈ03/04/2017 သိုဝ်ႇၶၢဝ်ႇ MaeSai ပိုၼ်ၽၢဝ်ႇဝႃႈ – ၸဝ်ႈၼႃႈတီႈ ၾၢႆႇၵူတ်ႇထတ်း ၵူၼ်းၶဝ်ႈမိူင်း ဝဵင်းမႄႈသၢႆ ဢွၼ်ၵၼ်ၵႂႃႇပႂ်ႉၵူတ်ႇထတ်းၵူၼ်းၶဝ်ႈမိူင်း ၼိူဝ်သဵၼ်ႈတၢင်း တီႈဢိူင်ႇၵုၼ် ၸၢင်ႉ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈတႆးပွတ်းႁွင်ႇ။
ၽွင်းၼၼ်ႉ မီးၵူၼ်းၶဝ်ႈမိူင်းၽိတ်းမၢႆမီႈ ၶီႇႁိူဝ်းၶၢမ်ႈၼမ်ႉမႃး မီးၵႃးမႃးပႂ်ႉႁပ်ႉ ယဝ်ႉဢွၼ်ၵၼ်ၵႂႃႇ တီႈႁိူၼ်းလင်ၼိုင်ႈ ဢၼ်မီးတီႈဢိူင်ႇပူင်ႇငၢမ်း ၸႄႈဝဵင်းမႄႈသၢႆ ၸႄႈဝဵင်းၵဵင်းႁၢႆး။ ၸဝ်ႈၼႃႈတီႈ ၸွမ်းၵႂႃႇ တီႈႁိူၼ်းလင်ၼၼ်ႉသေ ၼႄတူဝ်ယွၼ်းၵူတ်ႇထတ်း။
ထူပ်းႁၼ်ၵူၼ်းၶဝ်ႈမိူင်းၽိတ်းမၢႆမီႈ 6ၵေႃႉ တေၵႂႃႇႁႃႁဵတ်းၵၢၼ် တီႈမိူင်းၵွၵ်ႇ လႆႈပၼ်ၵႃႈၵူၼ်း ဢွၼ်ၵႂႃႇ ၸိုဝ်ႈၸၢႆးမွင်ႇၶမ်း 1ၵေႃႉလႂ် 8,000 ဝၢတ်ႇ – ဝႃႈၼႆ။
ၸိူင်ႉၼၼ်ၼင်ႇၵဝ်ႇ မိူဝ်ႈဝၼ်းတီႈ 31/03/2017 ၼၼ်ႉၵေႃႈ ၸဝ်ႈၼႃႈတီႈ ပလိၵ်ႈတီႈလၢၼ်ႇ (ၵဵၵ်ႉ) သႅၼ်သုၵ်ႇ ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ တီႉၺွပ်းလႆႈၵူၼ်း ၶဝ်ႈမိူင်း ၽိတ်းမၢႆမီႈထႅင်ႈ9 ၵေႃႉ။
ၸဝ်ႈၼႃႈတီႈၾၢႆႇၵူတ်ႇထတ်းၵူၼ်းၶဝ်ႈမိူင်း ဢဝ်ၵူၼ်းၶဝ်ႈမိူင်းၽိတ်းမၢႆမီႈတင်းမူတ်း ပၼ်တူတ်ႈ တၢမ်ႇၸွမ်းၼင်ႇမၢႆမီႈ ဝၢၼ်ႈမိူင်းမီး – ဝႃႈၼႆ။


text:
ပီႈၼွင်ႉၸၢဝ်းၶိူဝ်းၶၢင် ၸိူဝ်းႁွတ်ႈမိူင်းထႆး ၵႂႃႇႁူမ်ႈတူဝ်ၶွၼ်ႈတုမ်ၵၼ် ၾၢႆႇၼႃႈလုမ်းၽွင်းတၢင်မၢၼ်ႈ ဝဵင်းၵဵင်းမႆႇ မိူင်းထႆး၊ တုၵ်းယွၼ်းႁႂ်ႈတပ်ႉသိုၵ်းလူင်ပွင်ၸိုင်ႈ တပ်ႉမတေႃႇ ၵိုတ်းယိုတ်းလွင်ႈႁၢင်ႈႁႅၼ်းသိုၵ်းလေႃႇတိုၵ်း ၸုမ်းၸၢဝ်းၶိူဝ်း ၼႂ်းၸိုင်ႈတႆးပွတ်းႁွင်ႇလႄႈ ၼႂ်းမိူင်းၶၢင် ။
ဝၼ်းတီႈ 05/01/2017 မိူဝ်ႈၼႆႉပွတ်းၼႂ်ယၢမ်း 10 မူင်း၊ ပီႈၼွင်ႉၸၢဝ်းၶိူဝ်းၶၢင် မွၵ်ႈ 50 ၵေႃႉၵႂႃႇႁူမ်ႈတူဝ်ၶွၼ်ႈတုမ်ၵၼ် ၾၢႆႇၼႃႈလုမ်းၽွင်းတၢင်မၢၼ်ႈ တီႈၼႂ်းဢိူင်ႇသီၽုမ်း ဝဵင်းၵဵင်းမႆႇသေ ၼႄၵၢင်ၸႂ်တုၵ်းယွၼ်း။ ၼႂ်းၶေႃႈတုၵ်းယွၼ်းၼၼ်ႉ ႁႂ်ႈတပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉမတေႃႇ ၵိုတ်းယိုတ်းလွင်ႈႁၢင်ႈႁႅၼ်းသိုၵ်းလေႃႇတိုၵ်း ၸၢဝ်းၶိူဝ်း ၼႂ်းၸိုင်ႈတႆးပွတ်းႁွင်ႇလႄႈ ၼႂ်းမိူင်းၶၢင်။ ႁႂ်ႈတပ်ႉသိုၵ်းမၢၼ်ႈ ၵိုတ်းလွင်ႈပူၼ်ႉပႅၼ်သုၼ်ႇလႆႈၵူၼ်း ၼႂ်းၼႃႈလိၼ်ၸၢဝ်းၶိူဝ်း။ ႁႂ်ႈၾၢႆႇတၢင်းလူင်ပွင်ၸိုင်ႈ ႁပ်ႉပုၼ်ႈၽွၼ်းၸွပ်ႇထတ်းပၼ် ဢၼ်တပ်ႉသိုၵ်းမၢၼ်ႈတီႉၺွပ်းၵႂႃႇ ၸၢဝ်းၶိူဝ်းၶၢင် 2 ၵေႃႉ ဢၼ်ႁဵတ်းၵၢၼ်သႃသၼႃၶရိယၼ်ႇသေ ႁၢႆတူဝ်ဝႆႉယူႇၼၼ်ႉ၊ ႁႂ်ႈၸွပ်ႇထတ်းပၼ်လႄႈ ဢဝ်လိူင်ႈလၢဝ်းပၼ် ။
ၵေႃႉပဵၼ်သြႃႇၵျေးၵျႄး ၽူႈဢွၼ်ႁူဝ်ၼႂ်းၵၢၼ်ၼႄၵၢင်ၸႂ်ၼၼ်ႉ လၢတ်ႈဝႃႈ- ၾၢႆႇတၢင်းတပ်ႉမတေႃႇ လူင်ပွင်ၸိုင်ႈၼႆႉ ၶဝ်ႈယိုတ်းပၢင်သဝ်းသိုၵ်းၶၢင် KIA လၢႆႇၽွင်းသေ သမ်ႉယိုဝ်းၶိူင်ႈၵွင်ႈလူင်လူင်းၸူး တပ်ႉပၢင်သဝ်း KIA ဢၼ်ၸိုဝ်ႈႁွင်ႉဝႃႈ တပ်ႉပၢင်သဝ်းၸၢႆးဢွင်ႇ၊ ပူၼ်ႉပႅၼ်သုၼ်ႇလႆႈၵူၼ်း။ မိူၼ်ၼင်ႇမိူဝ်ႈလဵဝ် ရႃႇသီႇဢုတုၵေႃႈၵတ်းႁႅင်းၼႅၼ်ႇ၊ ၵူၼ်းဝၢၼ်ႈၵူၼ်းမိူင်းႁဝ်းၶႃႈ သမ်ႉလႆႈပၢႆႈၽေးသိုၵ်း ႁူပ်ႉတၢင်းယၢပ်ႇၽိုတ်ႇ။ ၵွပ်ႈၼႆ ဢၼ်သိုၵ်းမၢၼ်ႈႁဵတ်းႁႂ်ႈၵူၼ်းဝၢၼ်ႈၵူၼ်းမိူင်း ထူပ်းတၢင်းယၢပ်ႇၽိုတ်ႇယူႇၸိူဝ်းၼႆႉ ယူႇတီႈပီႈၼွင်ႉႁဝ်းၶႃႈၸုမ်းၶၢင် သၢၼ်ၶတ်းႁၢဝ်ႈႁၢဝ်ႈႁႅင်းႁႅင်း- ဝႃႈၼႆ ။
ၸၢဝ်းၶိူဝ်းၶၢင်ၼႆႉ တုၵ်းယွၼ်းတီႈလူင်ပွင်ၸိုင်ႈမၢၼ်ႈ ၵူၺ်းဢမ်ႇၵႃး ၼင်ႇႁိုဝ်တပ်ႉသိုၵ်းမၢၼ်ႈ တေၵိုတ်းယိုတ်းလွင်ႈႁၢင်ႈႁႅၼ်းသိုၵ်း လေႃႇတိုၵ်းၸုမ်းၸၢဝ်းၶိူဝ်းၼၼ်ႉ ယင်းတုၵ်းယွၼ်းထိုင်ပႃး လူင်ပွင်ၸိုင်ႈၶႄႇလႄႈ ရတ်ႊသျိူဝ်ႊ ။
ၼေႃႈၶမ်း ၽူႈၶဝ်ႈပႃးၼႂ်းၵၢၼ်ဢွၼ်ႁူဝ်ၸုမ်းတူင်ႉၼိုင် လၢတ်ႈဝႃႈ- ပိူင်လူင်မၼ်း ပီႈၼွင်ႉၸၢဝ်းၶိူဝ်းၶၢင်၊ ပီႈၼွင်ႉၵူၼ်းမိူင်းၸိူဝ်းထူပ်းၽေးသိုၵ်း ဢၼ်ၶဝ်ႈၵႂႃႇသွၼ်ႈႁူမ်ႈယူႇၼႂ်းမိူင်းၶႄႇၼၼ်ႉၵေႃႈ ႁဝ်းၶႃႈတုၵ်းယွၼ်း ထိုင်တီႈလူင်ပွင်ၸိုင်ႈမိူင်းၶႄႇဝႃႈ ယႃႇပေလိုပ်ႈဢွၵ်ႇၶိုၼ်း၊ ႁႂ်ႈပၼ်ၶဝ်ပိုင်ႈႁူမ်ႈပိုင်ႈၽူၺ်းယူႇၼႂ်းမိူင်းဢိတ်းၼိုင်ႈ။ လိူဝ်သေၼၼ်ႉၵေႃႈ တုၵ်းယွၼ်းႁႂ်ႈလူင်ပွင်ၸိုင်ႈမိူင်းၶႄႇ ၸွႆႈလၢတ်ႈၸွႆႈႁၢမ်ႈပၼ် ၾၢႆႇတၢင်းတပ်ႉသိုၵ်းမၢၼ်ႈ ဢၼ်ႁႅၼ်းသိုၵ်းလေႃႇတိုၵ်းၸၢဝ်းၶိူဝ်းယူႇၸိူဝ်းၼႆႉ ႁႂ်ႈၵိုတ်းပၼ်။ ႁႂ်ႈတၢင်းလူင်ပွင်ၸိုင်ႈၶႄႇလႄႈ ရတ်ႊသျိူဝ်ႊ ဢဝ်လိူင်ႈလၢဝ်းပၼ် လွင်ႈပဵၼ်ပၼ်ႁႃပၢင်တိုၵ်းသိုၵ်းသိူဝ် ၼႂ်းမိူင်းၶၢင်လႄႈ ၼႂ်းၸိုင်ႈတႆးပွတ်းႁွင်ႇ။ လွင်ႈၼႆႉႁႂ်ႈဢဝ်လိူင်ႈလၢဝ်းပၼ်လႄႈ ၵိုတ်းယိုတ်းပၼ်ဝႆးဝႆး- ဝႃႈၼႆ ။
ပူၼ်ႉမႃးမိူဝ်ႈပီ 2009 တပ်ႉသိုၵ်းလူင်ပွင်ၸိုင်ႈမၢၼ်ႈ မိပ်ႇႁႂ်ႈတပ်ႉသိုၵ်းၶၢင်လွတ်ႈလႅဝ်း (KIA) ဢၼ်ဢဝ်လွင်ႈငမ်းယဵၼ် ပူၼ်ႉမႃးမိူဝ်ႈပီ 1994 လႅၵ်ႈလၢႆႈႁဵတ်းတပ်ႉပႂ်ႉလႅၼ်လိၼ်။ တပ်ႉသိုၵ်းၶၢင် KIA ဢမ်ႇယွမ်းႁဵတ်းသေ တင်ႈတႄႇၼၼ်ႉမႃးတေႃႇထိုင်ယၢမ်းလဵဝ် ၾၢႆႇတပ်ႉသိုၵ်းမၢၼ်ႈၶိုၼ်းႁၢင်ႈႁႅၼ်းသိုၵ်း လေႃႇတိုၵ်းတပ်ႉသိုၵ်းၶၢင်မႃး ႁၢဝ်ႈႁၢဝ်ႈႁႅင်းႁႅင်း ။
ပူၼ်ႉမႃးမိူဝ်ႈဝၼ်းတီႈ 20/11/2016 ၸုမ်းဢူၺ်းလီၸၢဝ်းၶိူဝ်းပွတ်းႁွင်ႇ၊ ဢၼ်ၶဝ်ႈပႃး တပ်ႉသိုၵ်းတဢၢင်း TNLA ၊ တပ်ႉၵူဝ်းၵၢင်ႉ MNDAA ၊ တပ်ႉရၶႅင်ႇ AA လႄႈတပ်ႉၶၢင် KIA ႁူမ်ႈၵၼ်ဝႆႉၼၼ်ႉ ၶဝ်ႈလေႃႇတိုၵ်းတပ်ႉပၢင်သဝ်း ပလိၵ်ႈမၢၼ်ႈ တီႈၼႂ်း 105 လၵ်း ၸိုင်ႈတႆးပွတ်းႁွင်ႇ။ တင်ႈတႄႇၼၼ်ႉမႃး မီးလွင်ႈၶဵင်ႈၶႅင်ၵၢၼ်သိုၵ်း တေႃႇၵၼ်ႁၢဝ်ႈႁႅင်း၊ ၾၢႆႇတၢင်းတပ်ႉသိုၵ်းမၢၼ်ႈၵေႃႈ မၵ်းမၼ်ႈၶဝ်ဝႃႈပဵၼ်ၸုမ်းၵေႃႇၵၢၼ်ႁၢႆႉသေ ႁၢင်ႈႁႅၼ်းသိုၵ်းလေႃႇတိုၵ်းမႃးႁၢဝ်ႈႁႅင်း။ ၵွပ်ႈၼၼ် ဝၢႆးလင်လိူၼ်ၼူဝ်ႊဝႅမ်ႊၿိူဝ်ႊမႃးၼႆႉ ႁဵတ်းႁႂ်ႈမီးပီႈၼွင်ႉၵူၼ်းမိူင်းၼပ်ႉႁူဝ်မိုၼ်ႇ ဢွၵ်ႇပၢႆႈယၢၼ်ႁိူၼ်းယေးယွၼ်ႉၽေးသိုၵ်း ၵႂႃႇသွၼ်ႈႁူမ်ႈတၢင်ႇတီႈတၢင်ႇလႅၼ် ထူပ်းတၢင်းတုၵ်ႉၶၶၢၼ်ၸႂ် ။


text:
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တေၸတ်းႁဵတ်းပၢင်ၵုမ် ႁူဝ်ႁုပ်ႈပီ ၼႂ်းလိူၼ်မေႊသေ တေ ပုတ်ႈလၢႆႈႁူဝ်ပဝ်ႈ ၸွမ်းၼင်ႇပိူင် ၸုမ်းမီးၼၼ်ႉ ၶွပ်ႈၶူပ်ႇၼိုင်ႈပီလႂ် ၼိုင်ႈပွၵ်ႈ။ ယၢမ်းလဵဝ် ၸုမ်း SSJAC လႆႈႁပ်ႉတၼ်းႁဵင်း ပဵၼ်ႁူဝ်ပဝ်ႈဝႆႉ။
ၸဝ်ႈပိုၼ်ၶမ်း ၽူႈပွင်ၵၢၼ်ၼႂ်းၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး လၢတ်ႈဝႃႈ “ ပေႃးဢဝ်ပိူင် ၸုမ်းဝႃႈၸိုင် ဢႃယု ႁူဝ်ပဝ်ႈၸုမ်းၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ဢၼ်ပဵၼ်ယူႇတေႃႈလဵဝ်တႄႉ မူတ်းယဝ်ႉ ယွၼ်ႉဝႃႈ ၼိုင်ႈပီ ပၼ်ႇပုတ်ႈၵၼ်ၼိုင်ႈၵေႃႉ။ ၵူၺ်းၵႃႈ တေလိူၵ်ႈၸုမ်းလႂ်ၶိုၼ်ႈ ပဵၼ် ႁူဝ်ပဝ်ႈ ဢၼ်ဝႃႈၼၼ်ႉ တေဢုပ်ႇဢူဝ်းၵၼ်ၼႂ်းပၢင်ၵုမ်ဢၼ်တေထိုင်မႃးၼႆႉ” ဝႃႈၼႆ။
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၼႆႉ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ၊ ၵေႃႁူမ်ႈ သၢင်ႈၸိုင်ႈတႆး SSJAC ဢၼ်မီး SSPP/SSA၊ ပႃႇတီႇႁူဝ်သိူဝ် SNLD ၊ တပ်ႉသိုၵ်းၵူၼ်းမိူင်း (ၸုမ်းပီႇတုၸိတ်ႉသႅင်ၵႅဝ်ႉ)၊ ၸုမ်းတူင်ႇဝူင်းၵူၼ်းတႆး CBOs ၼႂ်းမိူင်းၼွၵ်ႈမိူင်း ၸဵမ်ၸိူဝ်းၼႆႉ ႁူမ်ႈၸႂ်ၵၼ်ၵေႃႇတင်ႈမႃး မိူဝ်ႈဝၼ်းတီႈ 17/10/2013။
ၵၢၼ်လိူၵ်ႈတင်ႈ ႁူဝ်ပဝ်ႈCSSU ၼႆႉ တေလႆႈၵႂႃႇၸွမ်းတူဝ်မႄႈလိၵ်ႈၸိုဝ်ႈလုၵ်ႈၸုမ်း။ ၵွပ်ႈၼၼ် RCSS/SSA လႆႈႁပ်ႉပဵၼ်ႁူဝ်ပဝ်ႈ ဢွၼ်တၢင်းသုတ်း။ ပွၵ်ႈၵမ်းသွင်သမ်ႉ တူၵ်းပုၼ်ႈၽွၼ်း ပႃႇတီႇ သိူဝ်ၽိူၵ်ႇ SNDP။ ယဝ်ႉၸင်ႇမႃး SSJAC ။ မိူဝ်ႈပီ 2015 ၼၼ်ႉ တူၵ်းပုၼ်ႈၽွၼ်း ပႃႇတီႇသိူဝ်ၽိူၵ်ႇ SNDP ပဵၼ် ႁူဝ်ပဝ်ႈ။ ၵူၺ်းၵႃႈ ပႃႇတီႇသိူဝ်ၽိူၵ်ႈသမ်ႉ ဢမ်ႇပႆႇတူဝ်ႈတၼ်းလႄႈ ၸင်ႇလႆႈ ၶၢမ်ႈၵႂႃႇ ပၼ်ၸုမ်း SSJ AC ပဵၼ်ႁူဝ်ပဝ်ႈ။ တေႃႈလဵဝ် SSJAC ပဵၼ်ႁူဝ်ပဝ်ႈ တဵမ်ၼိုင်ႈပီယဝ်ႉလႄႈ တေသိုပ်ႇ ပုတ်ႈပၼ် ထႅင်ႈၸုမ်းၼိုင်ႈ။ ၵွပ်ႈၼႆ ပေႃးဢဝ်ပိူင်ဝႃႈတႄႉ SSPP/SSA တၵ်းလႆႈႁပ်ႉပုၼ်ႈၽွၼ်း ႁူဝ်ပဝ်ႈ။
ၽူႈယႂ်ႇၵူၼ်းလူင် မၢင်ၸဝ်ႈ ထတ်းသၢင်ဝႃႈ မိူဝ်ႈပူၼ်ႉမႃး တၼ်းႁဵင်းပဵၼ် ႁူဝ်ပဝ်ႈၼၼ်ႉ တူၵ်းပႃႇတီႇသိူဝ်ၽိူၵ်ႇ။ ၵူၺ်းၵႃႈ ၶဝ်ဢမ်ႇတူဝ်ႈတၼ်းသေ ဢမ်ႇပဵၼ် ႁပ်ႉ၊ ၸင်ႇၶၢမ်ႈၵႂႃႇၸုမ်း SSJAC ႁပ်ႉ။ ၵမ်းၼႆႉ တၵ်းလႆႈၶိုၼ်းမႃးတူၵ်းပဵၼ်ပႃႇတီႇသိူဝ်ၽိူၵ်ႇ ဝႃႈၼႆ။
မၢင်ၸဝ်ႈသမ်ႉ ထတ်းသၢင်ဝႃႈ သင်ဢဝ်ၸွမ်းပိူင်ၸုမ်း ဢမ်ႇၼၼ် ပိူင်ဢႃႊသီႊယမ်ႊ ဝႃႈၸိုင် ၵႂႃႇၸွမ်း ပဵၼ်ႁွပ်ႈ။ သင်ဝႃႈ မိူဝ်ႈၽွင်းယၢမ်းတူၵ်းပုၼ်ႈၽွၼ်းၼၼ်ႉ ဢမ်ႇတူဝ်ႈတၼ်း ႁပ်ႉပဵၼ် ႁူဝ်ပဝ်ႈၸိုင် တၵ်းလႆႈပႂ်ႉထႅင်ႈႁွပ်ႈၼိုင်ႈၸင်ႇတေလႆႈႁပ်ႉ ဝႃႈၼႆ။
ယၢမ်းလဵဝ် ယူႇတီႈႁူဝ်ပဝ်ႈပႃႇတီႇသိူဝ်ၽိူၵ်ႇ SNDP လုင်းၸၢႆးဢၢႆႈပဝ်းတႄႉ လၢတ်ႈဝႃႈ တူဝ်ႈတၼ်း ႁၢင်ႈႁႅၼ်း တႃႇႁပ်ႉပဵၼ်ႁူဝ်ပဝ်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဝႃႈၼႆ။
ၵဵဝ်ႇၵပ်းလွင်ႈၼႆႉ လုင်းၸၢႆးဢၢႆႈပဝ်း လၢတ်ႈဝႃႈ “ ပေႃးပိူၼ်ႈပၼ်တႄႉ ႁပ်ႉႁဵတ်းဢိူဝ်ႈ ၵမ်းၼႆႉတႄႉ ပဵၼ်ပုၼ်ႈၽွၼ်းႁဝ်း ယဝ်ႉၼႃႇ” ဝႃႈၼႆ။
ၸဝ်ႈပိုၼ်ၶမ်း လၢတ်ႈဝႃႈ “ယူႇတီႈတၢင်းႁၼ်ထိုင်ၶႃႈတႄႉ တေႃႈလဵဝ် ၼႂ်းၸုမ်းပွင်ၵၢၼ် ၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး CSSU တႄႉ ႁဵတ်းၵၢၼ်ၶဝ်ႈတိၼ်ၶဝ်ႈမိုဝ်းၵၼ်တႄႉတႄႉ ၵၢၼ်ငၢၼ်းၵေႃႈလႆႈ ဝႃႈၶိုပ်ႈၼႃးၶိုၼ်ႈသင်ႉမႃးလိူဝ်ၵဝ်ႇ။ ယွၼ်ႉၼၼ် ႁူဝ်ပဝ်ႈတႄႉ ၼိုင်ႈပီၼိုင်ႈပွၵ်ႈ ပုတ်ႈၶၢႆႉလၢႆႈပိၼ်ႇ ၵၼ်ႁဵတ်းၵေႃႈလႆႈ ၵူၺ်းၵႃႈ ၸုမ်းပွင်ၵၢၼ်တႄႉ ပေႃးဢမ်ႇပုတ်ႈယိုင်ႈၶႅၼ်းလီ ၶိုၼ်းသိုပ်ႇႁဵတ်းၵႂႃႇ မိူၼ်ပၵ်းၵဝ်ႇပိူင်ၵဝ်ႇၶိုၼ်း ဝႃႈၼႆ။
မိူဝ်ႈပူၼ်ႉမႃးလိူၼ် February ၼၼ်ႉၵေႃႈ တႃႇၵဵပ်းၵၢင်ၸႂ်ၵူၼ်းမိူင်း- တႃႇလႆႈၶေႃႈမုလ်း ဢဝ်ၵႂႃႇဢုပ်ႇၵၢၼ်မိူင်းၼႆသေ CSSU ဢွၼ်ဢဝ်ၵူၼ်းၼုမ်ႇႁူပ်ႉထူပ်းၵူၼ်းမိူင်းတႆး ၵူႈၸႄႈဝဵင်း။
ၵဵဝ်ႇၵပ်းပၢင်ၵုမ်ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢၼ်တေၸတ်းႁဵတ်းၼႂ်းလိူၼ်မေႊ တေ ထိုင်မႃးၼႆႉ ဢွင်ႈတီႈလႄႈဝၼ်းတီႈ ယင်းပႆႇႁူႉတႅတ်ႈတေႃးလီ ဝႃႈတေၸတ်းႁဵတ်း တီႈလႂ်လႄႈ ဝၼ်းတီႈလႂ် ၼႆယဝ်ႉ။
မိူဝ်ႈပၢင်ၵုမ် CSSU လိူၼ်မၢတ်ႊၶျ် ပီ 2016 ၼၼ်ႉ ပႃႇတီႇမႂ်ႇသုင်တီႇမူဝ်ႇၶရႅတ်ႉတိၵ်ႉမိူင်းတႆး ပွတ်းဢွၵ်ႇ (ESSDDP) ႁိုဝ် ပႃႇတီႇၵွင်ၸႆး ၵေႃႈၶဝ်ႈပႃး ပဵၼ်လုၵ်ႈၸုမ်းမႃးလႄႈ ယၢမ်းလဵဝ် CSSU မီးလုၵ်ႈၸုမ်း တင်းမူတ်း 10 ၸုမ်း။
ယိူင်းဢၢၼ်းလူင် CSSU ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်း ဢၢၼ်း လႄႈ လၵ်းၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉ ႁူမ်ႈၵၼ်ၵႄႈ လိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်း ယူင်ႉ ၶၢပ်ႈၵၢၼ်မိူင်း (Political frame-work) တႃႇဢုပ်ႇဢူဝ်း ၵၢၼ်မိူင်းၸိုင်ႈတႆးၼႂ်းဝၼ်းမိူဝ်းၼႃႈ။


text:
ၸုမ်းၼမ်ႉၶူင်း ၶႅၵ်ႇလီပၢင်ၸႃႉ တင်းၸုမ်းၾွင်ႊတႄႊသျိၼ်ႊ ပၢႆးယူႇလီ ႁူမ်ႈၵၼ်သမ်းၶဵမ်ႁႄႉတၢင်းပဵၼ်တပ်း ပၼ်ပီႈၼွင်ႉၵူၼ်းမိူင်း တီႈဝဵင်းတူၼ်ႈတီး ၼႂ်းၶၢဝ်းတၢင်း 2 ဝၼ်း ႁူဝ်ၵူၼ်းတင်းမူတ်း1,700 ပၢႆ ။
ဝၼ်းတီႈ 05-06/03/2016 ၶၢဝ်းယၢမ်း 07:30-15:30 မူင်း ၊ ယူႇတီႈၸုမ်းၼမ်ႉၶူင်း ၶႅၵ်ႇလီပၢင်ၸႃႉ တင်းၸုမ်းၾွင်ႊတႄႊသျိၼ်ႊပၢႆးယူႇလီ ႁပ်ႉပုၼ်ႈၽွၼ်းသမ်းယႃႁႄႉၵင်ႈ ၸိူဝ်ႉမႅင်းတၢင်းပဵၼ်တပ်း တီႈလုမ်းၼမ်ႉၶူင်းၶႅၵ်ႇလီပၢင်ၸႃႉ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း – ၼႆယဝ်ႉ ။
ၼၢင်းၼူၼ်းမူဝ် ၸုမ်းၼမ်ႉၶူင်းၶႅၵ်ႇလီပၢင်ၸႃႉ လၢတ်ႈဝႃႈ – “ ဢၼ်ႁဝ်းၶႃႈ လႆႈဢွၼ်ၵၼ်သမ်းၶဵမ်ႁႄႉၵင်ႈ ၸိူဝ်ႉမႅင်းတၢင်းပဵၼ်တပ်းပွၵ်ႈၵမ်းၼႆႉ ပဵၼ်ပွၵ်ႈၵမ်းတီႈၼိုင်ႈ ။ ၵူၺ်းၵႃႈ တၵ်းတေလႆႈသမ်းႁႂ်ႈမၼ်း တဵမ်သၢမ်ပွၵ်ႈ ၊ ၶႅၼ်ႈၵၼ်ၼိုင်ႈလိူၼ်လႂ် ၼိုင်ႈပွၵ်ႈ ။ ပေႃးတဵမ်သၢမ်မၢၵ်ႈယဝ်ႉ ၶႅၼ်ႈထႅင်ႈႁႃႈပီၵွၼ်ႇ ၸင်ႇတေၶိုၼ်းမႄးၵူတ်ႇထတ်းတူၺ်း ၸိူဝ်ႉမႅင်းထႅင်ႈသေ ၸင်ႇတေၶိုၼ်းသမ်းထႅင်ႈမၢၵ်ႈၼိုင်ႈ ၊ မၼ်းပဵၼ်ပိူင်သမ်းလၢႆးႁႄႉၵင်ႈတပ်း ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ – ၵၢၼ်သမ်းၶဵမ်ႁႄႉၵင်ႈ ၸိူဝ်ႉမႅင်းတပ်းၼႆႉ ဢမ်ႇလႆႈမၵ်းမၼ်ႈဢႃယု ၊ ပေႃးဝႃႈပႆႇလႆႈသမ်းၼႆႉ တေလႆႈၵူတ်ႇထတ်းတူၺ်း၊ ၸွင်ႇမီးတၢင်းပဵၼ်တပ်းသႅၼ်း B သႅၼ်း c ။ ထုၵ်ႇသမ်းယႃသင် မေႃၶဝ်ၸင်ႇသမ်းပၼ်ၸွမ်းၶၵ်ႉၸွမ်းတွၼ်ႈ။ ၵၢၼ်သမ်းၶဵမ်ႁႄႉၵင်ႈတပ်းၼႆႉ သင်ဢႃယု 10 ပီၶိုၼ်ႈၼိူဝ် တေလႆႈသမ်းသွင်မၢၵ်ႈ / ၵမ်း ။ သင်ဢႃယု 10 ပီလူင်းတႂ်ႈ တေလႆႈသမ်းၼိုင်ႈမၢၵ်ႈ – ၼႆယဝ်ႉ ။


text:
ပၢင်ပွႆးပူၼ်ႉၶၢပ်ႈတူဝ် ၸဝ်ႈသြႃႇတႃသႅင် ဝတ်ႉသႃလႄး ဢိူင်ႇၼႃးပူႇပွမ်ႈ ၸႄႈဝဵင်းမႄႈႁွင်ႈသွၼ်၊ မီးၸဝ်ႈၽူႈ ၵူၼ်းလီ သင်ၶဝ်ၸဝ်ႈ ဢိၵ်ႇ ပီႈၼွင်ႉၼွၵ်ႈမိူင်း/ ၼႂ်းမိူင်း ၶဝ်ႈႁူမ်ႈၵိုၼ်းၶွၼ်ႈၼမ်။ ၸဝ်ႈယွတ်ႈသိုၵ်း ႁပ်ႉပဵၼ်ၸဝ်ႈတႃႇၼလူင် ပၢင်ပွႆး။
ပၢင်ပွႆး လုမ်းလႃး/ၽဝ်ၶၢပ်ႈတူဝ် (သၢင်းၵျဵဝ်ႇ) ၸဝ်ႈသြႃႇတႃသႅင် (ၽူႈလူင်ႉလႅၼ်ႇ ၵတ်ႉၶႅၼ်ႇ ၵၢၼ်ႁေႃးထမ်း/တြႃးၾၢႆႇတႆး) ဢၼ်တင်ႈတႄႇၸတ်းမႃး ၸဵမ်မိူဝ်ႈဝၼ်းတီႈ 20/01/2015 ၼၼ်ႉ ဝၼ်းတီႈ 26-27/01/2015 ၼႆႉ မီးသင်ၶၸဝ်ႈမိူင်းတႆး/ထႆး၊ ပီႈၼွင်ႉၼွၵ်ႈမိူင်း ၼႂ်းမိူင်း မႃးၶဝ်ႈႁူမ်ႈ ၵိုၼ်းၶွၼ်ႈၼမ်တႄႉတႄႉ။ ဝၼ်းတီႈ 27/01/2015 ၼႆႉယၢမ်းဝၢႆးဝၼ်း မီးၵၢၼ်လၢၵ်ႈလိူမ်၊ ပူင်ၶၢပ်ႈတူဝ်ၵႂႃႇတီႈႁူဝ်ၼႃး၊ ယၢမ်း 3 မူင်းဝၢႆးဝၼ်း မီးၵၢၼ်ၽဝ်ၶၢပ်ႈတူဝ် ၸဝ်ႈသြႃႇတႃသႅင် တီႈႁူဝ်ၼႃး- ၼႆယဝ်ႉ။
ပီႈၼွင်ႉၸဝ်ႈၽူႈၵူၼ်းလီ ၸိူဝ်းမႃးၶဝ်ႈႁူမ်ႈပၢင်ပွႆးၼႆႉ တွၼ်ႈမိူင်းတႆး ၵမ်ႈၼမ်မီးပီႈၼွင်ႉတႆး ပွတ်းၸၢၼ်း မွၵ်ႇမႆႇ၊ မိူင်းၼၢႆး၊ လၢင်းၶိူဝ်း၊ မိူင်းပၼ်ႇ၊ လၢႆးၶႃႈ ၸိူဝ်းၼႆႉ။ ၼႂ်းမိူင်းထႆး ၵမ်ႈၼမ်ပဵၼ်ပီႈၼွင်ႉတႆး ပႃးၸဵမ်သင်ၶၸဝ်ႈ ၵဵင်းမႆႇ၊ ၵုင်းထဵပ်ႈ၊ မႄႈသၢႆ၊ မိူင်းၾၢင်၊ မႄႈႁွင်ႈသွၼ်၊ ၼႂ်းၸႄႈဝဵင်းမႄႈႁွင်ႈသွၼ်။ ပီႈၼွင်ႉတႆး လၵ်းတႅင်ႇ ပဵင်းလူင် ၸႄႈဝဵင်းဝဵင်းႁႅင် ၸိူဝ်းၼႆႉ။ တွၼ်ႈသင်ၶၼၼ်ႉ ၼႂ်းမိူင်းတႆး လႆႈၼိမၼ်တၼႁွတ်ႈထိုင် ၼိုင်ႈဝဵင်းလႂ် 3 ဝတ်ႉ/ၵျွင်း- ၼႆယဝ်ႉ။
ပၢင်ပွႆးၼႆႉ ၵူၼ်းမႃးၶဝ်ႈႁူမ်ႈ ၵိုၼ်းၶွၼ်ႈၼမ်ပူၼ်ႉတီႈလႄႈ လွင်ႈငၢႆႈလူမ် ပီႈၼွင်ႉၶဝ်ႈပွႆး မိူၼ်ၼင်ႇလွင်ႈလဵင်ႉ/ တၢင်းၵိၼ်တၢင်းယႅမ်ႉလႄႈသင်၊ လွင်ႈတီႈယင်ႉလိုဝ်ႈသဝ်းလႄႈသင်၊ လွင်ႈငၢႆႈလူမ်ၵႃယသုၶၸိူဝ်းၼႆႉ ဢမ်ႇၵုမ်ႇထူၼ်ႈပဵင်းပေႃးလီ။ ၾၢႆႇၵေႃပွင်ပဵၼ်ပၢင်ပွႆးၶဝ်ၵေႃႈလၢတ်ႈဝႃႈ ဢမ်ႇထၢင်ႇဝႃႈ ၵူၼ်းတေမႃးၶဝ်ႈႁူမ်ႈၼမ် ပေႃးၵိုၼ်းပဵၼ်တၢၼ်ႇၼႆႉ- ဝႃႈၼႆ။
ပၢင်ပွႆးၸႃပၼလုမ်းလႃးၶၢပ်ႈတူဝ် ၸဝ်ႈသြႃႇတႃသႅင်ၼႆႉ ၵေႃႉႁပ်ႉပဵၼ်ၸဝ်ႈတႃႇၼလူင် ပဵၼ်ႁူဝ်ပဝ်ႈလူင် ၶွင်ႊသီႊဢဝ်ၶိုၼ်းၸိုင်ႈတႆး (RCSS) ၸဝ်ႈယွတ်ႈသိုၵ်း။ ၵေႃႉႁပ်ႉပဵၼ်ၸဝ်ႈတႃႇၼလူင် ထႅင်ႈၵေႃႉၼိုင်ႈ ပဵၼ်ပူႇႁဵင်ၸိတ်း၊ ၵူၼ်းမႄႈႁွင်ႈသွၼ်- ၼႆယဝ်ႉ။
ပိုၼ်းၵႅပ်ႈၸဝ်ႈသြႃႇတႃသႅင်
ၸဝ်ႈသြႃႇတႃသႅင်ၼႆႉ ၸႃႇတိတီႈၵိူတ်ႇ ပဵၼ်ပွတ်းမိူင်းၸၢင်၊ ၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း။ ၵိူတ်ႇမိူဝ်ႈလၵ်းၼီႈပီတႆး 2036 ၼီႈ၊ ပီၵေႃးၸႃႇ 1304 ၼီႈ၊ လိူၼ်ၸဵင်လွင်ႈ 2 ၶမ်ႈ ဝၼ်းၽတ်း။ မိူဝ်ႈဢႃႇယု 3 ၶူပ်ႇ ၸပ်းပႅၼ်းတၢင်းပဵၼ် “တူင်းတႃၶႆႇ” ယူတ်းယႃဢမ်ႇႁၢႆ ၵူၺ်းဢမ်ႇၵႃး ယွၼ်ႉဢၢၼ်ႇၵျၢမ်းယႃႈယႃ လိၵ်ႈတႆးပၢၼ်ၵဝ်ႇ ၽိတ်းၽိတ်းၽူၼ်ၽူၼ်၊ ဢၼ်တႅမ်ႈဝႃႈ- ဢီႈယႃၼႆႉ ဢဝ် “ၼွၵ်းလေႃးၼမ်ႉၵိူၼ်ႇသေ ၶၢတ်ႈႁၢႆယဝ်ႉႁေႃႈ” ၼႆၼၼ်ႉ ၵႂႃႇလူၽိတ်းဝႃႈ “ၼွၵ်းလေႃးၼၢမ်ၵိုၼ်သေၶၢတ်ႈႁၢႆယဝ်ႉႁေႃး” ၼႆလႄႈ တႃသွင်ၶွၼ် ၸင်ႇပေႃးလႆႈလူႉမွတ်ႇၵႂႃႇၸဵမ်လဵၵ်ႉ- ဝႃႈၼႆ။
ထိုင်မႃးဢႃႇယု 5 ၶူပ်ႇ ပေႃႈမႄႈ လပ်းတႃလိုမ်းမိူင်းသေ ပိုင်ႈဢိင်ယူႇသဝ်းၸွမ်းပေႃႈၼႃႉ လုင်းဢၢဝ်မႃး။ ဝၢႆးမႃး ၼုင်ႈသၢင်ႇၵၢၼ်းပဵၼ်သၢင်ႇ။ ထိုင်မႃးပီသႃသၼႃ 2508 ၊ ပီၵေႃးၸႃႇ 1326 ၊ မိူဝ်ႈဢႃႇယုလႆႈ 22 ပီ ၶိုၼ်ႈပဵၼ်ၸၢင်း တီႈမိူင်းၸၢင်။ ယွၼ်ႉပိူဝ်ႈတႃဢမ်ႇႁၼ် ဢမ်ႇၸၢင်ႈႁဵၼ်းသွၼ် မေႃလိၵ်ႈလၢႆးလႆႈလႄႈ ၸင်ႇလႆႈထွမ်ႇငိၼ်း လဵပ်ႈႁဵၼ်း ၵဵပ်းတွင်းႁႃႁူႉ ဢဝ်တၢင်းႁူႉတၢင်းႁၼ် ၵႃႈတီႈၽူႈႁူႉယႂ်ႇႁၼ်ၵႂၢင်ႈၶဝ်သေ ၾိုၵ်းႁေႃးထမ်း/တြႃး ပူင်လၢတ်ႈၵႂၢမ်းထမ်းမႃး ၸဵမ်မိူဝ်ႈဢႃႇယုလႆႈ 16 ပီ။
မိူဝ်ႈပဵၼ်မုၼ်ၸၢင်းၼၼ်ႉ လႆႈႁေႃးထမ်း/တြႃး ၶေႃႈသင်ႇသွၼ် ပုတ်ႉထၸဝ်ႈ မႃးတီႈပွတ်းတွၼ်ႈ ၼႂ်းမိူင်းၸၢင်၊ ၶုမ်ႇပၢင်၊ ၵဵင်းလိူၼ် ၸိူဝ်းၼႆႉ ႁိမ်း 20 ပီပၢႆ။ ၵူၺ်းၵႃႈ ပၢၼ်ၼၼ်ႉ ယင်းပႆႇပႃႈမီးၶႅပ်း ဢတ်းသဵင်ထမ်း/တြႃး ပိုၼ်ၽႄႈ။
ထိုင်မႃးမိူဝ်ႈပီ 1975 လႆႈဢွၵ်ႇဢႅဝ်ႇဝၢၼ်ႈလၢဝ်းမိူင်း ၶၢမ်ႈမႃးတၢင်းဢွၵ်ႇၶူင်း၊ ယူႇထင်ပွတ်းမိူင်းပူး မိူင်းပဵင်းၸိူဝ်းၼႆႉသေ ႁေႃးတြႃးမႃး၊ မီးၶႅပ်းထမ်း/တြႃး ဢတ်းသဵင်ပိုၼ်ၽႄႈဢွၵ်ႇမႃး၊ ၵူၼ်းတင်းၼမ်ၵေႃႈႁူႉ/ ငိၼ်း ၸိုဝ်ႈသဵင်မၼ်းၸဝ်ႈမႃး။ ဝၢႆးၼၼ်ႉ မၼ်းၸဝ်ႈသိုပ်ႇၶဝ်ႈ မႃးတၢင်းမိူင်းထႆးသေ ႁေႃးထမ်းတြႃး ပၼ်ပီႈၼွင်ႉတႆး ၼႂ်းမိူင်းထႆးတီႈၼိုင်ႈယဝ်ႉတီႈၼိုင်ႈ၊ ႁၢၼ်ႉတေႃႇမၼ်းၸဝ်ႈ ပေႃးလွၼ်ႇသဵင်ႈၵမ် သုတ်းမုၼ်ၵႂႃႇၼႆႉ။


text:
ၸဝ်ႈၼႃႈတီႈ ပလိၵ်ႈထႆးလၢႆၾၢႆႇ ႁူမ်ႈၵၼ်သေၵူတ်ႇထတ်းတီႉၺွပ်း ႁႅင်းၵၢၼ်ၶဝ်ႈမိူင်း ၽိတ်းပၵ်းပိူင် မၢႆမီႈလႄႈ ႁဵတ်းၵၢၼ်ၽိတ်းတီႈ 300 ပၢႆ။
Photo – Nation
ဝၼ်းတီႈ 22/06/2017 သိုဝ်ႇၶၢဝ်ႇထႆး ၶူမ်ၶျတ်ႉလိုၵ်ႉ Kom Chad Luek ပိုၼ်ၽၢဝ်ႇဝႃႈ- ၸဝ်ႈၼႃႈ တီႈပလိၵ်ႈထႆး ၾၢႆႇဢုပ်ႉပိူင်ႇ ႁူမ်ႈလၢႆၾၢႆႇဢဵၼ်ႁႅင်းမွၵ်ႈ 50 ၵေႃႉ ဢွၼ်ၵၼ်ၵႂႃႇၵူတ်ႇထတ်းတီႉၺွပ်း ႁႅင်းၵၢၼ် ၽိတ်းမၢႆမီႈ တီႈဢိူင်ႇၼွင်ပိုဝ်ႊ ၸႄႈဝဵင်းၿၢင်ႊလမုင်ႊ ၸႄႈတွၼ်ႈ ၶျူၼ်ႊၿူႊရီႊ ။
ထူပ်းႁၼ်ႁႅင်းၵၢၼ်မၢၼ်ႈ၊ ၶႅမ်ၿေႃႊတီႊယႃႊ ဢမ်ႇမီးဝတ်းဝႂ်သင် 253 ၵေႃႉၸၢႆး146၊ ယိင်း107၊ ႁဵတ်းၵၢၼ်ၽိတ်းတီႈ 57ၵေႃႉ ၸၢႆး39 ၵေႃႉယိင်း18 ၵေႃႉ၊ ႁူမ်ႈၵၼ်တင်းမူတ်း 310 ၵေႃႉ။ ၸဝ်ႈၼႃႈ တီႈၸင်ႇတီႉၺွပ်း ႁႅင်းၵၢၼ်တင်းမူတ်း သူင်ႇႁူင်းပလိၵ်ႈ ပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီးၼၼ်ႉ ဝႃႈၼႆ။
Photo – Nation
ၼရိတ်သ်ႊ ၼိရႃႊမႆႊဝူင်ႊ ၽူႈၵွၼ်း ၸႄႈဝဵင်း ၿၢင်ႊလႃႊမုင်ႊ လၢတ်ႈဝႃႈ – “ ဢိင်ၼိူဝ်ႁဝ်းၶႃႈလႆႈ ငိၼ်းၵူၼ်းဝၢၼ်ႈမႃးၸႅင်ႈဝႃႈ မီးၵူၼ်းႁႅင်းၵၢၼ်ယၢၼ်မိူင်း မႃးယူႇတင်းၼမ်တင်းလၢႆလႄႈ မႆႈၸႂ် ယွၼ်ႉ ၵူဝ်မႃးႁဵတ်းလွင်ႈဢမ်ႇၼိမ်သဝ်း ၼႂ်းဝၢၼ်ႈမိူင်း ၼႆလႄႈ ၸင်ႇတၢင်ႇလၢတ်ႈမႃး တီႈႁဝ်း ၶႃႈသေ ႁဝ်းၶႃႈၸင်ႇဢွၼ်ၵၼ်မႃးတီႉၺွပ်း” ဝႃႈၼႆ။
Photo – Nation
ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်း ပိုၼ်ၽၢဝ်ႇ ပၵ်းပိူင်မၢႆမီႈၵဵဝ်ႇလူၺ်ႈႁႅင်းၵၢၼ် ပီ 2017 ၼၼ်ႉ တႅမ်ႈဝႆႉဝႃႈ- ၽူႈလႂ်ၽႂ်ႁပ်ႉၵူၼ်းႁဵတ်းၵၢၼ် ဢမ်ႇမီးဝတ်း၊ ႁဵတ်းၵၢၼ်ၽိတ်းတီႈ၊ ႁဵတ်းၵၢၼ်ၽိတ်း ပၵ်းပိူင်ၼႆၸိုင် မီးတၢမ်ႇမႂ်ငိုၼ်း 400,000 – 800,000 ၿၢတ်ႇ တေႃႇၵူၼ်းႁဵတ်းၵၢၼ် ၼိုင်ႈၵေႃႉ။ ၽႂ်ၸၢင်ႈၵူၼ်းႁဵတ်းၵၢၼ် ဢမ်ႇမႅၼ်ႈၸွမ်းၼင်ႇၼႂ်းဝတ်းဝႂ် မီးတၢမ်ႇ မႂ်ငိုၼ်း 400,000 ၿၢတ်ႇ၊ ၽူႈလႂ် ယိုတ်းဢဝ်ဝတ်းဝႂ်ႁႅင်းၵၢၼ်ဝႆႉ တူၵ်းၶွၵ်ႈ 6 လိူၼ် မႂ်ငိုၼ်း 100,000 ၿၢတ်ႇ ႁႅင်းၵၢၼ်ၵေႃႉလႂ် ႁဵတ်း ၵၢၼ်ဢမ်ႇမႅၼ်ႈ ၸွမ်းၼင်ႇၼႂ်းဝတ်းဝႂ် ဢမ်ႇၼၼ်ႁဵတ်းၵၢၼ်ဢၼ် ပၵ်းပိူင်ႁႄႉႁၢမ်ႈဝႆႉ မီးတူတ်ႈ တၢမ်ႇ မႂ်ငိုၼ်း 2,000 – 100,000 ၿၢတ်ႇ။
ၶဝ်ႈဢၢၼ်ႇလၢႆးႁူဝ်ယွႆႈလႆႈတီႈ – goo.gl/peVKzL


text:
ၼႂ်းဝၼ်း ၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇထူၼ်ႈ 68 ပီၼႆႉ ၵူၼ်းၼုမ်ႇမိူင်းတႆး ပွတ်းႁွင်ႇ/ၸၢၼ်း/ဢွၵ်ႇ တေႁူမ်ႈၵၼ် ပႆၶိုၼ်ႈလွႆၸၢင်ႉ မိူင်းၵိုင်၊ လွႆဢၼ်သုင်သုတ်းတီႈ 3 ၼႂ်းမိူင်းတႆး။
ၼႂ်းဝၼ်းတီႈ 07/02/2015 ဢၼ်ပဵၼ် ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇထူၼ်ႈ 68 ပီၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး (Tai Youth Network- TYN) ဢွၼ်ႁူဝ်ၼမ်းၼႃႈသေ တေမီးၵူၼ်းၼုမ်ႇၼႂ်း 13 ၸႄႈဝဵင်း၊ ၼႂ်းၸိုင်ႈတႆးပွတ်းႁွင်ႇ ပွတ်းၸၢၼ်း ပွတ်းဢွၵ်ႇ ႁူမ်ႈၵၼ်ၶိုၼ်ႈၵႂႃႇပႆၶိုၼ်ႈ လွႆၸၢင်ႉမိူင်းၵိုင် ဢၼ်မီးတၢင်းသုင် 8,129 ထတ်း။ ယိူင်းဢၢၼ်းၶိုၼ်ႈၵႂႃႇ ၸတ်းပၢင်ပွႆး ၶုၵ်းထူပ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇထူၼ်ႈ 68 ပီ တီႈၼိူဝ်ၸိၵ်းလွႆ- ၸၢႆးဝၼ်းလႅင်း ၵေႃႉပဵၼ်ႁူဝ်ၼႃႈၸုမ်းၶိုၼ်ႈလွႆ လၢတ်ႈ။
ဢၼ်တေၶိုၼ်ႈလွႆပွၵ်ႈၵမ်းၼႆႉ လၢမ်းၶၢတ်ႈဝႆႉဝႃႈ တေမီးႁႅင်းၵူၼ်း ဢမ်ႇယွမ်းမွၵ်ႈ 600 ပၢႆ။ လႅပ်ႈတေၼမ်လိူဝ်ၵူႈပွၵ်ႈၵူႈၵမ်း ဢၼ်ယၢမ်ႈၶိုၼ်ႈလွႆမႃးၸိူဝ်းၼၼ်ႉယူႇ၊ တေၼမ်လိူဝ်ႁူၵ်းပၢၵ်ႇၵေႃႈၸၢင်ႈ ပဵၼ်လႆႈ- ၸၢႆးဝၼ်းလႅင်းသိုပ်ႇလၢတ်ႈ။
ၸၢႆးမိူင်း ၵူၼ်းမိူင်းၵိုင် ၵေႃႈလၢတ်ႈဝႃႈ- လိူဝ်သေၵူၼ်းၼုမ်ႇၼႂ်းလုၵ်ႈၸုမ်း ၵေႃႁူမ်ႈသၢင်ႈၵူၼ်းၼုမ်ႇတႆး (TYN) ယဝ်ႉ၊ ပေႃႈမႄႈၵူၼ်းမိူင်းၵိုင် တင်း သင်ၶၸဝ်ႈမိူင်းၵိုင်ၶဝ်ၵေႃႈ တေၶဝ်ႈႁူမ်ႈၶိုၼ်ႈလွႆၸွမ်း- ဝႃႈၼႆ။
ၸၢႆးၸၢႆးၶမ်း လုၵ်ႈၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး (TYN) ၵေႃႈလၢတ်ႈဝႃႈ- မိူဝ်ႈႁဝ်းၶိုၼ်ႈလွႆလဵင်း (ၵမ်းတီႈ 1) တီႈမိူင်းယႆ တၢင်းသုင် 8,777 ထတ်း၊ မီးႁႅင်းၵူၼ်း 300 ပၢႆ။ ၵမ်းတီႈ 2 ၶိုၼ်ႈလွႆၶိူဝ်း ၸႄႈဝဵင်းသီႇပေႃႉ။ ၵမ်းတီႈ 3 ၶိုၼ်ႈလွႆသၢမ်သိပ်း ၸႄႈဝဵင်းၵူတ်ႉၶၢႆ၊ မီးႁႅင်းၵူၼ်း 600 ပၢႆ။ ဢၼ်တေၶိုၼ်ႈၵမ်းၼႆႉ ပဵၼ်ၵမ်းတီႈ 4 ၊ ႁႅင်းၵူၼ်းတေလႅပ်ႈၼမ်လိူဝ်ၵူႈၵမ်းယူႇ- ဝႃႈၼႆ။
ယိူင်းဢၢၼ်း ဢၼ်လႆႈပႆၶိုၼ်လွႆၼႆႉ ၼွၵ်ႈၼိူဝ်သေ သၢင်ႈလွင်ႈမိုတ်ႈၵိုဝ်းၸမ်ၸႂ်ၵၼ်ယဝ်ႉ ပိူဝ်ႈတႃႇႁႂ်ႈၵူၼ်းၼုမ်ႇ မေႃႁၵ်ႉသႃၼမ်ႉလိၼ်ႁိၼ်ၽႃမိူင်းတႆးလႄႈ သၽႃႇဝၾိင်ႈတိုၼ်းပဵၼ်။ ပိူဝ်ႈတႃႇလဵၼ်ႈႁႅင်းႁူမ်ႈၵၼ်လႄႈတူဝ်ၶိင်းၵႅၼ်ႇၶႅင်လႅတ်းၽၢႆ။ ပိူဝ်ႈတႃႇႁႂ်ႈမေႃဝႆႉၵႃႈၶၼ် ပၢႆးယူႇလီလႄႈၵႅတ်ႇၶႄၽေးယႃႈမဝ်းၵမ်။ ပိူဝ်ႈတႃႇလဵပ်ႈႁဵၼ်းၵၢၼ်တူဝ်ထူပ်းမိုဝ်းလႄႈ ၸႃႉႁူမ်ႈၶီ-လီႁူမ်ႈသိူဝ်းၸွမ်းၵၼ်။ ပိူဝ်ႈတႃႇလဵပ်ႈႁဵၼ်းႁူႉ ၵၢၼ်ယူႇသဝ်းၵိၼ်သၢင်ႈၵူၼ်းၼႂ်းပိုၼ်ႉတီႈလႄႈ ၵၢၼ်ႁၵ်ႉၸိူဝ်ႉၸၢတ်ႈ။ ပိူဝ်ႈတႃႇပူၵ်းသူၼ်းၵူၼ်းၼုမ်ႇ ၵေႃႉၼိုင်ႈလႄႈၵေႃႉၼိုင်ႈ၊ ၸုမ်းၼိုင်ႈလႄႈၸုမ်းၼိုင်ႈ မေႃၶဝ်ႈၸႂ်ၸွႆႈထႅမ်ၵၼ် ၼႂ်းၵၢၼ်ပူၵ်းပွင်ဝၢၼ်ႈမိူင်းၶိုၼ်ႈယႂ်ႇ ငမ်းယဵၼ်။
လိူၼ်ၾႅပ်ႊၿိဝ်ႊရီႊ 7 ဝၼ်း ဢၼ်မီးၸိုဝ်ႈလၢႆၸိုဝ်ႈဝႃႈ ဝၼ်းမိူင်းတႆး၊ ဝၼ်းၶိူဝ်းတႆး ႁိုဝ် ဝၼ်းၸိူဝ်ႉၸၢတ်ႈ ၸိုင်ႈတႆး (Shan National Day)ၼႆႉ တႄႇတင်ႈမီးမႃးမိူဝ်ႈ ဝၼ်းထိ 07/02/1947 ။ လိူၼ်ၾႅပ်ႊၿိဝ်ႊရီႊ 11 ဝၼ်း 1947 ၽူႈၼမ်းၸိုင်ႈတႆး တင်း ၸဝ်ႈၾႃႉ လႆႈၸ်ႂၵၼ်တႅပ်းတတ်းလိူၵ်ႈဢဝ် ဝၼ်းထိ 07/02/1947 ပဵၼ်ဝၼ်းၸၢတ်ႈ၊ တုင်းၸၢတ်ႈ လိူင်ၶဵဝ်လႅင် ၼႂ်းၵၢင်ဝူင်းလိူၼ်ၶၢဝ်၊ ၽဵင်းၵႂၢမ်းၸၢတ်ႈ “ၶိူဝ်းႁဝ်းၶိူဝ်းရႃႇၸႃႇ” 3 ပိူင် လႄႈ ႁူဝ်ပဝ်ႈလူင်ၶွင်ႊသီႊၸိုင်ႈတႆး ၸဝ်ႈၾႃႉလူင်ၼမ်ႉသၼ်ႇ ၸဝ်ႈၶုၼ်ပၢၼ်းၸိင်ႇ (ၸၢဝ်းၶိူဝ်းပလွင်ႈ) လႆႈပိုၼ်ၽၢဝ်ႇလွင်ႈမၵ်းမၼ်ႈ 3 ပိူင်ၼၼ်ႉ ပဵၼ်ၶိူင်ႈပိူင်မဵတ်ႇမၢႆ တၢင်တူဝ်ၵူၼ်းမိူင်းတႆးၵူႈၸၢဝ်းၶိူဝ်း။
ၼွၵ်ႈသေၼၼ်ႉ ၾႅပ်ႉၿိဝ်ႊရီႊ 7 ဝၼ်း ယင်းပဵၼ်ၽၵ်းတူ သဵၼ်ႈတၢင်းယၢင်ႈၸူး ၾႅပ်ႉၿိဝ်ႊရီႊ 12 ဝၼ်း ဢၼ်ပဵၼ်ဝၼ်းၸိုင်ႈမိူင်းႁူမ်ႈတုမ် မႃးတေႃႇထိုင်ယၢမ်းလဵဝ်။ ၵွပ်ႈဝႃႈ ပေႃးဢမ်ႇမီးဝၼ်းထိ 7 ၵေႃႈ ဢမ်ႇမီးဝၼ်းထိ 12 ဢၼ်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်သေ ၵေႃႇတင်ႈမႃးၸိုင်ႈမိူင်းႁူမ်ႈတုမ်မၢၼ်ႈ။


text:
ႁူင်းႁဵၼ်းဝတ်ႉ(ပၵ) ဝၢၼ်ႈငႅၼ်းၼႆႉ တႄႇပိုတ်ႇႁူင်းႁဵၼ်း ၼႂ်းဝၼ်းတီႈ 06/06/2017 တင်းမူတ်းလုၵ်ႈဢွၼ်ႇဢၼ် မႃးၶိုၼ်ႈႁဵၼ်း မီးယူႇ 43 ၵေႃႉ၊ ၶူးပူင်သွၼ်ပၼ် မီး 8 ၵေႃႉ၊ သင်ၶၸဝ်ႈ 4 တူၼ်လႄႈ မေႃသွၼ်ယိင်း 4 ၵေႃႉ။ ယိူင်းဢၢၼ်းဢၼ်ႁၢင်ႈႁႅၼ်း ၵၢၼ်ပူၵ်းပွင် တီႈမုင်ႈမွင်းမီးၸိူင်ႉႁိုဝ်ၼႆ ၸၢႆးယွတ်ႈၶမ်း ၵပ်းသိုပ်ႇၶူးသွၼ် ၼၢင်းသီ လႃးဝၼ်း ဝႆႉၼင်ႇၼႆဢေႃႈ။
ထၢမ် – မီးယိူင်းဢၢၼ်းၸိူင်ႉႁိုဝ်သေ သမ်ႉပိုတ်ႇႁူင်းႁဵၼ်းဝတ်ႉ(ႁူင်းႁဵၼ်းပၵ) ၼႆႉ?
တွပ်ႇ – ႁူင်းႁဵၼ်းဝၢၼ်ႈငႅၼ်းၼႆႉ မၼ်းပဵၼ်ႁူင်းႁဵၼ်းဝတ်ႉ(ႁူင်းႁဵၼ်းပၵ) ပဵၼ်ႁူင်းႁဵၼ်းဢၼ်ယူႇတႂ်ႈသႃသၼႃ။ ထႅင်ႈဢၼ်သမ်ႉၼိုင်ႈႁူင်းႁဵၼ်းၼႆႉ မၼ်းမီးသုၼ်ႇပိုတ်ႇလႆႈတီႈဝၢၼ်ႈၼွၵ်ႈၼႃးပၢင်ႇ၊ တီႈဢမ်ႇမီးႁူင်းႁဵၼ်း ၸိူဝ်း ၼၼ်ႉ။ တီႈဢၼ်လုၵ်ႈဢွၼ်ႇၽၢၼ်ႇပေႃႈမႄႈႁႃႉ၊ တီႈၶဝ်ဢမ်ႇၵႂႃႇႁူင်းႁဵၼ်းလႆႈႁႃႉ ၸဵမ်ၸိူဝ်းၼႆႉ။ ႁဝ်းၶႃႈ ယိူင်းဢၢၼ်းဝႃႈ ဝၢၼ်ႈၼွၵ်ႈၼႃးပၢင်ႇႁဝ်းၼႆႉ ပၺ်ၺႃတိုၵ်ႉတူၵ်းတႅမ်ႇယူႇ လူဝ်ႇလႆႈမီးႁူင်းႁဵၼ်း။ မိူဝ်ႈလဵဝ် တၢင်း ၾၢႆႇလူင်ပွင်ၸိုင်ႈပၼ်ၶႂၢင်ႉပိုတ်ႇႁူင်းႁဵၼ်းသုၼ်ႇတူဝ်ၵေႃႈဝႃႈလႆႈ ၼႆသေ။ ၵွပ်ႈၼႆ ႁဝ်းၶႃႈ ၸင်ႇလႆႈပိုတ်ႇ ၼႂ်းပီ 2017။
ထၢမ် – လုၵ်ႈဢွၼ်ႇဢၼ်လႆႈမႃးပၼ်ဝႆႉသဵၼ်ႈသၢႆမၢႆသေ တေၶိုၼ်ႈႁဵၼ်းၼၼ်ႉ တေႃႈလဵဝ် မီးဝႆႉမွၵ်ႈၵႃႈႁိုဝ်။
တွပ်ႇ – ႁိမ်းႁွမ်းၸိူဝ်းၼၼ်ႉ တေမီးဝၢၼ်ႈမွၵ်ႈ 6-7 ဝၢၼ်ႈ၊ လုၵ်ႈဢွၼ်ႇဢၼ်တေမႃးၶိုၼ်ႈႁဵၼ်း။ မိူဝ်ႈလဵဝ် လုၵ်ႈ ႁဵၼ်းမီး 50 ပၢႆယဝ်ႉ ဢၼ်လႆႈၵဵပ်းသဵၼ်ႈမၢႆဝႆႉ။
ထၢမ် – ယူႇတီႈတၢင်းၾၢႆႇလူင်ပွင်ၸိုင်ႈမၢၼ်ႈၶဝ်ၶႃႈလူး ၸွင်ႇၸွႆႈထႅမ်ၵမ်ႉပၼ်သင်။
တွပ်ႇ – တေႃႇထိုင်ဝၼ်းမိူဝ်ႈၼႆႉ လူင်ပွင်ၸိုင်ႈပႆႇၸွႆႈသင် ႁဝ်းၶႃႈၵႂႃႇထူပ်းၶဝ်မႃးယဝ်ႉ။
ထၢမ် – တၢင်းပွတ်းဢွၵ်ႇၶူင်း ႁူင်းႁဵၼ်းဝတ်ႉ(ပၵ) ၼႆႉ မီးလၢႆလင်ၶႃႈၼေႃ။
တွပ်ႇ – တၢင်းပွတ်းဢွၵ်ႇၶူင်းၼႆႉ ႁူင်းႁဵၼ်းပၵ ၶဝ်ဝႃႈမီးႁူင်းႁဵၼ်း 13 ႁူင်းႁဵၼ်း၊ ဢၼ်ၶႃႈၶဝ်လႆႈ သဵၼ်ႈမၢႆမၼ်း မႃးၼႆႉၶႃႈၼေႃႈ။
ထၢမ် – တႃႇတေပဵၼ်မႃးလႆႈႁူင်းႁဵၼ်းဝတ်ႉ(ပၵ)ၼႆႉ လႆႈႁၢင်ႈႁႅၼ်းၶပ်းၶိုင်ၸိူင်ႉႁိုဝ်ၶႃႈ။
တွပ်ႇ – ဢၼ်မီး 13 ႁူင်းႁဵၼ်းၼႆႉ မၼ်းတေလႆႈတၢင်ႇယွၼ်းတီႈၾၢႆႇသႃသၼႃ ၊ ပေႃးဝႃႈၵႂႃႇတီႈ ၾၢႆႇသႃသၼႃယဝ်ႉ တေလႆႈၵႂႃႇတီႈၾၢႆႇပၢႆးပၺ်ၺႃ၊ တေလႆႈဝႃႈ ၶၵ်ႉတွၼ်ႈမၼ်းယၢဝ်းၼမ်ဝႆႉၶႃႈ။
ထၢမ် – တေလႆႈပႂ်ႉၶၢဝ်းယၢမ်းႁိုင်မွၵ်ႈၵႃႈႁိုဝ် လွင်ႈတေလႆႈၶႂၢင်ႉပိုတ်ႇႁူင်းႁဵၼ်းဝတ်ႉၼႆႉ။
တွပ်ႇ – ၶဝ်ၸဝ်ႈလၢတ်ႈတႄႉၵေႃႈ ဢမ်ႇပေႃးႁိုင် ပေႃးတၢင်ႇၼႂ်းၶၢဝ်းတၢင်းၼိုင်ႈလိူၼ်ၼႆၵူၺ်းၵေႃႈ တူၵ်းမႃးယဝ်ႉ ဝႃႈၼႆၶႃႈ။
ထၢမ် – ႁူင်းႁဵၼ်းဝတ်ႉ(ပၵ) တၢင်းပွတ်းဢွၵ်ႇၶူင်း ဢၼ်တႆးၵုမ်းၵမ်သေ ပိုတ်ႇၵႂႃႇၼႆႉ မီးလၢႆႁူင်းႁဵၼ်းၶႃႈ။
တွပ်ႇ – တၢင်းပွတ်းဢွၵ်ႇၶူင်း မီး 13 ႁူင်းႁဵၼ်း၊ ႁူင်းႁဵၼ်းပၵ ဢၼ်တီႈတႆးၵုမ်းၵမ်သေလႄႈ ပိုတ်ႇပဵၼ်ႁူင်းႁဵၼ်း ပၵၼႆႉပႆႇမီးသေတီႈ၊ တေလႆႈဝႃႈ တီႈဝၢၼ်ႈငႅၼ်းၼႆႉ ပဵၼ်ဢွၼ်တၢင်းသုတ်း။
ထၢမ် – လိူဝ်ၼၼ်ႉ သမ်ႉပဵၼ်ၸၢဝ်းၶိူဝ်းသင်ၽွင်ႈၶႃႈ ဢၼ်ပိုတ်ႇႁူင်းႁဵၼ်းဝတ်ႉ(ပၵ)ၼႆႉ ။
တွပ်ႇ – ၵမ်ႈၼမ်တႄႉ တေပဵၼ်ပီႈ ၼွင်ႉၸၢဝ်းၶိူဝ်း ပဢူဝ်း၊ မၢၼ်ႈ ၸဵမ်ၸိူဝ်းၼႆႉ။
ထၢမ် – ႁူင်းႁဵၼ်းဝတ်ႉ(ပၵ) 13 ႁူင်းႁဵၼ်းၼႆႉ ၵမ်ႈၼမ်ပိုတ်ႇဝႆႉတီႈလႂ်လၢႆလၢႆၶႃႈ။
တွပ်ႇ – ဢွင်ႇတီႈဢၼ်ပိုတ်ႇႁူင်းႁဵၼ်းပၵ 13 ႁူင်းႁဵၼ်း တၢင်းပွတ်းဢွၵ်ႇၶူင်းၼႆႉ မိူၼ် ၵဵင်းတုင်၊ တႃႈၶီႈ လဵၵ်း၊ မိူင်းၽျၢၵ်ႈ၊ မိူင်းၶၢၵ်ႇ၊ မိူင်းသၢတ်ႇ ၸဵမ်ၸိူဝ်းၼႆႉ။
ထၢမ် – ႁူင်းႁဵၼ်းဝတ်ႉ(ပၵ) တီႈဝၢၼ်ႈငႅၼ်းၼႆႉၶႃႈလူး ပဵၼ်ၽႂ်ဢွၼ်ႁူဝ်ၵေႃႇသၢင်ႈ။
တွပ်ႇ – ၵမ်ႈၼမ်တႄႉ တေပဵၼ်သင်ၶၸဝ်ႈ ပဵၼ်တီႈၵိူဝ်းၵုမ်လႄႈ ၼႃယၵႁဝ်း သင်ၶၸဝ်ႈ ၼႂ်းၵဵင်းတုင် ပႃးတင်း မူတ်း တင်းၾၢႆႇမိူင်းၾၢႆႇတႆး၊ ၸဝ်ႈၶူးဢၵ်ႉၵသေႇၼ မၼ်းၸဝ်ႈတႄႉၵေႃႈ ယဝ်ႉႁူင်းႁဵၼ်း M.A တီႈမိူင်းလၼ်ႊ တၼ်ႊ။ ယဝ်ႉၵေႃႈ တေမီးၸဝ်ႈၶူးသေႇၼ ဢၼ်ပဵၼ်ၸဝ်ႈၼင်ႈဝတ်ႉ ဝၢၼ်ႈငႅၼ်း။ တေမီးထႅင်ႈ ၵူၼ်းႁိူၼ်း သွင်ၵေႃႉ ပဵၼ်ပူႇၵၢင်ႉၼႂ်းဝၢၼ်ႈငႅၼ်းၵေႃႉၼိုင်ႈလႄႈ ပေႃႈၸဝ်ႈၶူးသေ တေမီးႁဝ်းၶႃႈၸိူဝ်းၼႆႉ။
ထၢမ် – လွင်ႈၵေႃႇသၢင်ႈႁူင်းႁဵၼ်း၊ ႁူင်းလိုဝ်ႈသဝ်းမေႃသွၼ်ၸိူဝ်းၼႆႉၶႃႈလူး။
တွပ်ႇ – ႁူင်းႁဵၼ်းၵေႃႈၵေႃႇသၢင်ႈ၊ ႁူင်းသဝ်းတႃႇၶူးသွၼ်ၵေႃႈသၢင်ႈပႃးၸွမ်း၊ ၵွပ်ႈပိူဝ်ႈဝႃႈသင်ၼႆ တီႈလိၼ်ၼၼ်ႉ မၼ်းၵႂၢင်ႈလီ တၢင်းၵႂၢင်ႈမၼ်းတေမီး 50 ဢေႊၶိူဝ်ႊ။ ႁဝ်းၶႃႈၵေႃႈ ႁၢင်ႈႁႅၼ်းတႃႇတေပိုတ်ႇႁူင်းႁဵၼ်းၸၼ်ႉငဝ်ႈ၊ ပေႃးဝႃႈ မၼ်းတိုၵ်ႉသၢင်ႈပႆႇယဝ်ႉလႄႈ ထိုင်ၶၢဝ်းယၢမ်းပိုတ်ႇႁူင်းႁဵၼ်း ႁဝ်းတေသွၼ်တီႈၼႂ်းဝတ်ႉၵွၼ်ႇၵေႃႈလႆႈ။
ထၢမ် – ဢွၼ်တၢင်းသုတ်းသမ်ႉ တေပူင်သွၼ်ၸၼ်ႉလႂ်ဢွၼ်တၢင်း၊ ယဝ်ႉၵေႃႈ ၽႃသႃ သွၼ်ၶႃႈလူး တေပူင်သွၼ်ပၼ် လၢႆၽႃသႃ၊ လိူဝ်ၼၼ်ႉ ၸွင်ႇမီးလွင်ႈၵွင်ႉၵၢႆႇၸွမ်းႁူင်းႁဵၼ်းလူင်ပွင်ၸိုင်ႈမၢၼ်ႈၶႃႈ။
တွပ်ႇ – လိူဝ်သေၼၼ်ႉ ႁဝ်းၶႃႈမီးယိူင်းဢၢၼ်း ယႂ်ႇၸိူင်ႉႁိုဝ်ထႅင်ႈၼႆ လၵ်းသုတ်ႇမၼ်းၼႆႉ တေလႆႈသွၼ်ၸွမ်းလူင် ပွင်ၸိုင်ႈ ႁူင်းႁဵၼ်းလူင်ပွင်ၸိုင်ႈ မိူၼ် ၸၼ်ႉမူလတႄႉၵေႃႈ တေမီး လိၵ်ႈမၢၼ်ႈ၊ လိၵ်ႈဢိင်းၵလဵတ်ႈ၊ ပၢႆးၼပ်ႉ ၸဵမ် ၸိူဝ်းၼႆႉ။ ၵူၺ်းၵႃႈ ႁဝ်းၶႃႈတေၽိူမ်ႉထႅမ်သွၼ်ပႃးၸွမ်းထႅင်ႈ လိၵ်ႈထႆး၊ လိၵ်ႈၶိုၼ်/လိၵ်ႈမိူင်း၊ လိၵ်ႈတႆး။ သင်ဝႃႈ မေႃ ယဝ်ႉလိၵ်ႈဢိင်းၵလဵတ်ႈၼႆၵေႃႈ တေမီးႁွင်ႈႁဵၼ်းၽိသိၵ်ႇဢိင်းၵလဵတ်ႈပႃးၸွမ်း။
ထၢမ် – ၸွင်ႇမီးလွင်ႈဝၢင်းၽႅၼ် တႃႇပိုတ်ႇထိုင်ၸၼ်ႉၵၢင်လႄႈ ၸၼ်ႉသုင်ၶႃႈ။
တွပ်ႇ – ပေႃးဝႃႈတၢင်ႇႁူင်းႁဵၼ်းယဝ်ႉ 3 ပီၼႆ လူင်ပွင်ၸိုင်ႈပၼ်ၶႂၢင်ႉ ၶႂၢၵ်ႈပဵၼ် ၸၼ်ႉၵၢင် ၸၼ်ႉသုင်လႆႈ ပေႃးၶၢဝ်းၼၼ်ႉမႃး လႆႈ 3 ပီယဝ်ႉ။ ႁဝ်းၶႃႈတေၶႂၢၵ်ႈပႃးၸွမ်း ႁူင်းႁဵၼ်းမေႃတိၼ်မေႃမိုဝ်း မိူၼ်ၼင်ႇ မႄးလူတ်ႉ ၶိူင်ႈႁႃႉ၊ မႄးၾႆးၾႃႉႁႃႉ၊ ၵႅတ်းၶူၼ်ႁူဝ်ႁႃႉ၊ ႁဵတ်းၶဝ်ႈၽၵ်းႁႃႉ တေမီးၸိူင်ႉၼၼ်ႉၶႃႈၼေႃႈ။ မိူဝ်ႈလဵဝ်ၵေႃႈ လႆႈၵပ်း သိုပ်ႇပႃးၸွမ်း ၾၢႆႇၽုၵ်ႇသွမ်ႈၼႆၵေႃႈ ၸၼ်ႉၸွမ်တီႈမႄႈၵျူဝ်ႉ ဝဵင်းၵဵင်းမႆႇဝႆႉ၊ ဝႃႈၶဝ်တေမႃးပူင်သွၼ်ပၼ်။ မိူၼ် ၼင်ႇ ၵၢၼ်မေႃတိၼ်မေႃမိုဝ်းထႅင်ႈဢၼ်ၼိုင်ႈသမ်ႉ တီႈၸၼ်ႉၸွမ်ရႃ ၸၽတ်းၵဵင်းႁၢႆး ဢႃးၸၢၼ်ၶဝ် တေမႃး ၸွႆႈပူင်သွၼ်ပၼ်။ ယူႇတီႈႁဝ်းၶႃႈၵေႃႈ မီးယိူင်းဢၢၼ်းဝႆႉ တႃႇတေပိုတ်ႇၵႂၢင်ႈၵႂၢင်ႈ ပေႃးၸိူင်ႉၼၼ်မႃး ၵူၼ်းတင်း ၼမ်ၵေႃႈမႃးႁဵၼ်းလႆႈ။
ထၢမ် – ၵၢၼ်ပိုတ်ႇႁူင်းႁဵၼ်းၼႆႉ မီးလွင်ႈယၢပ်ႇၽိုတ်ႇၸိူင်ႁိုဝ်ၶႃႈ။
တွပ်ႇ – မိူဝ်ႈလဵဝ် တင်းယၢပ်ႇၽိုတ်ႇႁဝ်းၶႃႈတႄႉ ပဵၼ်ငိုၼ်းတွင်း။ ၸဝ်ႈၶူးတႄႉဢွၵ်ႇမူတ်း ပေႃႈမႄႈၸဝ်ႈၶူးၵေႃႈၵမ်ႉထႅမ် ယွင်ႈယေႃးတႄႉၶႃႈ။ သင်ဝႃႈ ငိုၼ်းဢမ်ႇပေႃးၼႆၵေႃႈ တၢၼ်ႇၶၢႆၼႃးၵေႃႈ ၶၢႆပၼ်ထိုင်ၽႅဝ်ၶၼ်ႉတွၼ်ႈၼၼ်ႉ။ ၼွၵ်ႈလိူဝ်ၼၼ်ႉ သင်ၶၸဝ်ႈၶဝ် လၢႆလၢႆၸဝ်ႈ လူႇတၢၼ်းမႃး ၵမ်ႉၸွႆႈထႅမ်ပၼ်မႃးၵေႃႈ ၼမ်ယူႇၶႃႈ တႃႇတေသၢင်ႈႁူင်းႁဵၼ်းၼႆႉ။ ယဝ်ႉၵေႃႈ ထႅင်ႈဢၼ်ၼိုင်ႈ မိူၼ်ၼင်ႇဝႃႈ ပေႃးႁဝ်းမီးႁူင်းႁဵၼ်းမႃး တႃႇတေႁႂ်ႈႁူင်းႁဵၼ်းၵႂႃႇလႆႈၼႆႉ ငိုၼ်းလိူၼ်ၶူးသွၼ် ၼႆႉၵေႃႈလူဝ်ႇလႆႈဝူၼ်ႉပႃးထႅင်ႈ ယူႇတီႈႁဝ်းၶႃႈၵေႃႈ ၶတ်းၸႂ်ၵပ်းသိုပ်ႇတင်းလူင်ပွင်ၸိုင်ႈၼွၵ်ႈမိူင်းဝႆႉယူႇ။ ထႅင်ႈလွင်ႈၼိုင်ႈသမ်ႉ ႁူင်းႁဵၼ်းႁဝ်းၶႃႈၼႆႉ မိူဝ်ႈတႄႇပိုတ်ႇပဵၼ်ႁူင်းႁဵၼ်းၸၼ်ႉဢွၼ်(မူလ) သေတႃႉ ပေႃးမီးလုၵ်ႈဢွၼ်ႇဢၼ်မႃးယူႇၵိၼ်ၼွၼ်းၼၼ်ႉ လွင်ႈ ၼႆႉၵေႃႈ လူဝ်ႇလႆႈဝူၼ်ႉပႃးၸွမ်း။
ထၢမ် – ၵမ်းလိုၼ်းသုတ်းသမ်ႉ ယူႇတီႈၶူးသွၼ်ႁဝ်းပဵၼ် ၽူႈၵွၼ်းႁူင်းႁဵၼ်း ဝတ်ႉဝၢၼ်ႈငႅၼ်းသေ ၶႂ်ႈၾၢၵ်ႇတွၼ်ႈ ထိုင်ပၼ် ပီႈၼွင်ႉတႆး ၸိူင်ႉႁိုဝ်ၽွင်ႈၶႃ။
တွပ်ႇ – ၵမ်းလိုၼ်းသုတ်းတႄႉ ႁဝ်းၶႃႈၶႂ်ႈၾၢၵ်ႇတွၼ်ႈပီႈၼွင်ႉႁဝ်းၶႃႈ ပၢႆးပၺ်ၺႃၼႆႉမၼ်းလမ်ႇ လွင်ႈတႃႇၵူၼ်း ၼုမ်ႇႁဝ်း လုၵ်ႈဢွၼ်ႇတႆးႁဝ်း၊ ပေႃးႁဝ်းဢမ်ႇမီးပၺ်ၺႃၵေႃႈ ႁဝ်းတူၵ်းလိုၼ်းပိူၼ်ႈတိၵ်းတိၵ်း ၶႂ်ႈပၼ်ႁႅင်းၵူႈၵေႃႉ ႁႂ်ႈဢွၼ်ၵၼ်မႃးၶိုၼ်ႈႁူင်းႁဵၼ်း ဢၼ်ၸိူဝ်းယူႇႁိမ်းႁွမ်းဝၢၼ်ႈၸိူဝ်းၼၼ်ႉ။ ယဝ်ႉၵေႃႈ ႁႂ်ႈပေႃႈမႄႈလုၵ်ႈဢွၼ်ႇႁဝ်း ပၼ်ႁႅင်းလုၵ်ႈလၢင်းၽႂ်မၼ်းမႃးႁဵၼ်းလိၵ်ႈ ႁႂ်ႈပဵၼ်ၵူၼ်းၵတ်ႉၶႅၼ်ႇၼႂ်းမိူင်းတႆးႁဝ်း၊ တၢင်းပွတ်းဢွၵ်ႇၶူင်းၼႆႉ ပၢႆးပၺ် ၺႃ တိုၵ်ႉတူၵ်းတႅမ်ႇဝႆႉယူႇ ဝႃႈၼႆ။
ႁူင်းႁဵၼ်း ဝတ်ႉဝၢၼ်ႈငႅၼ်းၼႆႉ ပူၵ်းတင်ႈဝႆႉတီႈ ဝတ်ႉဝၢၼ်ႈငႅၼ်း ဢိူင်ႇၵၢတ်ႇတဝ်ႇ ၸဝ်ႈၶူးဢၵ်ႉၵသေၼလႄႈ ဢိၵ်ႇထႅင်ႈၽူႈယႂ်ႇၵူၼ်းလူင်လၢႆလၢႆၵေႃႉ ႁူမ်ႈၵၼ်သေ ပူၵ်းတင်ႈႁႂ်ႈလုၵ်ႈဢွၼ်ႇ ပေႃးတေလႆႈၶိုၼ်ႈႁူင်း ႁဵၼ်းဢၼ် ပႃးလိၵ်ႈတႆး/ မိူင်းသေ ပဵၼ်ႁူင်းႁဵၼ်းၵွင်ႉသၢၼ်လႆႈႁူင်းႁဵၼ်းလူင်ပွင်ၸိုင်ႈ။ ႁူင်းႁဵၼ်းၼႆႉ ၵေႃႇသၢင်ႈမႃး ပူၼ်ႉမႃး မိူဝ်ႈလိူၼ်ၵမ် ပီ 2017 ၼႆႉ ဝႃႈၼႆ။


text:
ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် (PPST) ၼႂ်းၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း လူင်းလၢႆးမိုဝ်း NCA 8-ၸုမ်း လႆႈၸတ်းႁဵတ်းပၢင်ဢုပ်ႇဢူဝ်း မႄးထတ်းသၢင်ၶိုၼ်း ၶေႃႈတႅပ်းတတ်းပၢင်ၵုမ်ၶိုၵ်ႉတွၼ်း PPST ၵႃႈၸူဝ်ႈပူၼ်ႉမႃး လႄႈ ဢုပ်ႇဢူဝ်းထတ်းသၢင် လွင်ႈၵၢၼ်ၽေႃႇၼမ်ႉၽေႃႇတူဝ် NCA ဢိၵ်ႇတင်း ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၸိူဝ်းၼၼ်ႉ ၼႆယဝ်ႉ။
ပၢင်ဢုပ်ႇဢူဝ်းၼႆႉ လႆႈၸတ်းႁဵတ်းၵႂႃႇတီႈ ႁူင်းလိုဝ်ႈသဝ်း Holiday Garden ဝဵင်းၵဵင်းမႆႇ မိူင်းထႆး တႄႇမိူဝ်ႈၼႆႉ ဝၼ်းထီႉ 28 June 2017 ထေႃႇထိုင် ဝၼ်းထီႉ 01 July 2017 ၶၢဝ်းယၢမ်းၵၢင်ၼႂ် 09:00-မူင်းထိုင် 17:00-မူင်းၵူႈဝၼ်း၊ ၸွမ်သိုၵ်းလူင် ၸေႃးမူႇတူးၸေးၽူဝ်း ႁူဝ်ပဝ်ႈ KNU လႄႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈ RCSS ပဵၼ်ၽူႈၼင်ႈၸိုင်ႈ ပၢင်ၵုမ် ၼႆယဝ်ႉ။
ၼႂ်းပၢင်ဢုပ်ႇဢူဝ်းၼၼ်ႉ မီးလုၵ်ႈၸုမ်း PPST တင်း 8-ၸုမ်းၶဝ်ႈႁူမ်ႈ၊ 8-ၸုမ်းၼၼ်ႉပဵၼ် ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU)၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS)၊ ၸုမ်းပွတ်းပွႆႇၸိူဝ်ႉၸၢတ်ႈပဢူဝ်း (PNLO)၊ ၶွင်ႇသီႇငမ်းယဵၼ်ယၢင်းၽူိၵ်ႇ (KNU-PC)၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA)၊ ပႃႇတီႇပူတ်းပွႆႇမိူင်းရၶႅင်ႇ (ALP)၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) လႄႈ တႅဝ်းႁူမ်ႈ တီႇမူဝ်ႇၶရေႇသီႇ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF)။
8-ၸုမ်းၼႆႉ ပဵၼ်ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလုၵ်ႉၽိုၼ်ႉ ဢၼ်လူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းယိုဝ်းၸိုင်ႈမိူင်းပတ်းပိုၼ်ႉ (NCA) ၸွမ်းလူင်ပွင်ၸိုင်ႈမၢၼ်ႈ ပၢၼ်ၸွမ်ၸိုင်ႈ တဵင်းၸဵင်ႇ ၼႂ်းဝၼ်းထီႉ 15 October 2015 သေ ပဵၼ်ၸုမ်း ဢၼ်ၶဝ်ႈၶႂၢင်ႇ ၸွမ်းပၵ်းပိူင် မၢႆမီႈၸိုင်ႈမိူင်း ယူႇယဝ်ႉ။တႆးလွတ်ႈလႅဝ်း


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
လူင်ပွင်ၸိုင်ႈမိူင်းၶႄႇ ပိုတ်ႇပၼ်ၶိုၼ်း Bank Account ၵူၼ်းမိူင်းမျၢၼ်ႇမႃႇၵမ်ႈၽွင်ႈ ဝၢႆးၼႄၵၢင်ၸႂ် တီႈမူႇၸေႊ
- Details
- Created on 24 June 2017
- Written by တႆးလွတ်ႈလႅဝ်း
ဝၢႆးၵူၼ်းမိူင်း ၼႂ်းပိုၼ်ႉတီႈ ဝဵင်းမူႇၸေႊ မိူင်းတႆးပွတ်းႁွင်ႇ ၼပ်ႉႁူဝ်ပၢၵ်ႇ ဢွၵ်ႇၼႄၵၢင်ၸႂ် တုၵ်းယွၼ်းၶိုၼ်းသုၼ်ႇလႆႈ လွင်ႈလူင်ပွင်ၸိုင်ႈမိူင်းၶႄႇ ႁုပ်ႈယိုတ်းဝႆႉ Bank Account ၼၼ်ႉ ၼႂ်းၶၢဝ်းတၢင်း ႁိုင်ႁူဝ်ၸူဝ်ႈမူင်းမၼ်းၵူၺ်း Bank Account ၵမ်ႈၽွင်ႈ ပိုတ်ႇလႆႈၶိုၼ်းယဝ်ႉ ဝႃႈၼႆ။
မိူဝ်ႈဝႃး ဝၼ်းထီႉ 23 June 2017 ၼၼ်ႉ ၸိူဝ်းပဵၼ်ၸဝ်ႈၶွင်ၵုၼ်ႇၵႃႉၶၢႆ၊ ၵူၼ်းလႅၵ်ႈငိုၼ်း လႄႈ ၵူၼ်းမိူင်းၼႂ်းပိုၼ်ႉတီႈ ဝဵင်းမူႇၸေႊ မွၵ်ႈႁိမ်းၸမ် 300-ၵေႃႉ လႆႈဢွၵ်ႇၼႄၵၢင်ၸႂ် လုၵ်ႉတီႈတီႈႁိမ်းၽၢႆႇၼႃႈဝတ်ႉ သူၺ်ႇတမိၼ်ႇ ဢၼ်မီးတီႈပွၵ်ႉၸၢၼ်း ဝဵင်းမူႇၸေႊ ယုၵ်ႉပၢႆႈတုၵ်းယွၼ်း ပႆၵႂႃႇၼိူဝ်သဵၼ်ႈတၢင်းလူင် တေႃႇထိုင်တီႈ လၢၼ်ႇလႅၼ်လိၼ် ၶဝ်ႈဢွၵ်ႇသွင်ၸိုင်ႈမိူင်း ၶႄႇ-မျၢၼ်ႇမႃႇသေ ႁွင်ႉပၢဝ်ႇတုၵ်းယွၼ်း လွင်ႈဝႃႈ-
“မႄးပၼ်ၶိုၼ်းငိုၼ်းႁဝ်း ဢၼ်ယေးငိုၼ်းလူင်ပွင်ၸိုင်ႈ မိူင်းၶႄႇ ႁုပ်ႈယိုတ်းဝႆႉ လူၺ်ႈဢမ်တြႃးၼၼ်ႉ၊ မႄးပၼ်ၶိုၼ်းငိုၼ်းႁဝ်း ဢၼ်တပ်ႉပလိၵ်ႈမိူင်းၶႄႇ ႁုပ်ႈယိုတ်းဝႆႉ လူၺ်ႈဢမ်ႇတြႃးၼၼ်ႉ၊ ပၼ်ၶႂၢင်ႉလွင်ႈသိုပ်ႇသၢႆၸႂ်ႁဝ်းလႄႈ၊ ၶိုၼ်းမႄးပိုတ်ႇပၼ် Bank Account ႁဝ်း ဢၼ်ႁုပ်ႈယိုတ်းဝႆႉ လူၺ်ႈဢမ်ႇတြႃးၼၼ်ႉ ၶၼ်ၶၼ်ဝႆးဝႆး၊ ယႃႇပေယႃႉလူႉပႅတ်ႈ One Belt, One Road၊ လွင်ႈမိုတ်ႉၵိုဝ်းႁၵ်ႉႁွမ်းပီႈၼွင်ႉ မျၢၼ်ႇမႃႇ-ၶႄႇ ပဵၼ်သင် မီးလႂ်၊ သၢင်ႈပၼ် လွင်ႈတေႃႉသူင်ႇၵပ်းသိုပ်ႇႁဝ်း ႁႂ်ႈၽဵင်ႇပဵင်းတြႃးလႄႈ၊ ပၼ်ၶိုၼ်းငိုၼ်း ၼမ်ႉႁိူဝ်ႇၶႆးယွႆႉႁဝ်းသေၵမ်း” ၼႆယဝ်ႉ။
မိူဝ်းဢွၵ်ႇၼႄၵၢင်ၸႂ်ၼၼ်ႉ ပဵၼ်ယၢမ်းၵၢင်ၼႂ် 10:00-မူင်းထိုင် 12:00-မူင်းသေ ဝၢႆးႁွင်ႉပၢဝ်ႇ ၼႄၵၢင်ၸႂ်ယဝ်ႉ ထိုင်မႃးၶၢဝ်းယၢမ်း ႁူဝ်ၶမ်ႈ တႄႇမွၵ်ႈ 18:00-မူင်းၼၼ်ႉ လူင်ပွင်ၸိုင်ႈၶိုၼ်းမႄး ပိုတ်ႇပၼ် Bank Account ၵူၼ်းမိူင်းၼႂ်းပိုၼ်ႉတီႈ မူႇၸေႊ ၵမ်ႈၽွင်ႈယဝ်ႉၼႆႉ ၸဝ်ႈၶွင်ၵုၼ်ႇၵႃႉ ဢၼ်ထုၵ်ႇယေးငိုၼ်းၶႄႇ ႁုပ်ႈယိုတ်းဝႆႉ Bank Account ၵေႃႉၼိုင်ႈလၢတ်ႈ။
ဢၼ်ၶိုၼ်းမႄးပိုတ်ႇပၼ်ၼၼ်ႉ လႆႈႁူႉဝႃႈ ပဵၼ်ယေးငိုၼ်း (Agriculture Bank of China – ABC) ဢၼ်မီးတီႈ ဝဵင်းသူၺ်ႇလီႇ ၼႂ်းမိူင်းၶႄႇသေ၊ ဢၼ်ပၼ်ၶႂၢင်ႉပိုတ်ႇၼၼ်ႉသမ်ႉ ပဵၼ်တပ်ႉၸုမ်းပလိၵ်ႈမိူင်းၶႄႇ ၼႆယဝ်ႉ။
ဢၼ်လူင်ပွင်ၸိုင်ႈမိူင်းၶႄႇ ႁုပ်ႈယိုတ်း Bank Account ၼၼ်ႉ ပဵၼ်မိူဝ်ႈဝၼ်းထီႉ 15 June 2017 ယွၼ်ႉလူၺ်ႈထတ်းႁၼ် မီးၵၢၼ်လဵၼ်ႈလွင်ႈတေႃႇလွင်း တီႈၼိူဝ်ဢွၼ်ႇလၢႆး (Online) ဝႃႈၼႆသေ Bank Account ဢၼ်ထုၵ်ႇႁုပ်ႈယိုတ်းဝႆႉၼၼ်ႉ တင်းမူတ်းမီးယူႇ 5-ႁဵင်ပၢႆ ၼႂ်းၼၼ်ႉပႃး Bank Account ၵူၼ်းမိူင်းႁူမ်ႈတုမ်မျၢၼ်ႇမႃႇ 130-ပၢႆ ၼႆယဝ်ႉ။
ၵဵဝ်ႇဢၼ်လႆႈႁုပ်ႈယိုတ်းပႃး Bank Account ၵူၼ်းမိူင်းႁူမ်ႈတုမ်မျၢၼ်ႇမႃႇ 130-ပၢႆၼၼ်ႉသေ ၽူႈမီးပုၼ်ႈၽွၼ်း ၽၢႆႇလူင်ပွင်ၸိုင်ႈမိူင်းၶႄႇ လႆႈမီးလွင်ႈႁႄႉႁၢမ်ႈဝႆႉဝႃႈ ပုၼ်ႈတႃႇလွင်ႈမိုတ်ႉၵိုဝ်းႁၵ်ႉႁွမ် သွင်ၸိုင်ႈမိူင်းၶႄႇ-မျၢၼ်ႇမႃႇ ယႃႇပေႁႂ်ႈလႆႈ ၵၢၼ်ဢွၵ်ႇၼႄၵၢင်ၸႂ် လႄႈ ၼင်ႇႁိုဝ်တေၸၢင်ႈပိုတ်ႇပၼ်လႆႈၶိုၼ်းဝႆးဝႆးၼၼ်ႉၵေႃႈ တေၶိုၼ်းမႄးပိုတ်ႇပၼ် ဝႆးဝႆးယူႇ ၼႆသေတႃႉ ၵူၺ်းၵႃႈႁိုင်ထိုင်မွၵ်ႈ 10-ဝၼ်း ၸိူဝ်းၼႆႉၵေႃႈ ဢမ်ႇပႆႇႁၼ်ၶေႃႈႁပ်ႉႁွင်းသင်လႄႈ ၸင်ႇလႆႈႁူမ်ႈၵၼ် ဢွၵ်ႇၼႄၵၢင်ၸႂ်ၼႆ ၽူႈဢွၼ်ႁူဝ် ၸုမ်းၼႄၵၢင်ၸႂ် ဢူးလေႃးမူဝ်ႇလၢတ်ႈ။
တႆးလွတ်ႈလႅဝ်း


text:
သိုၵ်းမၢၼ်ႈ တပ်ႉၸုမ်းလူင် (တပ်ႉမ) 77 ဢဝ်မၢၵ်ႇလူင် ပွႆႇၶဝ်ႈထဵင်ႁႆႈ တႅၵ်ႇတိူဝ်ႉၺႃး ၽူႈၸွႆႈၵၢၼ် ၼႂ်းၸုမ်း SSPP/SSA ဢၼ်ပဵၼ်ၵူၼ်းႁိူၼ်းလႄႈ ၵူၼ်းမိူင်း ၵေႃႉၼိုင်ႈ ဢၼ်ၵႂႃႇႁဵတ်းသူၼ်ၶဝ်ႈၵၢပ်ႇ ၸွမ်းၵၼ် တီႈႁႆႈ ႁိမ်းၸမ်ၽင်ႇၼမ်ႉတၢင်ႈ တီႈၵျွၵ်းမႄး တၢႆထင်တီႈ။
ဝၼ်းထီႉ 19.June.2014 ပူၼ်ႉမႃးၼၼ်ႉ သိုၵ်းမၢၼ်ႈ တပ်ႉၸုမ်းလူင် 77 ႁႅင်းၵူၼ်း 30ၵေႃႉ လုၵ်ႉသၼ်လွႆဢၢၼ်ၵွင်းၶႃး လတ်းထိူၼ်ႇသွၵ်ႈတဝ် ၸုမ်းၸၢဝ်းၶိူဝ်းသေ လူင်းၵႂႃႇတၢင်း ဝၢၼ်ႈၼႃး မိူဝ်ႈၶၢမ်ႈၼမ်ႉတၢင်ႈ ၵႂႃႇထိုင်ႁိမ်းႁႆႈၶဝ်ႈၵၢပ်ႇ ယၢမ်းၵၢင်ၼႂ် 8:05မူင်းၼၼ်ႉ လႆႈႁၼ်ၵူၼ်းမိူင်း ၸိုဝ်ႈႁွင်ႉ လုင်းၵေႃး ၼုင်ႈသိူဝ်ႈၶူဝ်းၶဵဝ် သိူဝ်ႈၶူဝ်းၸုမ်း SSPP/SSA ဝႆႉ လႄႈတင်း လုင်းမီး ၶဝ်သွင်ၵေႃႉ ယင်ႉလိုဝ်ႈဝႆႉ ၼႂ်းထဵင်ႁႆႈ၊ သိုၵ်းမၢၼ်ႈၵိုင်ႉၵၢင်ႁၼ်မႅၼ်ႈၺႃးသေ ဢဝ်မၢၵ်ႇလူင် ပွႆႇၶဝ်ႈၵႂႃႇၼႂ်းထဵင်ႁႆႈလႄႈ ႁဵတ်းႁႂ်ႈမၢၵ်ႇတူၵ်းတႅၵ်ႇၺႃး သွင်ၵေႃႉ တၢႆထင်တီႈ။
လုင်းၵေႃးၼႆႉ ယွၼ်ႉပိူဝ်ႈ ၼုင်ႈသိူဝ်ႈၶူဝ်းၶဵဝ် မီးမၢႆ ၶွင်ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ဝႆႉလႄႈ ဝၢႆးသေမၢၵ်ႇတႅၵ်ႇယဝ်ႉ ထုၵ်ႇသိုၵ်းမၢၼ်ႈဢဝ်မိတ်ႉ ယႃႉယၢႆးပၼ်တီႈၼႃႈတႃ လုင်းၵေႃး ထိုင်တီႈၵူၼ်းဝၢၼ်ႈၵမ်ႉၽွင်ႈ ဢမ်ႇၸၢင်ႈတူၺ်းႁူႉလႆႈဝႃႈ ပဵၼ်ၽႂ်ၵေႃႉလႂ်လူးၵွၼ်ႇ၊ တူဝ်လုင်းမီးတႄႉ မၢၵ်ႇတႅၵ်ႇတိူဝ်ႉ ၸပ်းတီႈတူဝ်မၼ်းႁႅင်းဝႆႉလႄႈ ထိုင်တီႈယွၵ်းယွႆႈ ပဵၼ်ပွတ်းပဵၼ်ပႅတ်းၵႂႃႇသဵင်ႈ ဝႃႈၼႆ။
လုင်းၵေႃးၼႆႉ ပဵၼ်ၵူၼ်းႁိူၼ်းသေ ယၢမ်ႈၸွႆႈၵၼ်ဝႆႉ ၼႂ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA လႄႈ လႆႈၶူဝ်းသိုၵ်းမႃး တီႈတပ်ႉၸုမ်း SSPP/SSA ၵူၺ်းတူဝ်မၼ်း ဢမ်ႇၸႂ်ႈသိုၵ်း ဝႃႈၼႆ ၵူၼ်းဝၢၼ်ႈလၢတ်ႈ။
လုင်းၵေႃး ဢႃႇယု 45ပီႊ၊ လုင်းမီး ဢႃႇယု 44ပီႊ တီႈယူႇဝၢၼ်ႈပၢင်မၢၵ်ႇလုပ်ႇ ဢိူင်ႇတွင်သလိၵ်ႈ ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ တင်းသွင်ၵေႃႉ၊ ဢွင်ႈတီႈသိုၵ်းမၢၼ်ႈ ပွႆႇမၢၵ်ႇလႄႈ တင်းဝၢၼ်ႈပၢင်မၢၵ်ႇလုပ်ႇၼႆႉ ယၢၼ်ၵႆၵၼ် 7လၵ်း၊ မိူဝ်ႈလဵဝ် သိုၵ်းမၢၼ်ႈ တပ်ႉၸုမ်းလူင် 77ၼႆႉ ၽေႁဵတ်းသွင်ၸုမ်းသေ လိုဝ်ႈသဝ်းဝႆႉတီႈ ဝၢၼ်ႈပၢင်မၢၵ်ႇၶေႃ ႁိမ်းၸမ်ၶူဝ်ၵိုတ်ႉ (ဂုတ်ထိပ်တံတား) ဢၼ်မီးၼႂ်းၵႄႈ ၸဵင်ႇႁွင်ႇဝၼ်းဢွၵ်ႇ ၸႄႈဝဵင်းၼွင်ၶဵဝ် လႄႈ ၸဵင်ႇၸၢၼ်းဝၼ်းတူၵ်း ၸႄႈဝဵင်းၵျွၵ်းမႄး ။
တပ်ႉၸုမ်းလူင် (တပ်ႉမ) 77ၼႆႉ လုၵ်ႉတၢင်းပႃႇၵိူဝ်(ပဲခူး) ထူဝ်းၼႃႈသိုၵ်း ၶိုၼ်ႈၵႂႃႇၼႂ်းမိူင်းတႆးပွတ်းႁွင်ႇသေ ၵႂႃႇလေႃႇတိုၵ်းၸူး ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) သွင်ၽၢႆႇလႆႈပဵၼ်ပၢင်တိုၵ်းၵၼ် တီႈၵိင်ႇၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး၊ ယဝ်ႉၵေႃႈ ၵႆႉၵႆႉသိုပ်ႇပဵၼ်ပၢင်တိုၵ်းၵၼ်တင်း တပ်ႉသိုၵ်းၸိူဝ်ႉၸၢတ်ႈတဢၢင်းပူတ်းပွႆႇ (TNLA) ယူႇၶိူဝ်းၶိူဝ်း ၼႂ်းၸႄႈတွၼ်ႈၵျွၵ်းမႄး။
တႆးလွတ်ႈလႅဝ်း


text:
တပ်ႉသိုၵ်းလူင်ပွင်ၸိုင်ႈမၢၼ်ႈ ႁၢင်ႈႁႅၼ်းသိုၵ်းၶဝ်ႈလေႃႇတိုၵ်း တပ်ႉပၢင်သဝ်း တပ်ႉသိုၵ်းၸိုင်ႈတႆး (RCSS/SSA) တီႈၼႂ်းဢိူင်ႇဢုမ်မူႉ ၸႄႈဝဵင်းသီႇပေႃႉ၊ သွင်ၾၢႆႇလႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း။
ဝၼ်းတီႈ 07/03/2017 (မိူဝ်ႈဝႃး) တႄႇယၢမ်းဝၢႆးဝၼ်း 2 မူင်း၊ ၾၢႆႇသိုၵ်းမၢၼ်ႈတပ်ႉပႃႈတႂ်ႈၶမယ 504 ၊ ဢၼ်ပဵၼ်တပ်ႉတူင်ႉၼိုင်ၼႂ်းၸႄႈဝဵင်းသီႇပေႃႉ ၶဝ်ႈလေႃႇတိုၵ်းယိုဝ်း တပ်ႉပၢင်သဝ်းတပ်ႉသိုၵ်းၸိုင်ႈတႆး (RCSS/SSA) ဢၼ်မီးတီႈဢိူင်ႇဢုမ်မူႉ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ၊ ဢၼ်မီးၾၢႆႇႁွင်ႇဝဵင်းသီႇပေႃႉမွၵ်ႈ 7 လၵ်း။
ၽူႈမီးၸၼ်ႉၼႂ်း RCSS/SSA ၸဝ်ႈၼိုင်ႈလၢတ်ႈဝႃႈ- တပ်ႉမၢၼ်ႈ 504 ၼႆႉ ပဵၼ်တပ်ႉဢၼ်တူင်ႉၼိုင် ၼႂ်းပိုၼ်ႉတီႈ ၼႂ်းၸႄႈဝဵင်းသီႇပေႃႉ၊ ၶဝ်ၵေႃႈႁူႉယူႇဝႃႈတီႈၼႆႈပဵၼ်တပ်ႉပၢင်သဝ်းၶွင် RCSS/SSA ႁဝ်းၶႃႈလိုဝ်ႈယူႇသဝ်းဝႆႉ၊ ၵူၺ်းၵႃႈၶဝ်ၵေႃႈ ႁႅၼ်းသိုၵ်းသေတိုၼ်းၶႂ်ႈၶိုၼ်ႈယိုဝ်းႁဝ်းၵမ်းသိုဝ်ႈ၊ ၶဝ်ဢဝ်ၶိူင်ႈၵွင်ႈလူင် ယိုဝ်းၶိုၼ်ႈတၢင်းထၢင်ၸၢင်ႉပၢင်ၶႃး တၢင်းဢၼ်မီးတပ်ႉပၢင်သဝ်း RCSS/SSA ၼၼ်ႉ၊ တင်ႈဢဝ် ယၢမ်းဝၢႆးဝၼ်း 2 မူင်းတေႃႇထိုင်မွၵ်ႈ 5-6 မူင်းႁူဝ်ၶမ်ႈၸိူဝ်းၼႆႉ၊ ၾၢႆႇတၢင်းသိုၵ်းမၢၼ်ႈထႅမ်ႁႅင်းသိုၵ်းသေ ၶိုၼ်ႈမႃးယိုဝ်း၊ ထိုင်မွၵ်ႈႁူဝ်ၶမ်ႈ 6 မူင်းၼႆႉ ၶဝ်ဢဝ်ၵူၼ်းဝၢတ်ႇၸဵပ်းၶဝ်သေ ထွၼ်ဢွၵ်ႇၵႂႃႇၶိုၼ်း၊ တေႃႇထိုင်ၵၢင်ၶမ်ႈၵၢင်ၶိုၼ်းတႄႉ ၶဝ်ဢမ်ႇၶိုၼ်ႈမႃးၶိုၼ်းၼင်ႇၵဝ်ႇ-ဝႃႈၼႆ။
ၵဵဝ်ႇၵပ်းလွင်ႈပၢင်တိုၵ်းပွၵ်ႈၵမ်းၼႆႉ ၽူႈၼမ်းၼႂ်းၵူႈလွင်ႈလွင်ႈ RCSS/SSA ၸဝ်ႈသိုၵ်းလူင်ၸၢႆးလႃႉ ၵေႃႈယိုၼ်ယၼ်ဝႃႈ ပဵၼ်ပၢင်တိုၵ်းတႄႉယူႇ။ ၵူၺ်းၵႃႈ သွင်ၾၢႆႇလႆႈပဵၼ်ပၢင်တိုၵ်းၵၼ်သေ မီးလွင်ႈလူႉသုမ်းဝၢတ်ႇၸဵပ်းလူႉတၢႆတင်းသွင်ၾၢႆႇသေတႃႉ ယင်းပႆႇၸၢင်ႈယိုၼ်ယၼ်။
ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA)ၼႆႉ ပႃးၼႂ်းၸုမ်းၸၢဝ်းၶိူဝ်း ဢၼ်လူင်းလၢႆးမိုဝ်း ၵၢၼ်ၵိုတ်းယိုဝ်းတူဝ်ႈမိူင်း (NCA) ဝႆႉ ၸွမ်းလူင်ပွင်ၸိုင်ႈမၢၼ်ႈ။ ဝၢႆးလင်လူင်းလၢႆးမိုဝ်းမႃးယဝ်ႉ တပ်ႉပၢင်သဝ်း RCSS/SSA မိူၼ်ၼင်ႇၼႂ်းၸႄႈဝဵင်းလွႆလႅမ် မိူင်းၵိုင်ၸိူဝ်းၼႆႉၵေႃႈ ထုၵ်ႇသိုၵ်းလူင်ပွင်ၸိုင်ႈ တပ်ႉမတေႃႇမၢၼ်ႈ ၶဝ်ႈယိုဝ်းၼင်ႇၵဝ်ႇ၊ ၾၢႆႇတပ်ႉသိုၵ်းမၢၼ်ႈဝႃႈပဵၼ် ၶၵ်ႉၵၢၼ်ၵႂၢတ်ႇလၢင်ႉၼႃႈလိၼ်- ၼႆယဝ်ႉ။


text:
ၸုမ်းၸၢဝ်းၶိူဝ်း ပႆႇလူင်းလၢႆးမိုဝ်းတူဝ်ႈမိူင်း (NCA) ၵေႃႈ ဢမ်ႇၸႂ်ႈသၢၼ်ၶတ်း NCA ။ ထႅင်ႈလွင်ႈၼိုင်ႈ ၵွပ်ႈမီးလွင်ႈဢမ်ႇပေႃးၸႂ်ၼိူဝ်ၵၼ် ၸင်ႇဢုပ်ႇၵၼ်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဝႆႉၼင်ႇၼႆ ။
ထၢမ်- လွင်ႈဢၼ်လႆႈၵႂႃႇႁူပ်ႉထူပ်း ၸွမ်ၸိၵ်းသိုၵ်းမိၼ်းဢွင်ႇလၢႆႇၼႆႉ လႆႈၵႂႃႇဢုပ်ႇဢူဝ်းၵၼ် ၸိူင်ႉႁိုဝ်ၽွင်ႈၶႃႈ?။
တွပ်ႇ- ဢၼ်ၼႆႉလၢတ်ႈၵႂႃႇယဝ်ႉ၊ ၵူၺ်းၵႃႈ ၾၢႆႇၼိုင်ႈၼႆႉတႄႉ တၢင်ႇၸိူဝ်ႉတၢင်ႇပိူင် ဢၼ်တိုၵ်ႉဢုပ်ႇဢူဝ်းၵၼ်ယူႇ ၵေႃႈမီးယူႇ၊ မၼ်းပႆႇယဝ်ႉပႆႇတူဝ်ႈ။ မိူၼ်ၼင်ႇ ၸုမ်းၸိူဝ်းဢၼ်ပႆႇလူင်းလၢႆးမိုဝ်းၼၼ်ႉ ၼင်ႇႁိုဝ်ၶဝ်ပေႃးတေ လူင်းလၢႆးမိုဝ်းမႃးၼႆႉ ထုၵ်ႇလီလႆႈႁဵတ်းၸိူင်ႉႁိုဝ်၊ ဢၼ်ၼႆႉႁဝ်းဢုပ်ႇၵၼ် ယင်းပႆႇလႆႈၸႂ်ၵၼ်။ ၵူၺ်းၵႃႈ ဢၼ်ၼႄႉၼွၼ်းတႄႉ ၸုမ်းဢမ်ႇလူင်းလၢႆးမိုဝ်းၸိူဝ်းၼႆႉ ဢမ်ႇၸႂ်ႈဝႃႈၶဝ်သၢၼ်ၶတ်းၼိူဝ် NCA ၊ ၵူၺ်းၵႃႈ ၶဝ်ၶႂ်ႈႁႂ်ႈမၼ်ႈၸႂ်ၵၼ်ၵူႈၾၢႆႇသေ ပေႃးတမ်းၸႂ်ၵေႃႈ ၶဝ်တေလူင်း၊ မၼ်းပဵၼ်ၸိူင်ႉၼၼ်။
ယွၼ်ႉပိူဝ်ႈၼၼ် ၼင်ႇႁိုဝ်ၶဝ်ပေႃးတေဢွၼ်ၵၼ်လူင်းလၢႆးမိုဝ်းမႃးၼႆႉ ထုၵ်ႇလီလႆႈႁဵတ်းၸိူင်ႉႁိုဝ်၊ ပၼ်ႁႃတၢင်းၾၢႆႇၶဝ်မီးၸိူင်ႉႁိုဝ်၊ ပၼ်ႁႃၶဝ်ၼႆႉ ႁဝ်းတေလႆႈၸွႆႈၵႄႈပၼ်ၸိူင်ႉႁိုဝ်ၼႆ မၼ်းပဵၼ်ၼႃႈတီႈပုၼ်ႈၽွၼ်း ၵူႈၾၢႆႇၾၢႆႇယဝ်ႉ၊ မၼ်းဢမ်ႇၸႂ်ႈၼႃႈတီႈပုၼ်ႈၽွၼ်း လူင်ပွင်ၸိုင်ႈၾၢႆႇလဵဝ်ၵူၺ်း တေလႆႈဝႃႈၸိူင်ႉၼၼ်။
ထၢမ်-ၶၢဝ်းတၢင်းဢၼ်လႆႈၵႂႃႇႁူပ်ႉထူပ်းၼႆႉ ဢၼ်လီႁၢၼ်ႉၸႂ် မီးသင်ၽွင်ႈၶႃႈ?။
တွပ်ႇ-ဢၼ်လီႁၢၼ်ႉၸႂ်ၼႆႉ တေလႆႈဝႃႈပုၼ်ႈတႃႇသုၼ်ႇတူဝ်ၼႆႉ 1.ႁဝ်းဢမ်ႇလႆႈၺႃး ဢမ်ႇလႆႈဢုပ်ႇဢူဝ်းၵၼ်တင်း ၼၢင်းဢွင်ႇသၢၼ်းၸုၵျီႇသေပွၵ်ႈ၊ ၵမ်းၼႆႉပဵၼ်ၵမ်းဢွၼ်တၢင်းသုတ်းယဝ်ႉ၊ ထူပ်းၵေႃႈလႆႈထူပ်း၊ ဢုပ်ႇၵေႃႈလႆႈဢုပ်ႇ။ 2.ၽူႈၵွၼ်းသိုၵ်းသုင်သုတ်း မိၼ်းဢွင်ႇလၢႆႇၵေႃႈ တင်းလႆႈထူပ်းသေတင်းလႆႈဢုပ်ႇၵၼ်ၼႆႉ ပွၵ်ႈၼႆႉပဵၼ်ၵမ်းဢွၼ်တၢင်းသုတ်းၼင်ႇၵဝ်ႇ။ ၵွပ်ႈပိူဝ်ႈၼၼ် ႁဝ်းၵေႃႈမုင်ႈမွင်းဝႃႈ ဢၼ်ႁဝ်းထူပ်းၵၼ်ဢုပ်ႇၵၼ် ၵမ်းၼႆႉ မၼ်းတေႁဵတ်းႁႂ်ႈႁဝ်းၸမ်ၸႂ်ၵၼ်မႃးသေ မႃးၵမ်ႉၸွႆႈတီႈဢၼ်ႁဝ်းဢုပ်ႇဢူဝ်းၵၼ်ၵၢၼ်မိူင်း ႁဝ်းႁၼ်ထိုင်ၸိူင်ႉၼႆ။
ထၢမ်-ဢၼ်ဢမ်ႇႁၢၼ်ႉၸႂ်သမ်ႉ မီးၸိူင်ႉႁိုဝ်ၽွင်ႈၶႃႈ?။
တွပ်ႇ-ဢၼ်ဢမ်ႇႁၢၼ်ႉၸႂ်ၼႆႉ ၵွပ်ႈပိူဝ်ႈႁဝ်းမီးလွင်ႈဢမ်ႇပေႃးၸႂ် ႁဝ်းၸင်ႇဢုပ်ႇၵၼ် ၸင်ႇသိုပ်ႇဢုပ်ႇၵၼ်၊ ၸိူဝ်းၼႆႉႁဝ်းၵေႃႈဢမ်ႇတၢပ်ႈလၢတ်ႈယဝ်ႉ။ ပေႃးဝႃႈမီလွင်ႈပေႃးၸႂ်ၵၼ်ယဝ်ႉၼႆၵေႃႈ ပေႃးပဵၼ်ၸူႉႁၵ်ႉၵၼ်ၵေႃႈ ႁဝ်းၵေႃႈလူဝ်ႇဢဝ်ၵၼ်ၵူၺ်းယဝ်ႉ၊ ဢမ်ႇလူဝ်ႇထၢမ်သင်ထႅင်ႈယဝ်ႉ။
(ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈထတ်းသၢင်ႁၼ်ထိုင် လွင်ႈၶၢဝ်းတၢင်းၵႂႃႇဢုပ်ႇဢူဝ်းၵၼ် တီႈၼေႇပျီႇတေႃႇ)


text:
လွင်ႈႁၼ်လီတူၵ်းလူင်းၵၼ်လႆႈၼၼ်ႉ လွင်ႈတီႉၺွပ်းၽူႈဢွၼ်ႁူဝ်ၸၢဝ်းၶိူဝ်း ႁႂ်ႈယူႇၾၢႆႇတႂ်ႈမၢႆမီႈ၊ ၵွပ်ႈပဵၼ်ၽွင်း တိုၵ်ႉသၢင်ႈလွင်ႈၶိုၼ်းလီၵၼ် ၼႂ်းၸိူဝ်ႉၸၢတ်ႈ။ ၽူႈၵွၼ်းသိုၵ်းသုင်သုတ်း မိၼ်းဢွင်ႇလၢႆႇၵေႃႈဝႃႈ လွင်ႈၵႂႃႇမႃး ဢၼ်မီးလွင်ႈပွင်ႇလႅင်းၸႅင်ႈပၼ်ၵၼ် ၵႃႈပူၼ်ႉမႃး ႁႂ်ႈလႆႈသိုပ်ႇႁဵတ်းၵႂႃႇ။ လွင်ႈၼႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဢၼ် ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ။
(တွၼ်ႈ 2 သိုပ်ႇမႃးတွၼ်ႈ 1)
ထၢမ်-ဢၼ်ႁၼ်လီလူၺ်ႈၵၼ်သေ တူၵ်းလူင်းၵၼ်လႆႈၼၼ်ႉ မီးသင်ၽွင်ႈၶႃႈ?။
တွပ်ႇ-မီးလွင်ႈၵူၼ်းၸိူဝ်းဢၼ်ထုၵ်ႇတီႉဝႆႉၸိူဝ်းၼၼ်ႉ။ ၵူၼ်းၸိူဝ်းၼႆႉ တင်းသွင်ၾၢႆႇၵေႃႈႁၼ်ထိုင်ဝႃႈ တေလႆႈယူႇၾၢႆႇတႂ်ႈၽွင်းငမ်းမၢႆမီႈ (Rule of Law) ၊ တၢင်းလုမ်းတြႃးၼႆႉ ဢမ်ႇမီးၽႂ်မႃးၸိမ်ၸွမ်ႇၸွမ်းသေ တေလႆႈပၼ်ဝႆႉ ႁႂ်ႈၸၢင်ႈထၢင်ႇႁၢင်ႈတႅပ်းတတ်း။ ၵူၺ်းၵႃႈ ဢိၵ်ႇၾၢႆႇၼိုင်ႈ ႁဝ်းသမ်ႉႁဵတ်းလွင်ႈၸမ်ၸႂ်ၵၼ် ၼႂ်းၸိူဝ်ႉၸၢတ်ႈ။ ၵွပ်ႈပိူဝ်ႈႁဵတ်းလွင်ႈၸမ်ၸႂ်ၵၼ်ၼႂ်းၸိူဝ်ႉၸၢတ်ႈလႄႈ လွင်ႈၼႆႉၵေႃႈလူဝ်ႇတူၺ်းပၼ်ပႃးၾၢႆႇၼိုင်ႈ ၼင်ႇႁိုဝ်ၼၵ်းပေႃးပဵၼ်မဝ်၊ ၼင်ႇႁိုဝ်ၸႃႉပေႃးတေလီၼႆႉ ႁဝ်းတေလႆႈဢွၼ်ၵၼ်တူၺ်းပၼ်။
ၵဵဝ်ႇၵပ်းလွင်ႈၼႆႉ ၼၢင်းဢွင်ႇသၢၼ်းၸုၵျီႇၵေႃႈဝႃႈ မိူဝ်ႈလဵဝ်ၼႆႉ ႁႂ်ႈလႆႈႁူပ်ႉထူပ်းၵၼ်တင်း ၽူႈၵွၼ်းၽူႈတၢင်ၼႃႈ (သႄႉၼႄႇၶျူၵ်ႉ) ဢူးထုၼ်းဢူးသေ သူၸဝ်ႈႁႃတၢင်းႁႂ်ႈပေႃးၼၵ်းပဵၼ်မဝ်၊ ၸႃႉပဵၼ်လီ၊ ၼၢၼ်းပဵၼ်ၸဵဝ်းၸိူဝ်းၼႆႉ တေႁဵတ်းၸိူင်ႉႁိုဝ်ၵေႃႈ ႁႂ်ႈၶပ်းၶိုင်ၵႂႃႇ။
တၢင်းၾၢႆႇၽူႈၵွၼ်းသိုၵ်းသုင်သုတ်း မိၼ်းဢွင်ႇလၢႆႇၼႆႉ လၢတ်ႈဝႃႈ- ၼင်ႇဢၼ်ႁဝ်းလႆႈၶပ်းၶိုင်ပွင်မႃးၵူႈပွၵ်ႈၼႆႉ လွင်ႈၵႂႃႇမႃးၸိူဝ်းၼႆႉ လူဝ်ႇလႆႈၸႅင်ႈ/ပွင်ႇလႅင်းပၼ်ၵၼ် ၸိူဝ်းၼႆႉမီးဝႆႉ။ မိူဝ်ႈလဵဝ်ၼႆႉ လွင်ႈၸိူဝ်းၼႆႉ လႆႈႁၼ်ဝႃႈလၢႆၾၢႆႇၶၢတ်ႇၵႂႃႇၽွင်ႈ၊ ၸိူဝ်းၼႆႉႁဝ်းၶႃႈလီလႆႈႁဵတ်းၶိုၼ်း၊ ပေႃးႁဵတ်းၸိူင်ႉၼႆ ၵဵဝ်ႇၵပ်းလွင်ႈ ၶဝ်ႈၸႂ်ၽိတ်းၵၼ်သေ လႆႈတီႉၺွပ်းၵၼ်ၸိူဝ်းၼၼ်ႉၵေႃႈ တေၸၢင်ႈလူတ်းယွမ်းၵႂႃႇ၊ တေဢမ်ႇမီးၵွၼ်ႇ ဝႃႈၸိူင်ႉၼႆ။
တၢင်းၾၢႆႇလူင်းလၢႆးမိုဝ်းၵိုတ်းယိုဝ်း ၶဝ်ၵေႃႈသပ်းလႅင်းၼႄဝႃႈ- ၵဵဝ်ႇၵပ်းလွင်ႈဢၼ်ၸဝ်ႈႁဝ်းလၢတ်ႈမႃးၼႆႉ ၸိုဝ်ႈၸႂ်ႈတႄႉ၊ ၵူၺ်းၵႃႈ တင်ႈတႄႇလူင်ပွင်ၸိုင်ႈၵဝ်ႇဢမ်ႇမီးယဝ်ႉ လူင်ပွင်ၸိုင်ႈမႂ်ႇၶိုၼ်ႈမႃးၼႆႉ ငဝ်းလၢႆးမၼ်းၵေႃႈလႅၵ်ႈလၢႆႈမႃးလၢႆၸိူဝ်ႉလၢႆပိူင်။ မိူၼ်ၸိူင်ႉၼင်ႇမိူဝ်ႈလူင်ပွင်ၸိုင်ႈၵဝ်ႇၼႆႉ ပေႃးဝႃႈမူႇၸုမ်းဢၼ်ၼႆႉ ႁႂ်ႈလႆႈၵပ်းသိုပ်ႇတိတ်းတေႃႇၵၼ်တင်း ၵူၼ်းလူင်ပွင်ၸိုင်ႈၵေႃႉၼႆႉ မီးဝႆႉၸိူင်ႉၼၼ်၊ မိူဝ်ႈလဵဝ်ဢမ်ႇမီးယဝ်ႉ။
မိူၼ်ၼင်ႇၵူႈပွၵ်ႈ RCSS လႆႈၵပ်းၵၼ်တင်း ဢူးၶိၼ်ႇမွင်ႇၸူဝ်း၊ မီးသင်ၵေႃႈလၢတ်ႈတီႈဢူးၶိၼ်ႇမွင်းၸူဝ်း။ ပေႃးၸိူင်ႉၼၼ် ဢူးၶိၼ်ႇမွင်ႇၸူဝ်းၵေႃႈ သိုပ်ႇတၢင်ႇပၼ်တီႈဢူးဢွင်ႇမိၼ်ႉ၊ လုၵ်ႉတီႈဢူးဢွင်ႇမိၼ်ႉၵေႃႈ ပွင်ႇပၼ်ၸွမ်ၸိုင်ႈ၊ ၸွမ်ၸိုင်ႈၵေႃႈပေႃးဝႃႈမီးပၼ်ႁႃၼႆ မၼ်းတေသိုပ်ႇၾူၼ်ႊလၢတ်ႈတီႈ ၽူႈၵွၼ်းသိုၵ်း သုင်သုတ်း၊ ၶဝ်မီးပၼ်ႁႃသင်ၵေႃႈ မၼ်းၵႂႃႇၸွမ်းမႅၼ်ႈသၢႆမၼ်း။ မိူဝ်ႈလဵဝ်ၼႆႉ မၼ်းဢမ်ႇပဵၼ်ၸိူင်ႉၼၼ်၊ မိူဝ်ႈလဵဝ်ၼႆႉ ႁဝ်းမီးပၼ်ႁႃသင် ႁဝ်းတေတၢင်ႇတီႈၽႂ်ၼႆ မီးတၢင်းယၢပ်ႇၽိုတ်ႇ၊ တၢင်ႇယဝ်ႉၵေႃႈမၼ်း ဢမ်ႇမီးၵႂၢမ်းတွပ်ႇ မၼ်းပဵၼ်ၸိူင်ႉၼၼ်။
တၢင်းၾၢႆႇၽူႈၵွၼ်းသိုၵ်းသုင်သုတ်းၵေႃႈလၢတ်ႈဝႃႈ- လွင်ႈၼႆႉ ၸႂ်ႈတႄႉယဝ်ႉ၊ မိူဝ်ႈၵူႈပွၵ်ႈၼႆႉ ၸွမ်ၸိုင်ႈတင်း ၶႃႈႁဝ်းၼႆႉ မီးသင်ၵေႃႈယုၵ်ႉဢဝ်ၾူၼ်ႊသေ လၢတ်ႈတေႃႇၵၼ်၊ ဢမ်ႇၼၼ်ၵေႃႈ ႁူပ်ႉထူပ်းၵၼ်။ ၵူၺ်းၵႃႈ မိူဝ်ႈလဵဝ်ၼႆႉ ငဝ်းလၢႆးမၼ်းလႅၵ်ႈလၢႆႈၵႂႃႇသေ မၼ်းဢမ်ႇၸၢင်ႈႁဵတ်းႁိုဝ်၊ သူၸဝ်ႈၵေႃႈၵႃႈတေလႆႈႁိူဝ်ႉယဝ်ႉ။ သူၸဝ်ႈမီးသင်ၵေႃႈ ၾၢႆႇၼိုင်ႈၵေႃႈလူဝ်ႇလႆႈလၢတ်ႈတီႈ ၽူႈတႅၼ်းၶွင်ၾၢႆႇလူင်ပွင်ၸိုင်ႈ မိူၼ်ၼင်ႇဢူးၵျေႃႇတိၼ်ႇသူၺ်ႇ၊ ၻွၵ်ႊတိူဝ်ႊတိၼ်ႇမဵဝ်းဝိၼ်း ၸိူဝ်းၼႆႉ။ တၢင်းၾၢႆႇၶႃႈႁဝ်းၵေႃႈ မီးၽူႈတႅၼ်းမိူၼ်ၼင်ႇ ၸွမ်သိုၵ်းၵဝ်ႇ ၸိုဝ်ႈဝႃႈဢူးၶိၼ်ႇၸေႃႇဢူး၊ မီးသင်ၵေႃႈၵပ်းႁႃ- ဝႃႈၸိူင်ႉၼႆ။ လွင်ႈၼႆႉမၼ်းၵေႃႈပဵၼ်ဢၼ်လီပိူင်ၼိုင်ႈ။
ထႅင်ႈဢၼ်ၼိုင်ႈသမ်ႉ ၵဵဝ်ႇၵပ်းလူၺ်ႈလွင်ႈပူၵ်းပွင် ဢၼ်ၼႂ်းမိူင်းတႆးဝႃႈ ယုၵ်ႉမုၼ်း (Development) ။ လွင်ႈၵၢၼ်ပူၵ်းပွင် မိူဝ်ႈၽွင်းႁဝ်းတိုၵ်ႉဢုပ်ႇၵၼ်ယူႇၼႆႉ ၼၢင်းဢွင်ႇသၢၼ်းၸုၵျီႇၵေႃႈၽွမ်ႉ။ လွင်ႈၼႆႉ ထုၵ်ႇလီလႆႈႁဵတ်း၊ ႁဝ်းၶႃႈတိုၼ်းလူဝ်ႇဢုပ်ႇၵၼ်သေႁၢင်ႈႁႅၼ်းဝႃႈ ထုၵ်ႇလီလႆႈႁဵတ်းၸိူင်ႉႁိုဝ်ၵႂႃႇ၊ မၼ်းၼၢင်းလၢတ်ႈၸိူင်ႉၼႆၼႆႉၵေႃႈ မၼ်းပဵၼ်ဢၼ်လီ။
(ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ ၶၢဝ်းတၢင်းၼေႇပျီႇတေႃႇ လီႁၢၼ်ႉၸႂ် ဢမ်ႇလီႁၢၼ်ႉၸႂ်)


text:
တႆးႁွတ်ႈၵဵင်းမႆႇ-လမ်းၽုၼ်းဢွၼ်ၵၼ်ၵႂႃႇပွႆးဢၢပ်ႇလိူၼ် လုၵ်ႈဢွၼ်ႇသေ ပွၵ်ႈႁိူၼ်းၺႃးၽေး ဢုပၢတ်ႈ ၵႃးပိၼ်ႈ ႁဵတ်းႁႂ်ႈၵူၼ်းၶီႇၸွမ်း တၢႆထင်တီႈ1ၵေႃႉ မၢတ်ႇ10ၵေႃႉ ။
ဝၼ်းတီႈ04/12/2016 ၶၢဝ်းယၢမ်းဝၢႆးဝၼ်း ၵႃးႁႅင်းၵၢၼ်ယၢၼ်မိူင်း ဢၼ်လုၵ်ႉတၢင်းလမ်းၽုၼ်း သေ မႃးပွႆးဢၢပ်ႇလိူၼ်လၢၼ်တီႈၵဵင်းမႆႇ ၽွင်းပွၵ်ႈၶိုၼ်းၼၼ်ႉ လႆႈပဵၼ်ၽေးၵိုင်ႉၵၢင်ႉ ၵႃးပိၼ်ႈ တီႈဢိူင်ႇမႄႈၾႅၵ်ႇ ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ ၸိုင်ႈထႆး ။ ႁဵတ်းႁႂ်ႈမီးၵူၼ်းတၢႆထင်တီႈ1 ၵေႃႉ မၢတ်ႇၸဵပ်း10ၵေႃႉ ၼႂ်း10ၵေႃႉၼၼ်ႉ ဢၼ်မၢတ်ႇၸဵပ်းႁၢဝ်ႉႁႅင်းမီး1 ၵေႃႉ။ မိူဝ်ႈလဵဝ်တိုၵ်ႉ ယႃတူဝ်ယူႇတီႈႁူင်းယႃၼၶွၼ်ႊၽိင်း(ႁူင်းယႃပႃႇငႄႉ) လိူဝ်ၼၼ်ႉတႄႉ ဢွၵ်ႇႁူင်းယႃမူတ်းယဝ်ႉ ။
ၵူၼ်းၵေႃႉဢၼ်တၢႆၼႆႉတႄႉ ပဵၼ်ၸၢႆၸိင်ႇ ဢႃယု 35 ပီပဵၼ်ၵူၼ်းၵေးသီး ၸိုင်ႈတႆးပွတ်းၸၢၼ်း ၶၢပ်ႈတူဝ်ဢဝ်ဝႆႉတီႈ ဝတ်ႉၼွင်ဢူပူဝ်းသူတ်ႇ ၸႄႈဝဵင်းသၼ်သၢႆး ၵဵင်းမႆႇ။ ဝၼ်းပူၼ်ႉၶၢပ်ႈ တူဝ်မိူဝ်ႈ လႂ် ပႆႇတႅပ်းတတ်း တေပႂ်ႉပီႈၼွင်ႉၸိူဝ်ႉၶိူဝ်းမႃးၵွၼ်ႇ- ဝႃႈၼႆ ။
ၸၢႆးတီ ၸဝ်ႈၼႃႈတီႈႁူမ်ႈတုမ်ႁႅင်းၵၢၼ်ယၢၼ်မိူင်းMWF လၢတ်ႈဝႃႈ- “ၽေးၵိုင်ႉၵၢင်ႉ ဢၼ်ဝႃႈၼႆႉ မၼ်းပဵၼ်ငၢႆႈၼႃႇ ပေႃးပဵၼ်လႆႈၶႂ်ႈယွၼ်း ႁႂ်ႈပီႈၼွင်ႉႁႅင်းၵၢၼ် ဢွၼ်ၵၼ်လဵပ်ႈႁဵၼ်းလွင်ႈပၵ်းပိူင်မၢႆမီႈ လီလီ။ ယွၼ်ႉဝႃႈပေႃးၵႂႃႇၸွမ်းတၢင်းၼႆ တီႈလႂ်တၢင်းၵူင်ႉတၢင်းငွၵ်း ပိူၼ်ႈတေတႅမ်ႈလိၵ်ႈၾၢင်ႉယူႇ ပေႃးႁဝ်းဢမ်ႇယၢမ်းတၢင်းယဝ်ႉ ဢမ်ႇပွင်ႇၸႂ်ဢၼ်ပိူၼ်ႈတႅမ်ႈဝႆႉၼၼ်ႉၸိုင် မၼ်းၸၢင်ႈ ပဵၼ်ၽေးၵိုင်ႉၵၢင်ႉလႆႈငၢႆႈ ” ။
ၵႃးလမ်းၼႆႉၵူၼ်းႁေႃမၼ်းပဵၼ်ၼၢင်းမျႃႉ (လုင်းၶမ်း) ဢႃယု 29 ပီ မီးၵူၼ်းၶီႇမႃးၸွမ်း 11ၵေႃႉ ပဵၼ်ၽူႈၸၢႆး2ၵေႃႉ ယိင်း 8ၵေႃႉ ၼႂ်းၼၼ်ႉမီးလုၵ်ႈဢွၼ်ႇ 3ၵေႃႉ တွၼ်ႈတႃႇၵူၼ်းႁေႃၵႃး ၼၼ်ႉ ၸဝ်ႈၼႃႈတီႈထတ်းထွင်ၵႂႃႇ ၸွမ်းၼင်ႇပၵ်းပိူင်မိူင်းထႆးမီး ဝႃႈၼႆ ။


text:
ပီႈၼွင်ႉၸၢဝ်းၶိူဝ်းဢၼ်ပိုင်ႈဢိင်ယူႇၼႂ်းမိူင်းထႆး ပႃးၸဵမ်ပီႈၼွင်ႉတႆး ႁူမ်ႈၵၼ်တုၵ်းယွၼ်းၶိုၼ်း ဝႂ် 10 ပီ ၸိူဝ်းထုၵ်ႇ ယိုတ်းပႅတ်ႈ၊ တီႈလုမ်းဢုပ်ႉပိူင်ႇၽွင်းငမ်း ဝဵင်းၵဵင်းမႆႇ ။
Photo by Tee Mwf
ဝၼ်းတီႈ 24/11/2016 ယၢမ်းၵၢင်ၼႂ် 09:00-12:00 မူင်း ပီႈၼွင်ႉၸၢဝ်းၶိူဝ်းပိုင်ႈဢိင်ယူႇ ၼႂ်းမိူင်းထႆး ဢၼ်ယၢမ်ႈယိပ်းဝႂ် 10 ပီ ၵူၺ်းၵႃႈသမ်ႉထုၵ်ႇယိုတ်းပႅတ်ႈၶိုၼ်းသေလႄႈ ၸင်ႇဢွၼ်ၵၼ်ဢွၵ်ႇမႃး တီႈလုမ်းဢုပ်ႉပိူင်ႇ ၽွင်းငမ်း ဝဵင်းၵဵင်းမႆႇ ၸိုင်ႈထႆး၊ ၼင်ႇႁိုဝ် ၸဝ်ႈၼႃႈတီႈႁပ်ႉႁူႉလႄႈ ၸွႆႈၵႄႈလိတ်ႈ ဝႃႈၼႆ ။
ၵူၼ်းဢၼ်ဢွၵ်ႇမႃးၼၼ်ႉမိူၼ်ၼင်ႇၵူၼ်းဢၼ်ယူႇၼႂ်းၸႄႈဝဵင်း ဝဵင်းႁႅင်၊ ၸႄႈဝဵင်းမႄႈတႅင်လႄႈ ၸႄႈဝဵင်းမႄႈရိမ်း တၢင်းမူတ်းမီးမွၵ်ႈ 200 ပၢႆ ဝႃႈၼႆ ။
Photo by Tee Mwf
ၸၢႆးတီ ၽူႈၵပ်းသၢၼ် ပီႈၼွင်ႉႁႅင်းၵၢၼ် ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်းလၢတ်ႈဝႃႈ “ ဝၼ်းမိူဝ်ႈၼႆႉ ဢၼ်ႁဝ်းၶႃႈဢွၼ်ဢဝ်ပီႈၼွင်ႉမႃး ဢွၵ်ႇၼႄၵၢင်ၸႂ် တုၵ်းယွၼ်းၶိုၼ်း ၸိူဝ်းယိပ်းဝႂ် 10 ပီ ဢၼ်ထုၵ်ႇယိုတ်းဝႆႉ ၸိူဝ်းၼႆႉ ႁႂ်ႈၾၢႆႇၸဝ်ႈၼႃႈတီႈၶဝ် ႁပ်ႉႁူႉလႄႈ ၸွႆႇၵႄႈလိတ်ႈပၼ်၊ ယွၼ်ႉဝႃႈ ပီႈၼွင်ႉ ၸိူဝ်းယိပ်းဝႂ် 10 ၼၼ်ႉ ဢမ်ႇလႆႈႁပ်ႉႁူႉႁပ်ႉၸႅင်ႈသင်မႃး ယူႇႁဵတ်းၼႆသေ ထုၵ်ႇယိုတ်းၵႂႃႇ ၸဵမ်ၸိူဝ်းၼႆႉ ႁႂ်ႈၸဝ်ႈၼႃႈတီႈၶဝ် ၸွႆႈၵႄႈလိတ်ႈပၼ်ၶိုၼ်း ၸင်ႇလႆႈဢွၼ်ၵၼ်မႃး တုၵ်းယွၼ်း၊ ဢွၵ်ႇၼႄၵၢင်ၸႂ်လႄႈ ပိုတ်ႇၸႂ်ၼႄၸဝ်ႈၼႃႈတီႈၶဝ်” ဝႃႈၼႆ ။
မၼ်းၸၢႆးသိုပ်ႇလၢတ်ႈထႅင်ႈဝႃႈ 10 ပီ(ၿတ်ႇပရၵျမ်တူဝ်ပုၵ်ႇၶူၼ်းထိမႆႉမီးသထႃၼႃႉထၢင်းထပဵၼ်း) ဢၼ်ထုၵ်ႇယိုတ်းပႅတ်ႈ မိူဝ်ႈပီ 2011 တၢင်းပွတ်းၸႄႈဝဵင်း ဝဵင်းႁႅင် တင်းမူတ်း မီး 12000 ပၢႆ၊ ၸႄႈဝဵင်းမႄႈတႅင်သမ်ႉ မီး 5000 ပၢႆလႄႈ ၸႄႈဝဵင်းမႄႈရိမ်းသမ်ႉ တင်းမူတ်းမီး 2000 ပၢႆ ။
Photo by Tee Mwf
ၵဵဝ်ႇၵပ်းလွင်ႈၼႆႉ ယူႇတီႈၾၢႆႇၸဝ်ႈၼႃႈတီႈပလိၵ်ႈ တီႈလုမ်းဢုပ်ႉပိူင်ႇၽွင်းငမ်း ဝဵင်းၵဵင်းမႆႇ လၢတ်ႈဝႃႈ “ လွင်ႈဢၼ်ပီႈၼွင်ႉႁဝ်းၶႃႈ လႆႈမႃးတၢင်ႇလၢတ်ႈ၊ ဢုပ်ႇၼႄလွင်ႈယၢပ်ႇၽိုတ်ႇ ၼႂ်းဢူၵ်းၼႂ်းၸႂ် ၸိူဝ်းၼႆႉ တေၶတ်းၸႂ်သေ တၢင်ႇထိုင်တၢင်းၼိူဝ် ၼင်ႇႁိုဝ် တေၵႄႈလိတ်ႈပၼ်ႁႃၵႂႃႇ ဝႆးဝႆး” ဝႃႈၼႆ ။
ယူႇတီႈၸုမ်းတူင်ႉၼိုင်တူင်ႇဝူင်းၵူၼ်း၊ ၸုမ်းႁႅင်းၵၢၼ်လႄႈ ၸုမ်း NGO ႁူမ်ႈၵၼ် 32 ၸုမ်းသေ ဢွၼ်ဢဝ်ပီႈၼွင်ႉ ၸၢဝ်းၶိူဝ်းတႆး၊ ယၢင်း၊ မူင်ႉ ၸဵမ်ၸိူဝ်းၼႆႉ ဢွၵ်ႇမႃးၼႄၵၢင်ၸႂ် မိူဝ်ႈၼႆႉ ။
ဝတ်းသိပ်းပီၼႆႉ လူင်ပွင်ၸိုင်ႈမိူင်းထႆး ႁဵတ်းပၼ်မိူဝ်ႈပီ 2008။ ႁဵတ်းပၼ်ၸၢဝ်းၶိူဝ်းၼႂ်းမိူင်းထႆးလႄႈ ၵူၼ်းဢၼ်ႁွတ်ႈထိုင်မိူင်းထႆး ၵွၼ်ႇၼႃႈ ပီ 1999 ဝႃႈၼႆ။


text:
မုၵ်ႉၸုမ်းၼၢင်းယိင်းၸိုင်ႈတႆး (SSWO) ဝၢၼ်ႈႁႆး လႆႈဢွၼ်ႁူဝ်သေ ၵႂႃႇၸွႆႈထႅမ်ၵူၼ်းပၢႆႈၽေးသိုၵ်း ၼႂ်းၸိုင်ႈတႆးပွတ်းႁွင်ႇ ဢၼ်ပၢႆႈမႃးယူႇသဝ်း တီႈဢွင်ႈၵူၼ်းပၢႆႈၽေးသိုၵ်း ႁိမ်းဝဵင်းသီႇပေႃႉ ။
မိူဝ်ႈဝၼ်းထီႉ11/12/2016 ၼၼ်ႉ ယူႇတီႈမုၵ်ႉၸုမ်းၼၢင်းယိင်းၸိုင်ႈတႆး (SSWO) လႆႈဢွၼ်ႁူဝ် ၵူၼ်း 37 ၵေႃႉ ၵႂႃႇၸွႆႈထႅမ်ၵူၼ်းထူပ်းၽေးသိုၵ်း ဢၼ်မႃးသွၼ်ႈႁူမ်ႈယူႇသဝ်းဝႆႉ တီႈဝၢၼ်ႈၵွင်း မီးၾၢႆႇႁွင်ႇ ဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၢၼ်ႈၸိူဝ်းဢၼ်လႆႈပၢႆႈမႃးယူႇ တီႈဢွင်ႈပၢင်သဝ်းၵူၼ်းပၢႆႈၽေးၼၼ်ႉ ပဵၼ်ဝၢၼ်ႈ ၵုင်းမုင်ႈ ၊ ဝၢၼ်ႈၵွင်းမူး ၊ ဝၢၼ်ႈၵုင်းၺွင်ႇ ၊ ဝၢၼ်ႈမႂ်ႇ ၊ မိူင်းမေႃႇ ၼႂ်းၸႄႈဝဵင်းမၢၼ်ႈတူင်ႈ၊ ႁူဝ်ၵူၼ်းတင်းမူတ်း မီး 122 ၵေႃႉ၊ လင်ႁိူၼ်းၵူၼ်း မီး 35 လင် ဝႃႈၼႆ ။
ၼၢင်းၸၢမ်ၼေႃႇ ၼႂ်းမုၵ်ႉၸုမ်းၼၢင်းယိင်းၸိုင်ႈတႆး ဢၼ်ဢွၼ်ႁူဝ်ၵႂႃႇၸွႆႈထႅမ်ၵူၼ်းထူပ်းၽေးသိုၵ်း လၢတ်ႈဝႃႈ – ၶူဝ်းၶွင်ဢၼ်ႁဝ်းၶႃႈလႆႈၵႂႃႇၸွႆႈတႄႉ ၵွပ်ႈပိူဝ်ႈၶၢဝ်းၵတ်းလႄႈလႆႈပၼ်ၽႃႈမႆ ၼိုင်ႈၵေႃႉလႂ်ၼိုင်ႈမႆ၊ လိူဝ်သေၼၼ်ႉ ၸွႆႈထႅမ်ငိုၼ်းၼိုင်ႈႁိူၼ်းႁႃႈမိုၼ်ႇ (50,000) ၵျၢပ်ႈ၊ လုၵ်ႈဢွၼ်ႇသမ်ႉ တွၼ်ႈပၼ်ငိုၼ်းၼိုင်ႈၵေႃႉၼိုင်ႈႁဵင်၊ သၢင်ႉငိုၼ်းႁူမ်ႈတင်းမူတ်း ဢၼ်လႆႈၵႂႃႇၸွႆႈထႅမ် မီးယူႇ 1,950,000 ၵျၢပ်ႈ-ဝႃႈၼႆ ။
ၵဵဝ်ႇၵပ်းလူၺ်ႈဢၼ်လႆႈပၢႆႈၽေးသိုၵ်းမႃးၼႆႉ လုင်းၸၢႆး ၵူၼ်းပၢႆႈၽေး ယူႇမိူင်းမေႃႇ လၢတ်ႈဝႃႈ- ယွၼ်ႉပိူဝ်ႈသိုၵ်းလူင်ပွင်ၸိုင်ႈမၢၼ်ႈလႄႈသိုၵ်းလွႆယိုဝ်းၵၼ် တီႈႁိမ်းႁွမ်းဝၢၼ်ႈ၊ ပေႃးၶဝ်ယိုဝ်းၵၼ် ၾၢႆႇသိုၵ်းလွႆသမ်ႉ ပေႃးၶဝ်ႁၼ်ၵူၼ်းၸၢႆးၵေႃႈတီႉၺွပ်း၊ ႁၼ်ၵူၼ်းယိင်းၵေႃႈတီႉၺွပ်း၊ ပေႃးပိူၼ်ႈဢမ်ႇယူႁိူၼ်း သမ်ႉဢဝ်လၢႆၶူဝ်းၶွင်ပိူၼ်ႈ။ လိူဝ်သေၼၼ်ႉ သမ်ႉႁၢင်ႈမၢၵ်ႇၸွမ်းဝၢၼ်ႈၸွမ်းသူၼ် ၊ ၸွမ်းသဵၼ်ႈတၢင်း ၸွမ်းၵိဝ်ႇဝၢၼ်ႈ ၸိူဝ်းဝူဝ်းၵႂၢႆးၵႂႃႇမႃးၼၼ်ႉၵေႃႈႁၢင်ႈမၢၵ်ႇ၊ ပေႃးဝူဝ်းၵႂၢႆးဢမ်ႇၵႂႃႇၸွမ်းသဵၼ်ႈတၢင်း ဢၼ်ၶဝ်ႁၢင်ႈမၢၵ်ႇၼၼ်ႉ သမ်ႉၵႅတ်ႇလိုပ်ႈသႂ်ႇ-ဝႃႈၼႆ ။
သိုပ်ႇလၢတ်ႈထႅင်ႈဝႃႈ ပေႃးဝႃႈဝူဝ်းၵႂၢႆးႁဝ်းၵႂႃႇၽႃႇၺႃး သမ်ႉဝႃႈတေလႆႈသၢႆႈတႅၼ်းၶိုၼ်း၊ ပေႃးပဵၼ်ဝူဝ်း သၢဝ်းသႅၼ် ပေႃးပဵၼ်ၵႂၢႆး သၢဝ်းႁႃႈသႅၼ်ၼႆ ႁဝ်းၶႃႈၵူၼ်းဝၢၼ်ႈတႄႉ လႆႈသုမ်းၶူဝ်းၶွင် တူဝ်မီးၸ်ႂၵႂႃႇၼမ်လၢႆယဝ်ႉသေတႃႉ ဢမ်ႇႁတ်းတၵ်းသဵင်ဝႃႈ ပဵၼ်ၶူဝ်းၵဝ်ၶူဝ်းမႂ်း၊ ၵူဝ်လႆႈသၢႆႈတႅၼ်းၶိုၼ်း-ဝႃႈၼႆ ။
ၼႂ်းၶၢဝ်းယၢမ်းပဵၼ်ပၢင်တိုၵ်းၵၼ်ၼႆႉ ၵမ်ႈၼမ်ၵူၼ်းမိူင်းလႆႈၺႃးၸၢၵ်ႇတူတ်ႈတၢမ်ႇသိုၵ်းသိူဝ် လႆႈပၢႆႈယူႇတိၵ်းတိၵ်း၊ လႆႈထုၵ်ႇပူၼ်ႉပႅၼ်သုၼ်ႇလႆႈၵူၼ်း ဢဝ်တၢႆဢဝ်ႁၢႆ လူၺ်ႈဢမ်ႇမီးတၢင်းၽိတ်းသင်၊ လႆႈထုၵ်ႇၸူၼ်ဢဝ်ၶူဝ်းၶွင် ငိုၼ်းၶမ်းၵူႈၸိူဝ်ႉၵူႈလွင်ႈ ။
ၼၢင်းၸိင်ႇ ၵူၼ်းပၢႆႈၽေး ဢၼ်ယူႇၵူၼ်းဝၢၼ်ႈၵုင်းၺွင်ႇ ၵေႃႈလၢတ်ႈဝႃႈ- “ မိူဝ်ႈၶႃႈမႃးၸွမ်းတၢင်း မႃးၽႃႇၺႃးသိုၵ်းလွႆ ဢဵၼ်ႁႅင်းတေမီးမွၵ်ႈၸမ်ပၢၵ်ႇ၊ ၸႂ်ႉႁႂ်ႈၶႃႈႁဝ်းလူင်းလူတ်ႉသေ ၸူၼ်ႁိမ်ဢဝ်ငိုၼ်းၼႂ်းထူင် ၵႂႃႇသီႇမိုၼ်ႇလႄႈ ၾူၼ်ႊၼိုင်ႈလုၵ်ႈ၊ ၵူၺ်းၵႃႈဝႃႈလွင်ႈၵၼ်ႉၸၼ်တႄႉ ဢမ်ႇမီးၼင်ႇၵဝ်ႇ ၼႆ”- မၼ်းၼၢင်းလၢတ်ႈၼႄၼင်ႇၼႆ ။
လုင်းၸၢႆးလၢတ်ႈဝႃႈ ၵူၼ်းဝၢၼ်ႈၵုင်းၺွင်ႇၵေႃႉၼိုင်ႈ ၸိုဝ်ႈႁွင်ႉၸၢႆးသၢမ်ထွၼ်း ဢႃႇယူႇ မီး 22 ၶူပ်ႇ၊ လုၵ်ႈၸၢႆးလုင်းထုၼ်းၵျေႃႇ- ပႃႈၼၢင်းၽွင်၊ မီးလုၵ်ႈလၢင်းသွင်ၵေႃႉ ထုၵ်ႇသိုၵ်းလွႆၶဝ် တီႉၺွပ်းၵႂႃႇဝၼ်းပၢႆႁၢင်ႈ ထုပ်ႉပေႃႉၸွမ်းတႃၸွမ်းၼႃႈ ၸွမ်းၶႅၼ်ၸိူဝ်းၼႆႉ- ဝႃႈၼႆ ။
ၵဵဝ်ႇၵပ်းလူၺ်ႈလွင်ႈပၢင်တိုၵ်းၼႆႉ ပေႃးပဵၼ်လႆႈဢမ်ႇၶႂ်ႈႁႂ်ႈပဵၼ်၊ မီးပၢင်တိုၵ်းၵၼ်မိူဝ်ႈလ်ႂၵေႃႈ ၵူၼ်းမိူင်းၵူၺ်းလႆႈၶၢမ်ႇတၢမ်ႇယွၼ်ႉမၼ်း၊ မိူဝ်ႈလဵဝ်သမ်ႉပဵၼ်ၶၢဝ်းၵတ်း သမ်ႉလႆႈပၢႆႈဢမ်ႇလႆႈၶူဝ်းလဵင်းသင် ၵတ်းၵေႃႈၵတ်း၊ ပၢႆးယူႇလီၵေႃႈၸၢင်ႈတုမ်ႉတိူဝ်ႉ။ လိူဝ်သေၼၼ်ႉ ထိုင်ၶၢဝ်းဢဝ်ၶဝ်ႈဢဝ်ၼမ်ႉၵေႃႈ ဢမ်ႇၸၢင်ႈလႆႈဢဝ် လႆႈပွႆႇၽႃႈဝႆႉ၊ တေမိူဝ်းဢဝ်ၵေႃႈဢမ်ႇႁတ်း၊ ပုၼ်ႈတႃႇၶဝ်ၼႆႉ တႃႇတေပူၵ်းတင်ႈၸၢတ်ႈပၢၼ်မိူဝ်းၼႃႈၼၼ်ႉ ပဵၼ်လွင်ႈယၢပ်ႇတႄႉတႄႉ။ ၼၢင်းၸၢမ်ၼေႃႇ မုၵ်ႉၸုမ်းၼၢင်းယိင်းၸိုင်ႈတႆး ဢၼ်ဢွၼ်ႁူဝ်ၵႂႃႇၸွႆႈထႅမ်ၵူၼ်းပၢႆႈၽေး လၢတ်ႈၼႄၼင်ႇၼႆ ။
တင်ႈတႄႇသိုၵ်းလူင်ပွင်ၸိုင်ႈမၢၼ်ႈ ပိုတ်ႇၼႃႈသိုၵ်းတိုၵ်းယိုဝ်းၸုမ်းၸၢဝ်းၶိူဝ်း မိူၼ်ၼင်ႇ ပလွင်ႈ ၊ ၶၢင် ၊ ၵူဝ်းၵၢင်ႉ ၊ ရၶႅင်ႇ ၸိူဝ်းၼႆႉ ႁဵတ်းႁႂ်ႈတုမ်ႉတိူဝ်ႉၵူၼ်းမိူင်း၊ ၵူၼ်းမိူင်းလႆႈဢွၼ်ၵၼ်ပၢႆႈၶဝ်ႈမိူင်းၶႄႇ ႁိူၼ်းယေးလႆႈလူႉၵွႆ၊ ၶဝ်ႈၼႃးၵူၼ်းမိူင်း ထုၵ်ႇၸုမ်းယိပ်းၵွင်ႈၵၢင်ႇ ဢဝ်ၾႆးၽဝ်ၸိူဝ်းၼႆႉ ဢမ်ႇမီးၽ်ႂဢဝ်ပုၼ်ႈၽွၼ်းသၢႆႈတႅၼ်းၶိုၼ်း ။
ၸုမ်းသိုၵ်းလွႆ/တဢၢင်း TNLA ၼႆႉ ပဵၼ်ၸုမ်းဢၼ်ဢမ်ႇပႆႇလူင်းလၢႆးမိုဝ်း ၵိုတ်းယိုဝ်းတူဝ်ႈမိူင်း (NCA) လႄႈ ပဵၼ်ၸုမ်းဢၼ်ၶဝ်ပႃးၼႂ်း သီႇၸုမ်း ဢၼ်သၽႃးမိူင်းတႆး ႁွင်ႉႁဵတ်းပၢင်ၵုမ်ၶိုၵ်ႉၶၵ်ႉသေ တႅပ်းတတ်းမၵ်းမၼ်ႈ ၸုမ်းသိုၵ်းသီႇၸုမ်း ပဵၼ်ၸုမ်းၵေႃႇၵၢၼ်ႁၢႆႉ မိူဝ်ႈဝၼ်းထီႉ 07/12/2016 ။


text:
ၶၢဝ်ႇၵၢၼ်သိုၵ်း
JMC-L ပိုတ်ႇလုမ်းမႂ်ႇ တီႈလၢင်းၶိူဝ်း ၸတ်းပႃးပၢင်ၵုမ်ပၢတ်ႈလိူၼ် ပွၵ်ႈ-1
- Details
- Created on 29 June 2017
- Written by တႆးလွတ်ႈလႅဝ်း
ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈပိုၼ်ႉတီႈ (JMC-L) လႆႈပိုတ်ႇလုမ်းမႂ်ႇပၵ်းတီႈ ဝဵင်းလၢင်းၶိူဝ်း မိူင်းတႆးပွတ်းၸၢၼ်း လူၺ်ႈပဵၼ်တၢင်းၵၢၼ်သေ လႆႈၸတ်းပဵၼ် ပၢင်ၵုမ်ပၢတ်ႈလိူၼ် ပွၵ်ႈၵမ်း-1 JMC-L ၵႂႃႇ ၼႆယဝ်ႉ။
သိုၵ်းမၢၼ်ႈလႄႈ ၸုမ်းပႆႇလူင်းလၢႆးမိုဝ်း NCA ယိုဝ်းၵၼ်ႁၢဝ်ႈႁႅင်း
- Details
- Created on 22 June 2017
- Written by တႆးလွတ်ႈလႅဝ်း
ၽွင်းယၢမ်းလူင်ပွင်ၸိုင်ႈ လႄႈ တင်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းပႆႇလူင်းလၢႆးမိုဝ်း NCA ႁၢင်ႈႁႅၼ်း တေဢုပ်ႇဢူဝ်းငူပ်ႉငီႉ လွင်ႈငမ်းယဵၼ်ၵၼ်ၼၼ်ႉ ၽၢႆႇၼိုင်ႈၵေႃႈ တင်းသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ် ၼႂ်းၸႄႈမိူင်းၶၢင် လႄႈ မိူင်းတႆးပွတ်းႁွင်ႇ ထႅင်ႈႁၢဝ်ႈႁႅင်း။
ပၢင်တိုၵ်း ၽၢႆႇတပ်ႉသိုၵ်းၸိုင်ႈတႆး ပွင်လႅင်းၵပ်းသၢၼ် သိုၵ်းမၢၼ်ႈသမ်ႉ တင်ႈၸႂ်ၶဝ်ႈမင် တိုၵ်းယိုဝ်း တပ်ႉသိုၵ်းၸိုင်ႈတႆး ၊ ၼႃႈတီႈၸိုင်ႈတႆးပွတ်းဢွၵ်ႇၶူင်း ၵၢၼ်ပူၼ်ႉပႅၼ် လူလၢႆ ေၶႃႈတူၵ်းလူင်း ၵၢၼ်ၵိုတ်းတိုၵ်း သိုၵ်းမၢၼ်ႈ တၢႆ 4 မၢတ်ႇ 1 ၼႂ်းပၢင်တိုၵ်း
- Details
- Created on 18 June 2017
- Written by တႆးလွတ်ႈလႅဝ်း
ၸုမ်းသိုၵ်းမၢၼ်ႈ ၸႂ်ႉဢဵၼ်ႁႅင်း ၼိုင်ႈသၢႆသိုၵ်းသေ ပိုတ်ႇသိုၵ်း တိုၵ်းယိုဝ်းတေႃႇ တပ်ႉသိုၵ်းၸိုင်းတႆး RCSS/SSA ဢၼ်ပၵ်းသဝ်းတူင်ႉ ၼိုင်ယူႇ ၼႂ်းပိုၼ်ႉတီႈ ၸႄႈဝဵင်းမိူင်းပဵင်း၊ တပ်ႉဢုပ်ႉပိူင်ႇၼႃႈတီႈ တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇ ၼႂ်းၼႃႈတီႈ ၼႂ်းပိုၼ်ႉတီႈ မိူင်းတႆး ပွတ်းဢွၵ်ႇၶူင်း လႆႈပွင်ႇလႅင်းပၼ် တပ်ႉသိုၵ်းမၢၼ်ႈႁူႉဝႃႈပဵၼ် တပ်ႉသိုၵ်းၸိုင်ႈတႆး RCSS/SSA ယူႇသေတႃႉ ၽၢႆႇသိုၵ်းမၢၼ်ႈ တင်ႈၸႂ်ပိုတ်ႇၼႃႈသိုၵ်း တိုၵ်းယိုဝ်းေတႃႇၵၼ်ႄလႈ သွင်ၽၢႆႇ လႆႈပဵၼ်ပၢင်တိုၵ်း ႁိုင်ၼိုင်ႈၸူဝ်ႈမူင်းေသ ၽၢႆသိုၵ်းမၢၼ်ႈ မီးလွင်ႈတၢႆမၢတ်ႇ ႁူမ်ႈႁႃႈၵေႃႉ ႄလႈ ၽၢႆႇတပ်ႉသိုၵ်းၸိုင်ႈတႆး မၢတ်ႇၸဵပ်းတီႈမိုဝ်း ဢိတ်းဢွတ်း ၼိုင်ႈေၵႃႉ။
ပၢင်ပိုတ်ႇၵၢၼ်သွၼ် ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈ 17 ပၢတ်ႈ 3 တီႈငဝ်ႈၸိုင်ႈလွႆတႆးလႅင်း
- Details
- Created on 01 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ပိုတ်ႇၽုၺ်ႇ ၵၢၼ်သွၼ်ငဝ်ႈၶၢမ်ႇပိုၼ်ႉ ၵၢၼ်သိုၵ်း ၸုပ်ႈ 17 ပၢတ်ႈ 3 တီႈႁူင်းၽိုၵ်း သွၼ်ၵၢၼ်သိုၵ်း (ပၢင်မၢႆ 3) တီႈငဝ်ႈၸိုင်ႈလွႆတႆးလႅင်း လႄႈ မီးၽူႈႁၵ်ႉ ၸိူဝ်ႉၸၢတ်ႈ ၶိုၼ်ႈႁဵၼ်းသွၼ်တင်းၼမ်။
ၸိုဝ်ႈ တႃႇဝႆႉ ၼိုင်ႈတပ်ႉသိုၵ်း မိူင်းႁူမ်ႈတုမ် ႁႂ်ႈလိူၵ်ႈ 3-တၢင်း
- Details
- Created on 26 May 2017
- Written by တႆးလွတ်ႈလႅဝ်း
ပၢင်ၵုမ်လူင် ဝၼ်းထူၼ်ႈ-2 ၵဵဝ်ႇၶၵ်ႉတွၼ်ႈ လွင်ႈႁူမ်ႇလူမ်ႈၼၼ်ႉသေ ပုၼ်ႈတႃႇမိူင်းႁူမ်ႈတုမ် ပေႃးတေမီး ၼိုင်ႈတပ်ႉသိုၵ်း (ၼိုင်ႈတပ်ႉမတေႃႇ)ၼၼ်ႉ ၽူႈၶိုၼ်ႈႁွတ်ႈ ပၢင်ၵုမ်ၶဝ် လႆႈဢုပ်ႇဢူဝ်းၵၼ် ၵဵဝ်ႇၵၢၼ်ၸႂ်ႉၸိုဝ်ႈ၊ ၼႂ်းၼၼ်ႉပၼ်ႁႂ်ႈလိူၵ်ႈ 3-ၸိုဝ်ႈ ၵူၺ်းပႆႇတူၵ်းလူင်းၵၼ်လႆႈ ၼႆယဝ်ႉ
More Articles...
- ၽွင်းတိုၵ်ႉဢုပ်ႇ လွင်ႈငမ်းယဵၼ် မိူင်းႁူမ်ႈတုမ် သိုၵ်းပလွင်ႈ TNLA ပွႆႇမၢၵ်ႇယႃႉၶူဝ် ၼမ်ႉၶမ်း-ၼမ်ႉၽၵ်းၵႃ လႅဝ်
- RCSS/SSA ၸတ်းႁဵတ်း ဝၼ်းလုၵ်ႉၽိုၼ်ႉၵႅတ်ႇၶႄဢဝ်ၶိုၼ်းမိူင်း ၶွပ်ႇၶူပ်ႇ 59 ပီႊ
- သိုၵ်းပလွင်ႈ ပိုတ်ႇပၢင်တိုၵ်းယိုဝ်း သိုၵ်းတႆး ၼႂ်းဝၼ်းၵိုၵ်းပိုၼ်းၸိုင်ႈတႆး
- သိုၵ်း တႆး လႄႈ ပလွင်ႈ ယိုဝ်းၵၼ်တီႈၵျွၵ်းမႄး ႁိုင်သၢမ်ဝၼ်း
- တပ်ႉသိုၵ်းၸိုင်ႈတႆး RCSS/SSA သိမ်းလႆႈၶိူင်ႈၵွင်ႈၵၢင်ႇ သိုၵ်းပလွင်ႈ TNLA တီႈၼႂ်းပၢင်တိုၵ်း
- KNPP လိူၵ်ႈတၢင်ႇ ႁူဝ်ပဝ်ႈ လႄႈ ၵေႃၵမ်ၵၢၼ်လူင်ငဝ်ႈငုၼ်း
- ၽိုၼ်လိၵ်ႈ ၸုမ်းဝ WNO ယွၼ်းထွၼ်တူဝ်ဢွၵ်ႇ ၼႂ်းလုၵ်ႈၸုမ်း UNFC ႁူဝ်ႈဢွၵ်ႇၽၢႆႇၼွၵ်ႈ
- ပၢင်လူင်းၵၢၼ်သွၼ်သိုၵ်း ၸုပ်ႈ 17 ပၢတ်ႈ 1 တီႈငဝ်ႈၸိုင်ႈလွႆတႆးလႅင်း
- ပၢင်တိုၵ်း သိုၵ်းမၢၼ်ႈလႄႈ ပလွင်ႈ ႁၢဝ်ႈႁႅင်းၶိုၼ်ႈ
- ပလွင်ႈတင်းမၢၼ်ႈ ပဵၼ်ပၢင်တိုၵ်းၵၼ် သွင်ဝၼ်း 5-ပွၵ်ႈ


text:
ဝဵင်းတၢင်ႉယၢၼ်းၸတ်းပၢင်ပွႆးလိူၼ်ႁူၵ်းမူၼ်းလႄႈပွႆးလူင်းပၢင်သွၼ်ႁူင်းႁဵၼ်းထမ်မ မီးမေႃသွၼ် ၊ သင်ၶၸဝ်ႈ ၊ လုၵ်ႈႁဵၼ်းၶဝ်ႈႁူမ်ႈတင်းၼမ် ။
ဝၼ်းတီႈ21/05/2016 ဝၼ်းလိူၼ်ႁူၵ်းမူၼ်းၼႆႉသင်ၶလႄႈ ပေႃႈမႄႈပီႈၼွင်ႉၵူၼ်းမိူင်းတၢင်ႉယၢၼ်း ႁူမ်ႈၵၼ်ၸတ်းႁဵတ်းပၢင်ပွႆးဝၼ်းလိူၼ်ႁူၵ်းမူၼ်းလႄႈပွႆးလူင်းပၢင်သွၼ်ႁူင်းႁဵၼ်းထမ်မ မီးႁူင်းႁဵၼ်း ထမ်မတင်းမူတ်း 50 တီႈ လုၵ်ႈႁဵၼ်းဢၼ်ဢွင်ႇပူၼ်ႉၸၼ်ႉမီး 280 ပၢႆ မီးၽူႈယႂ်ႇၵူၼ်းလူင် ၊ ၾၢႆႇ ဢုပ်ႉပိူင်ႇ ၊ သင်ၶၸဝ်ႈ ၊ ၵူၼ်းမိူင်းၶဝ်ႈႁူမ်ႈတင်းၼမ် ၸတ်းႁဵတ်းၵႂႃႇတီႈဝတ်ႉ (ၵျွင်းၵၢင်ဝဵင်း ) ပွၵ်ႉ 4 ဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ ။
ၸဝ်ႈပၺ်ၺႃသႃႇမိ ႁူဝ်ပဝ်ႈလူင်ႁူင်းႁဵၼ်းထမ်မ လၢတ်ႈဝႃႈ – “ လုၵ်ႈဢွၼ်ႇဝၼ်းမိူဝ်ႈၼႆႉ တေပဵၼ် ၵူၼ်းလူင်းမိူဝ်းၼႃႈ ၊ ႁႂ်ႈလုၵ်ႈဢွၼ်ႇၵူၼ်းၼုမ်ႇမီးထမ်းယူႇၼႂ်းၸႂ် ယႂ်ႇမႃးႁႂ်ႈပဵၼ်ၵူၼ်း ၵတ်ႉလႄႈပဵၼ်ၵူၼ်းလီ ” ။
လုင်းထုၼ်းတဵင်း ၾၢႆႇဢုပ်ႉပိူင်ႇ ဝဵင်းတၢင်ႉယၢၼ်း လၢတ်ႈဝႃႈ – “ ႁဝ်းၵူႈၵေႃႉထုၵ်ႇလီၸွႆႈၵၼ်ႁၵ်ႉ သႃပႂ်ႉပႃးၾိင်ႈငႄႈႁိတ်ႈႁွႆးႁဝ်း ၼင်ႇႁိုဝ်ပေႃးတေဢမ်ႇႁၢႆ လိူဝ်ၼၼ်ႉႁႂ်ႈ တိုၵ်းသူၼ်းပေႃႈမႄႈ ပၼ်ႁႅင်းဢီးလုၵ်ႈဢွၼ်ႇႁႂ်ႈၶတ်းၸႂ်ႁဵတ်းဢဝ်လိၵ်ႈလၢႆးၸိူဝ်ႉၶိူဝ်းၸဝ်ႈၵဝ်ႇ ”။
ၵဵဝ်ႇလူၺ်ႈလွင်ႈပၢင်သွၼ်လိၵ်ႈတႆးၼႆႉသေပူၼ်ႉမႃးမိူဝ်ႈဝၼ်းတီႈ 20/04/-19/05/2016 ၵေႃလိၵ်ႈ လၢႆးလႄႈၾိင်ႈငႄႈတႆး ဝဵင်းတၢင်ႉယၢၼ်း ၸတ်းႁဵတ်းပၢင်ၾိုၵ်းၽွၼ်ႉမေႃသွၼ်တႃႇသွၼ် လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈ ။ ၵေႃလိၵ်ႈလၢႆး လႄႈၾိင်ႈငႄႈတႆး ဝဵင်းတူၼ်ႈတီးသူင်ႇၶူးပူင်သွၼ်မႃး 7 ၵေႃႉ ။ ပူင်သွၼ်ပၼ် ပိူင်ၵၢၼ်သွၼ်လိၵ်ႈ ၊ လၢႆးလၢတ်ႈၵႂၢမ်းဢိင်းၵလဵတ်ႈ ၊ ပိုၼ်ႉထၢၼ် ၵၢၼ် ၸႂ်ႉၶွမ်ႊၽိဝ်ႊၻိူဝ်ႊ ၊ လိၵ်ႈတႆး – ပႃးၸဵမ်လွင်ႈၾိင်ႈငႄႈ ဢၼ်ၵိုၵ်းၵပ်းၸၢဝ်းၶိူဝ်းမႃး ။


text:
ၼႂ်းပီ 2017 လုၵ်ႈႁဵၼ်းသင်ၶတႆး တင်းၵူၼ်းႁိူၼ်း ၸိူဝ်းႁဵၼ်းယဝ်ႉ B.A တင်း M.A တီႈၸၼ်ႉ ၸွမ်မႁႃၸူး လႃးလူင်းၵွၼ်း ၸႄႈဝဵင်းဝၢင်းၼွႆႉ ၸိုင်ႈထႆး ႁပ်ႉၸုမ်ႈၶူး မီးပီႈၼွင်ႉတၵ်ႉၵႃႇသတ်ႉ ထႃးတီႈၼွၵ်ႈမိူင်းၼႂ်းမိူင်း တီႈၸမ်တီႈၵႆ ၶဝ်ႈႁူမ်ႈ ပၼ်ႁႅင်း 500 ပၢႆ။
ဝၼ်းတီႈ 21/05/2017 ယၢမ်းၵၢင်ဝၼ်း 12:30-16:00 မူင်း ဝၢႆးဝၼ်း ၸဝ်ႈသင်ၶတႆးတင်း ၵူၼ်းႁိူၼ်း ႁပ်ႉၸုမ်ႈၶူး ၸၼ်ႉ B.A သင်ၶၸဝ်ႈ 23 တူၼ်၊ ၵူၼ်းႁိူၼ်း 2 ၵေႃႉ။ ႁပ်ႉၸုမ်ႈၶူး M.A ၵူၼ်းႁိူၼ်း 1 ၵေႃႉ တီႈၸၼ်ႉ ၸွမ်မ ႁႃၸူး လႃးလူင်းၵွၼ်း ၸႄႈဝဵင်းဝၢင်းၼွႆႉ ၸႄႈတွၼ်ႈဢယုတ်ႉထယႃး ၸိုင်ႈထႆး။
ၸဝ်ႈၶူးၼေႃႇလႅင်း တီႈၵိူဝ်းၵုမ် ၸုမ်းလုၵ်ႈႁဵၼ်းၸၼ်ႉၸွမ်သင်ၶတႆး ၼႂ်းၸိုင်ႈထႆး လၢတ်ႈဝႃႈ “ သင်ၶတႆးႁဝ်း ဢၼ်ႁပ်ႉၸုမ်ႈၶူး တီႈဝၢင်းၼွႆႉ ၵမ်းၼႆႉ ပဵၼ်ၸုပ်ႈတီႈ 8 ။ ပီၼႆႉ တေလႆႈဝႃႈသင်ၶတႆးႁဝ်း လႆႈႁပ်ႉ ၸုမ်ႈၶူး ၼမ်လိူဝ်ၵူႈပီ။ မိူဝ်ႈပီပူၼ်ႉမႃး မီး 10 ပၢႆ ၊7-8 တူၼ်၊ 4-5 တူၼ် ၵႃႈၼၼ်ႉၵူၺ်း” ဝႃႈၼႆ။
ပီၼႆႉ သင်ၶတႆး ဢၼ်လႆႈႁပ်ႉၸုမ်ႈၶူး B.A သမ်ႉ 1) ၸဝ်ႈဝေရေႃၸၼ ဝဵင်းမူႇၸေႊ၊ 2) ၸဝ်ႈမႁႃႇၶမ်း ဝသိယၼ်ၼ ဝဵင်းႁႅင် ၸႄႈတွၼ်ႈၵဵင်းမႆႇ၊ 3) ၸဝ်ႈမႁႃႇၵွၼ်လႅင်း ဝဵင်းမိူင်းၼွင်၊ 4) ၸဝ်ႈမႁႃႇ သုၸိင်ႇတႃ ဝဵင်း ႁူဝ်ပူင်း၊ 5) ၸဝ်ႈမႁႃႇၵေႃးသၼ်လ ဝဵင်းမိူင်းပၼ်ႇ၊ 6) ၸၢႆးလႅင်းပၢင်ႇ ဝၢၼ်ႈလၵ်းတႅင်ႇ ဝဵင်းႁႅင် ၸႄႈတွၼ်ႈ ၵဵင်းမႆႇ၊ 7) ၸဝ်ႈမုၼ်ငိုၼ်းပေႇတေႃးလႃႉ ဝဵင်းသီႇပေႃႉ၊ 8) ၸဝ်ႈ လၢဝ်ၶိူဝ်း ဝိလႃႇသ ဝဵင်းၵျွၵ်ႉမႄး၊ 9) ၸဝ်ႈတိပ်ႉဢဵၵ်ႉသလ ဝဵင်းၵဵင်းတုင်၊ 10) ၸဝ်ႈသုၸိင်ႇတႃႇ(ၸဝ်ႈသုသုင်) ဝဵင်း ၼမ်ႉၸၢင်၊ 11) ၸဝ်ႈလႅင်းၼုမ်ႇ ဝိမလ ဝဵင်းမိူင်းၼွင်၊ 12) ၸဝ်ႈသေႃးၽႃၼ ဝဵင်းမိူင်းၼွင်၊ ၸဝ်ႈလၢဝ်မိူင်း ပၺ်ၺႃ သီရိ ဝဵင်းသီႇပေႃႉ၊ 13) ၸဝ်ႈသေႃးလီယ ဝဵင်းမူႇၸေႊ၊ 14) ၸဝ်ႈလိူၼ်သႅင် ဢိင်ႇတၵ ဝဵင်းၵဵင်းတုင်၊ 15) ၸဝ်ႈသီရိထမ်မသုၶ ဝဵင်းမိူင်းယႆ၊ 16) ၸဝ်ႈၸွမ်ႁၢၼ် ၸိင်ႇတႃႇၵဝိ ဝဵင်းမိူင်းၼွင်၊ 17) ၸဝ်ႈၶိူဝ်းသႅင် ၶိတ်ႉတိသႃႇလ ဝဵင်းၵူတ်ႉၶၢႆ၊ 18) ၸဝ်ႈၶမ်းၸၼ် သုႉၸၼ မိူင်း သိပ်းသွင် ပၼ်းၼႃး ၸိုင်ႈမိူင်းၶႄႇ၊ 19) ၸဝ်ႈၵွၼ်လႅင်း ဝိၸၼၼ်ႇတ ဝဵင်းလၢႆးၶႃႈ၊ 20) ၸဝ်ႈရႃႇၸိင်ႇတၵွၼ်းၶမ်း ဝဵင်းၼမ်ႉၸၢင်၊ 21) ၸဝ်ႈၺၢၼ်ႇၼသႃႇမိ ဝဵင်းမိူင်းသူႈ၊ 22) ၸဝ်ႈသႅင်ၼေႃႇ သႃႇရိတ်ႉတ ဝဵင်းလၢႆးၶႃႈ၊ 23) ၸဝ်ႈမႁႃႇထၼတ်း (ၶ) ၸဝ်ႈမႁႃႇဢွင်ႇထုၼ်း ဝၢၼ်ႈပၢင်သိူဝ်၊ 24) ၸၢႆးႁွင် ဝဵင်းၵဵင်းတုင်။ လိူဝ်ၼၼ်ႉ ၵူၼ်းႁိူၼ်း ဢၼ်ယဝ်ႉၸၼ်ႉ M.A သမ်ႉ ပဵၼ် ၼၢင်းၼုမ်ႇထူၺ်း ဝဵင်းလၢႆးၶႃႈ ၸဵမ်ၸိူဝ်းၼႆႉ ပၢင်ပွႆးႁပ်ႉၸုမ်ႈၶူး B.A- M.A တီႈၸၼ်ႉၸွမ်မႁႃၸူးလႃးလူင်းၵွၼ်း ဝၢင်းၼွႆႉ၊ ဢယုတ်ႉထယႃး ၸိုင်ႈထႆးၼႆႉ ပေႃႈ မႄႈပီႈၼွင်ႉတၵ်ႉၵႃႇသတ်ႉထႃးတႆး ဢဝ်တၢင်းၵႃႈၼူၵ်ႉတူဝ်း၊ ႁူမ်ၸူမ်းတွၼ်ႈ ဢဵၼ် ႁႅင်းမွၵ်ႈ 500 ပၢႆ။ ၵမ်ႈၼမ် ပဵၼ်ပီႈၼွင်ႉတႆး၊ ၸုမ်းတူင်ႇဝူင်းတႆး ၼႂ်းၵုင်းထဵပ်ႈလႄႈ ပီႈၼွင်ႉတႆး ၼႂ်းမိူင်းတႆး မိူၼ်ၼင်ႇ မူႇၸေႊ၊ ၼမ်ႉၶမ်း၊ သႅၼ်ဝီ၊ လႃႈသဵဝ်ႈ၊ ၵျွၵ်ႉမႄး၊ သီႇပေႃႉ၊ လၢႆးၶႃႈ၊ ပၢင်လူင်၊ တူၼ်ႈတီး လႄႈ လၢႆလၢႆၸႄႈဝဵင်း။
ပၢင်ပွႆးႁပ်ႉၸုမ်ႈၶူး တီႈၸၼ်ႉၸွမ်းမႁႃၸူးလႃးလူင်းၵွၼ်း ဝၢင်းၼွႆႉ၊ ဢယုတ်ႉထယႃး ၸိုင်ႈထႆး ပွၵ်ႈၵမ်းၼႆႉ တင်းမူတ်း သင်ၶၸဝ်ႈ ဢၼ်မႃးႁပ်ႉၸုမ်ႈၶူး မီးယူႇ 5000 ႁဵင်ပၢႆ။
ၼွၵ်ႈလိူဝ်ၼၼ်ႉ ၸဝ်ႈတူၼ်ၶူးလူင် ၼႃႇလသႃႇထ ဝဵင်းမူႇၸေႊတင်း ၸဝ်ႈတူၼ်ၶူးလူင် ဝတ်ႉပိတၵၢတ်ႈ ဝဵင်းပၢင်လူင် ၵေႃႈၶဝ်ႈႁူမ်ႈ ႁူမ်ၸူမ်းႁပ်ႉတွၼ်ႈၸွမ်း တီႈၼႂ်းဝၼ်းပၢင်ပွႆးႁပ်ႉၸုမ်ႈၶူး B.A-M.A ။ ဝၼ်းတီႈ 21 ၼၼ်ႉၵူၺ်းၼင်ႇၵဝ်ႇ ၶၢဝ်းယၢမ်း တွၼ်ႈဝၢႆးဝၼ်းသမ်ႉ ပေႃႈမႄႈပီႈၼွင်ႉတၵ်ႉၵႃႇသတ်ႉထႃး 500 ပၢႆ မီးပၢင်ႁူပ်ႉထူပ်းၵၼ်ႇတေႃး ၸဝ်ႈတူၼ်ၶူးလူင် ဝဵင်းမူႇၸေႊ တင်း ၸဝ်ႈတူၼ်ၶူးလူင် ဝဵင်းပၢင်လူင်ထႅင်ႈ ဝႃႈၼႆ။
ၼွၵ်ႈလိူဝ်သေ သင်ၶၸဝ်ႈ 24 တူၼ် ၵူၼ်းႁိူၼ်း 3 ၵေႃႉယဝ်ႉ၊ ယင်းမီးထႅင်ႈ သင်ၶတႆး ၸိူဝ်းႁဵၼ်းယဝ်ႉ တီႈၼႂ်းၸႄႈ ဝဵင်းၵဵင်းမႆႇထႅင်ႈ ႁိမ်း 30 တူၼ် ၵေႃႈ ၶဝ်ႈႁူမ်ႈႁပ်ႉၸုမ်ႈၶူး ၸၼ်ႉ B.A – M.A တီႈၸၼ်ႉ ၸွမ်မႁႃၸူးလႃး လူင်းၵွၼ်း ဝၢင်းၼွႆႉ ဢယုတ်ႉထယႃး ၸိုင်ႈထႆး ဝႃႈၼႆ။


text:
လၢႆႁဵင်ပီႁိုင်ယၢဝ်းႁီး ၵူၼ်းၶိူဝ်းတႆးမီးမႃးၼႂ်းလူၵ်ႈလုၵ်ႈၼႆႉ ၽၢတ်ႇၽႄယူႇဝႆႉၵေႃႉတီႈၵေႃႉတၢင်း လိူၵ်ႈယူႇ ႁိူၼ်းႁၢင်းဢွင်ႈတီႈမီးၼမ်ႉသႂ်ၸႂ်သိူဝ်း ၵိူဝ်းၶွၼ်ႈတီႈၼမ်ႉလိၼ်ႁိၼ်ၽႃမီးၾုၼ်ႇမီးငႂ်ႈ တိုၼ်းၶႂ်ႈလိူၵ်ႈယူႇတီႈ လွတ်ႈလႅဝ်းထၢင်ႇႁၢင်ႈ ႁဵတ်းသၢင်ႈၵၢၼ်ၽုၵ်ႇသွမ်ႈလဵင်ႉတူဝ်ၸႂ်မႃး တူဝ်ႈၸွတ်ႈၽႅၼ်ႇလိၼ်ၼႂ်းလူၵ်ႈ။
ၸဵမ် တႆးၸူင်ႉ တႆးၶျွင်း တႆးၼိူဝ် တႆးမၢဝ်း တႆးလိုဝ်ႉ တႆးလႅမ်း(ၼႂ်းမိူင်းၶႄႇ)တႆးလူင် တႆးလိုဝ်ႉ တႆးၶိုၼ် တႆးငႅၼ်း တႆးသႅမ်ႈ တႆးလွႆ တႆးၼိူဝ် တႆးမၢဝ်း (ၼႂ်းမိူင်းတႆး) တႆးလႅင် တႆးၶမ်းတီး တႆးထုင်ႉပဵင်း (ၼႂ်းမိူင်းၶၢင် မိူင်းမၢၼ်ႈ) တႆးၼွႆႉ တႆးယၼူၵ်ႉ (ထႆး/တႆးယူၼ်း-ၼႂ်းမိူင်းထႆး) တႆးဢၢႆႈလၢဝ်း တႆးလမ် (ၼႂ်းမိူင်းလၢဝ်း) တႆးၶၢဝ် (ၼႂ်းမိူင်းဝႅတ်ႉၼၢမ်း) တႆးဢႃးႁူမ် ဢသ်ႉသမ် (ၼႂ်းမိူင်းၵႃးလႃး) လႄႈထႅင်ႈလၢႆတီႈလၢႆမိူင်း ဢၼ်ဢမ်ႇယိုၼ်း ၶိုတ်းတီႈယွႆႈတီႈယႅမ်းထႅင်းတင်းၼမ်ၸိူဝ်းၼႆႉ ဢမ်ႇၵွမ်ႉၵႃႈ ၼပ်ႉၼိုင်ႈ သွင် သၢမ် မိူၼ်ၵၼ်သဵင်ႈၵူၺ်း ၵိၼ်ၶဝ်ႈ ၵိၼ်ၼမ်ႉၵေႃႈ ထွႆႈၵႂၢမ်း (ဝေႃးႁၢရ်) မိူၼ်ၵၼ်သဵင်ႈ ၼႆႉၸင်ႇဝႃႈၵူၼ်းၶိူဝ်းတႆး “တႆးၶိူဝ်းယႂ်ႇ” ဢၼ်ဝႃႈ ၼၼ်ႉ ႁူမ်ႈပႃးၸိူဝ်းၼႆႉမီး ၼပ်ႉပဵၼ်ပၢၵ်ႇလၢၼ်ႉႁူဝ်ၵူၼ်း။ ပေႃးၸူးၵႃႈတႆးၼႂ်းမိူင်းတႆးမိူဝ်ႈလဵဝ် ပဵၼ်ၸုမ်း ၵူၼ်းၶိူဝ်းဢွၼ်ႇၵူၺ်း။ ၵွပ်ႈဝႃႈ ၼပ်ႉတူၺ်းႁူဝ်ၵူၼ်းၶိူဝ်းတႆးမီးမွၵ်ႈ 3 လၢၼ်ႉယင်းတေထိုင် ဢမ်ႇထိုင်။
လိူဝ်သေထွႆႈၵႂၢမ်းႁဝ်းမၢင်တီႈမၢင်လႂ် ပႅၵ်ႇပိူင်ႈငဝ်းၵႂၢမ်းပၢႆၵႂၢမ်းဢိတ်းဢီႈယဝ်ႉ လိၵ်ႈတႆးၵေႃႈ တေႃႈၼင်ႇၼၼ် ဢၼ်ၸႂ်ႉယူႇႁင်းၽႂ်ႁင်းမၼ်း တီႈၽႂ်တီႈမၼ်းၼၼ်ႉၵေႃႈ တၵ်းပႅၵ်ႇပိူင်ႈၵၼ် ပီႈၼွင်ႉတႆးၼႂ်းမိူင်းၶႄႇ ၶဝ်ၵေႃႈ မီးလိၵ်ႈ လိၵ်ႈၶဝ်ၵေႃႈဝႃႈ လိၵ်ႈတႆးၵူၺ်း။ တေႃႈၼင်ႇ ၼႂ်းမိူင်းတႆးၵူၺ်းၵေႃႈ ဢမ်ႇမိူၼ်ၵၼ် ပွတ်းၼိုင်ႈလႄႈ ပွတ်းၼိုင်ႈ တီႈၼိုင်ႈလႄႈတီႈၼိုင်ႈ လွင်ႈၶဝ်ႈၸႂ်လႄႈ ပွင်ႇၸႂ်ပႅၵ်ႇပိူင်ႈၵၼ် ၸႂ်ႉလၢႆးၽႂ်လၢႆးမၼ်း။ ၵႂၢမ်းလၢတ်ႈ ထွႆႈၵႂၢမ်းႁဝ်း ဢၼ်ဢမ်ႇမိူၼ်ၵၼ်မီးတင်းၼမ်။ ၵႆႉလႆႈႁၼ်လႆႈယိၼ်း – တူဝ်ယၢင်ႇ ၵၢၼ်တႅမ်လႄႈသဵင်ဢွၵ်ႇ ၸိူင်ႉၼင်ႇ “မႂ်” လႄႈ “ဝႂ်” “မၢၼ်ႈ” လႄႈ “ဝၢၼ်ႈ” ၼႆႉၵူၺ်းၵေႃႈ ပိူင်ႈၵၼ်။ ၵူၺ်းၵႃႈတီႈပွင်ႇ မိူၼ်ၵၼ် ပေႃးႁဝ်းသမ်ႉတေၵုမ်ႇမႃးထဵင် ၵုမ်ႇပၢၼ်းၽိတ်းဝႃႈ “မႄႈ” ၼႆႉဢမ်ႇၸႂ်ႈၵႂၢမ်းတႆး၊ ၵႂၢမ်းတႆးဝႃႈ “မေႈ” ၼႆယူႇ တိၵ်းတိၵ်းသေ ၸိူဝ်းဢၼ်ႁွင်ႉဝႃႈ “မႄႈ” ၼၼ်ႉ ဢမ်ႇၸႂ်ႈတႆး ဢဝ်ၵႂၢမ်းထႆးမႃးၸႂ်ႉဝႃႇ – ၸဵမ်ၸိူဝ်းၼႆႉ ၸိူဝ်းႁဝ်းထုၵ်ႇလီၶူၼ်ႉၶႆႈ လဵပ်ႈႁဵၼ်းၽိူမ်ႉထႅမ်ၵႂၢမ်းတႆးၵူၼ်းၶိူဝ်းတႆးႁဝ်းၵူႈတီႈတီႈထႅင်ႈယူႇ။
မိူဝ်ႈၶႃႈႁဝ်းလဵၵ်ႉၼၼ်ႉ လႆႈႁဵၼ်းမႃး ဢ ဢႃ ဢိ ဢီ ဢု ဢူ ဢေ ဢႄ ဢူဝ် ဢေႃ ဢိုဝ် ဢိူဝ်။ ၼွၵ်ႈသေ ၼၼ်ႉ တႆးၵူႈၶိူဝ်းၶိူဝ်းၵေႃႈ ၸႂ်ႉၸိူင်ႉၼႆ။ ပေႃးဢမ်ႇမီး “ဢိ” တေႁဵတ်းႁိုဝ် တႅမ်ႈဝႃႈ “ၵိၼ်” ပေႃးဢမ်ႇမီး “ိ” တၢင်ႇ သေ မီးတူဝ်ၶၢတ်ႈၵႅၼ်ၵူၺ်းၵေႃႈ ထုၵ်ႇလီတႅမ်ႈ “ီ” တၢင်ႇ “ၵီၼ်” ၼႆၵူၺ်းယဝ်ႉ။ ပေႃးဢမ်ႇမီး “ု” ၵေႃႈ ဢမ်ႇမီး “ၶုၼ်” (ၶုၼ်ဝၢၼ်ႈၶုၼ်မိူင်း) ယဝ်ႉ တေလႆႈတႅမ်ႈ “ၶူၼ်” (ၶူၼ်ဝၢၼ်ႈၶူၼ်မိူင်း) ၼႆၵူၺ်းယဝ်ႉၼႄႇ? “မေး” “မႄး” ၸိူဝ်းၼႆႉ တေပဵၼ် “မေး” လုၵ်ႈမေးလႄႈ (မႄး/ယႃႉ) ၸိူဝ်းၼႆႉ မိူၼ်ၵၼ်မူတ်းမူတ်းၼႄႇ ၸဵမ်ၸိူဝ်းၼႆႉ ဢမ်ႇၸႂ်ႈဢဝ်မႃးထဵင် ၵွပ်ႈလူၺ်ႈတၢင်း ၶဝ်ႈၸႂ် ပွင်ႇၸႂ် ၵဝ်ၶႃႈၽူႈတႅမ်ႈ။
ၽွင်းယၢမ်းၼႆႉ ပိူၼ်ႈၸၵ်းထႅၵ်ႇၸႅၵ်ႇတႆး ႁႂ်ႈယွႆႈ ႁႂ်ႈလဵၵ်ႉ ဢမ်ႇၵွမ်ႉၵႃႈၼႂ်းမိူင်းတႆးယၢမ်းလဵဝ်ၵူၺ်း၊ ၵူၼ်းၶိူဝ်း တႆးၵူႈတီႈ ဢၼ်ပဵၼ်ၼိူဝ်ႉလိူတ်ႈၸိူဝ်ႉသၢႆတႆးမီးယူႇၼႂ်းလူၵ်ႈၼႆႉ (တူၺ်းလူးပီႈၼွင်ႉတႆးၼႂ်းမိူင်းၶႄႇ ယင်းဢဝ် တုင်းၸိူဝ်ႉၸၢတ်ႈၸိုင်ႈတႆးၵႂႃႇၸႂ်ႉၼႂ်းမိူင်းၶႄႇ “ၶၢင်” ၼႂ်းမိူင်းၶႄႇ သမ်ႉၸွမ်းသႄႇသၢၼ်ၶတ်း လဝ်ႈတၢင်ႇ လူင် ပွင်ၸိုင်ႈၶႄႇဝႃႈ ပဵၼ်တုင်းတပ်ႉသိုၵ်းတႆးၸိူဝ်းယိပ်းၵွင်ႈၵၢင်ႇၼႂ်းမိူင်းမၢၼ်ႈၼႆလႄႈထုၵ်ႇလူင်ပွင်ၸိုင်ႈၶႄႇ ႁႅတ်ႉ ႁၢမ်ႈဝႆႉ) ၼႆႉပဵၼ်လွင်ႈဢၼ်ပိူၼ်ႈၵူဝ်တႆးၶိုၼ်းၶွၼ်ႈၵၼ်)။ ဢမ်ႇဝႃႈမီးယူႇၼႂ်းမိူင်းတႆး ၼႂ်းမိူင်းၶႄႇ ၼႂ်းမိူင်းထႆး ၼႂ်းမိူင်းလၢဝ်း ၼႂ်းမိူင်းဝႅတ်ႉၼၢမ်း ၼႂ်းမိူင်းၵလႃး ၸိူဝ်းၼႆႉ ယႃႇႁႂ်ႈၸပ်းၵၼ် ယႃႇႁႂ်ႈၶိုၼ်းၶွၼ်ႈတုမ်ၵၼ်လႆႈ ပေႃးၶွၼ်ႈတုမ်ၵၼ်လႆႈၵေႃႈ တႆးတေႁႅင်းယႂ်ႇ ၵွပ်ႈၼၼ် မိူင်းလႂ်ဢမ်ႇမိူင်းလႂ် ဢၼ်မီးတႆးယူႇၼၼ်ႉ ၵူဝ်တႆး ၸၢင်ႈၵွင်ႉၸပ်းၵၼ်ၶိုၼ်း။ ပေႃးတႆးလူင်ႁဝ်းသမ်ႉတိုဝ်ယူႇမႅၵ်းမႅၵ်း တေမႃးဝႃႈ လၢတ်ႈၸိူင်ႉၼၼ်ၸိူင်ႉၼႆ ဢမ်ႇၸႂ်ႈၵႂၢမ်းတႆး ဢမ်ႇၸႂ်ႈတႆးၼႆၸိုင် လႅပ်ႈတႆးလူင်ႁဝ်း ၸႂ်ဢမ်ႇၸႂ်ၵႅပ်ႈဝႆႉႁိုဝ်။
ႁူဝ်ၵူၼ်းတႆးလူင်တႄႉတႄႉမီးၵႃႈႁိုဝ် ၼပ်ႉသွၼ်ႇလၢမ်းတူၺ်း ႁူမ်ႈဝႃႈဢမ်ႇႁူႉတႅတ်ႈၼႅတ်ႈၼႄႉၼွၼ်းၵေႃႈ ပေႃးတူၺ်းဢဝ်ပိုၼ်ႉတီႈယူႇတႆးလူင်တႄႉတႄႉ မီးတီႈလႂ်လၢႆလၢႆ မိူင်းတႆးပွတ်းဢွၵ်ႇ ပွတ်းၸၢၼ်း ပွတ်းႁွင်ႇ။ ပေႃးတေၵုမ်ႇၼႄးဝႃႈ ဢဝ်ၵႂၢမ်းထႆးၵႂၢမ်းလၢဝ်းမႃးလၢတ်ႈၼႆ “ပွတ်းဢွၵ်ႇၶူင်းလႄႈတႆးယၼူၵ်ႉ(တႆးယူၼ်း) တႆးၼွႆႉ (ထႆး) လၢဝ်း သိပ်းသွင်ပၼ်းၼႃးၸိူဝ်းၼႆႉ ထွႆႈၵႂၢမ်းလဵဝ်ၵၼ်ၵမ်ႈၼမ်”။ ပွတ်းႁွင်ႇလႄႈပီႈၼွင်ႉတႆး ၼႂ်းမိူင်းၶွၼ် မိူင်းမၢဝ်း မိူင်းတီး မိူင်းလႃႈ မိူင်းဝၼ်း ၸိူဝ်းၼႆႉၵေႃႈ မိူၼ်ၵၼ်။ ထွႆႈၵႂၢမ်းဢၼ်ဝႃႈ ၵိၼ်ၶဝ်ႈ ၵိၼ်ၼမ်ႉ ၼိုင်ႈ သွင် သၢမ် သီႇ ႁႃႈ ၸိူဝ်းၼႆႉ မိူၼ်ၵၼ်သဵင်ႈ။ ၵူၺ်းၵႃႈ ထွႆႈၵႂၢမ်းၸိူဝ်းၼႆႉ ၸၢတ်ႈၸိုင်ႈ လုမ်ႈၾႃႉ မၵ်းမၼ်ႈၸွမ်းပိူင်တၢင်းၵၢၼ်(တြႃး) ဝႃႈပဵၼ်ၵႂၢမ်းထႆး ၵႂၢမ်းလၢဝ်းၵူၺ်း။ ပိူၼ်ႈဢမ်ႇဝႃႈ ပဵၼ်ၵႂၢမ်း တႆး ၵွပ်ႈတႆးဢမ်ႇမီးမိူင်း ဢမ်ႇပဵၼ်လုၵ်ႈၸုမ်းၸၢတ်ႈၸိုင်ႈလုမ်ႈၾႃႉ။ ၵႂၢမ်းတႆးဢၼ်လၢတ်ႈယူႇၼႂ်းမိူင်းတႆး ၸိူဝ်းၼႆႉ ပိူၼ်ႈတေဝႃႈ ပဵၼ်ၵႂၢမ်းမၢၼ်ႈၵူၺ်း၊ ၵူၼ်းၵေႃႈ ပိူၼ်ႈဝႃႈပဵၼ်မၢၼ်ႈၵူၺ်း။ ၼွၵ်ႈသေဝႃႈ ၵူၼ်းတၢင်ႇ ၸၢတ်ႈ ဢၼ်လဵပ်ႈႁဵၼ်းႁူႉလွင်ႈတႆးတင်းမၢၼ်ႈၼၼ်ႉၵူၺ်း ႁူႉႁဝ်းပဵၼ်တႆး။
ယွၼ်ႉၼႆႉယိင်ႈႁူဝ်ၵူၼ်းတႆးၵိုတ်းဢေႇ ႁဝ်းသမ်ႉတေၶေႇၵၼ်ပႅတ်ႈတိၵ်းတိၵ်းၼႆ တေၵိုတ်းလိူဝ်သင်ယဝ်ႉ (ၽိူဝ်ႇတေႁဵတ်းႁႂ်ႈထွႆႈၵႂၢမ်းႁဝ်းႁၢင်ႇၵၼ် ယိင်းၶႅၼ်းလီႁႃထွႆႈၵႂၢမ်းဢၼ်မိူၼ်ၵၼ် ဢမ်ႇၼၼ် ၸမ်ၵၼ်သုတ်း) ၼၼ်ႉမႃးၸႂ်ႉလူးၵွၼ်ႇ။ တႆးတၢင်ႇၸိူဝ်းတႄႉဢမ်ႇတွၼ်ႉလၢတ်ႈထႅင် လွင်ႈထွႆႈၵႂၢမ်း လွင်ႈၸႂ်ႉတိုဝ်းလိၵ်ႈ ၶႂ်ႈလၢတ်ႈၶႂ်ႈတႅမ်ႈၸိူင်ႉႁိုဝ်ၵေႃႈ ႁႃလၢႆးႁူႉၽႂ်ႁူႉမၼ်း ထွမ်ႇ ဢၢၼ်ႇ ပွင်ႇၶဝ်ႈၸႂ်။ ပေႃးၵူၼ်းဢႅဝ်ႇမိူင်း ၵူၼ်းလဵပ်ႈ ႁဵၼ်းႁူႉပွင်ႇတႄႉ ၽႂ်ဢမ်ႇသႄႉၵႂၢမ်းလၢတ်ႈၵႂၢမ်းၸႃၵၼ် ဢမ်ႇသႄႉလွင်ႈတႅမ်ႈလွင်ႈမၢႆသင်ၽႂ် မေႃၸိူင်ႉႁိုဝ် လၢတ်ႈ တႅမ်ႈ ၸိူင်ႉၼၼ်။ ၸိူင်ႉၼင်ႇ “ၻွၵ်ႉတိူဝ်ႊၶမ်းမၢႆ ထမ်းမသႃမိ” ၸဝ်ႈတူၼ်ၶူးလူင်ႁဝ်းလၢတ်ႈဝႃႈ – “ၽႂ်ၶႂ်ႈတႅမ်ႈၸိူင်ႉႁိုဝ် တႅမ်ႈ ႁဝ်းၸဝ်ႈမေႃဢၢၼ်ႇယူႇ” – ဝႃႈၼႆ။ လိူဝ်ၼၼ်ႉယင်းလၢတ်ႈတႅၵ်ႈၼႄထႅင်ႈဝႃႈ – “ၸိူင်ႉၼင်ႇၽဵင်းၵႂၢမ်း ၻွၵ်ႉတိူဝ်ႊၸၢႆးၶမ်းလဵၵ်းတႅမ်ႈဝႆႉဝႃႈ – ၽိူဝ်ႇႁဝ်းတေႁႃယွင်မႃးသႂ်ႇၶဝ်ႈ တႃႉႁဝ်းႁႃၶဝ်ႈ မႃးသႂ်ႇယွင်” ဢမ်ႇလီႁိုဝ် ဝႃႈၼႆ။
ၾၢႆႇၼိုင်ႈၵေႃႈ ႁဝ်းဢမ်ႇမီးလူင်ပွင်ၸိုင်ႈတႅပ်းတတ်းမၵ်းမၼ်ႈပၼ်ႁဝ်း။ မိူင်းပိူၼ်ႈၼႆႉ လိၵ်ႈၼိုင်ႈတူဝ် ထွႆႈ ၵႂၢမ်းၼိုင်ႈၶေႃႈ မီးၽူႈလူင်ႉလႅၼ်ႇၾၢႆႇလိၵ်ႈလၢႆး ၵႂၢမ်းလၢတ်ႈ ၶဝ်ၸဝ်ႈၶူၼ်ႉၶႆႈသွၵ်ႈႁႃမႃး ထတ်းသၢင်လီငမ်း ယဝ်ႉ ယိုၼ်ႈသူင်ႇၸူးလူင်ပွင်ၸိုင်ႈမၵ်းမၼ်ႈထႅင်ႈၵမ်းၼိုင်ႈၵွၼ်ႇ ၸင်ႇပိုၼ်ဢွၵ်ႇပဵၼ်ၵႂၢမ်းတႅတ်ႈသေဢဝ်မႃး ၸႂ်ႉတိုဝ်း တႄႇ သွၼ် ၸႂ်ႉ ၼႂ်းႁူင်းႁဵၼ်း။
ၵွပ်ႈၼႆလႄႈၸင်ႇၶိုၼ်းၵဵပ်းဢဝ်ၶေႃႈၵႂၢမ်း ဢႃးၸၢၼ်ၶိုၼ်းသႂ် ၸႂ်ယဵၼ် (ဢၼ်ပဵၼ်ၸဝ်ႈလိၵ်ႈၸဝ်ႈလၢႆးလႄႈ ၽႃသႃ ဢိၵ်ႇတင်း ၵၢၼ်မိူင်း) လၢတ်ႈဝႆႉဝႃႈ “ၽွင်းယၢမ်းၼင်ႇၼႆ လိၵ်ႈၼႆႉ ၸႂ်ႉတိုဝ်းတီႈၽႂ်တီႈမၼ်း ပႆႇပွင်ႇ ၵေႃႈ ပႆႇပဵၼ်သင် ၵူၺ်းၵႃႈၵႂၢမ်းလၢတ်ႈၼႆႉ ႁဝ်းတၵ်းတေလႆႈပွင်ႇၵၼ်တင်းၵူၼ်းၶိူဝ်းတႆးႁဝ်း ၵူႈၶိူဝ်းၶိူဝ်း ပိူဝ်ႈသိုဝ်ႇသၢၼ်ၵၼ်ႁူႉလိူင်ႈပွင်ႇၸႂ် “ပေႃးၼၼ်ၸင်ႇၸၢင်ႈတေၶွၼ်ႈတုမ်ႁူဝ်ၵူၼ်းၶိူဝ်းတႆးႁဝ်း ၶိုၼ်းယိင်ႈယႂ်ႇ ထႅင်ႈၵမ်းၼိုင်ႈ။


text:
ဢၢႆႊထီႊ တႃႇပုၼ်ႈ Computer
Software ပုၼ်ႈတႃႇၵႄႈလိတ်ႈပၼ်ႁႃ Windows Features ၼႂ်းၶိူင်ႈ Windows-8/8.1
- Details
- Created on 08 August 2014
- Written by တႆးလွတ်ႈလႅဝ်း
သင်ဝႃႈ ႁဝ်းလူင်း Window-8 ဢမ်ႇၼၼ် Windows-8.1 ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂၢင်း Progrem မႂ်ႇမႂ်ႇ တၢင်ႇလွင်ႈၸိူဝ်းၼႆႉ ဢမ်ႇလႆႈ၊ ၸႂ်ႉၸိူင်ႉႁိုဝ်ၵေႃႈ ဢမ်ႇမိူၼ်ၸႂ်ၸဝ်ႈၵဝ်ႇ၊ ၸဝ်ႈၵဝ်ႇၵႆႉၸႂ်ၸႃႉသေ ၵႆႉလူင်း Windows မႂ်ႇထႅင်ႈ
Software ပုၼ်ႈတႃႇၵႄႈလိတ်ႈပၼ်ႁႃ Windows လႄႈ Microsoft Office မိူဝ်ႈတိုၵ်ႉလူင်းမႂ်ႇမႂ်ႇ
- Details
- Created on 07 August 2014
- Written by တႆးလွတ်ႈလႅဝ်း
သင်ဝႃႈ ႁဝ်းလူင်း Windows-7 ဢမ်ႇၼၼ် Window-8/8.1ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂ်ႇ Progrem မႂ်ႇမႂ်ႇ တၢင်ႇလွင်ႈၸိူင်းၼႆႉ ဢမ်ႇလႆႈ၊ ပေႃးသဵင်ႈလိူၼ် ၶွမ်းၸၢင်ႈလပ်း( Windows ၸၢင်ႈတူၵ်း) ၵႂႃႇႁင်းၵူၺ်း ၸိူဝ်းၼႆႉလႄႈသင် Microsoft Office ႁဝ်း သႂၢင်းဢမ်ႇလႆႈ ၸိူဝ်းၼႆႉလႄႈသင် တေလႆႈႁၼ်မႃး၊ ၵမ်ႉၼမ်တေႉ တေလႆႈႁၼ်တီႈ Window-8 လႄႈ 8.1။


text:
ႁူဝ်ပဝ်ႈပႃႇတီႇႁူဝ်သိူဝ် SNLD တင်းလုၵ်ႈၸုမ်း ႁွတ်ႈၽႅဝ်ဝဵင်းၵဵင်းတုင် ႁူပ်ႉထူပ်းပေႃႈမႄႈၵူၼ်းမိူင်း။ သူၼ်းတုမ်လွင်ႈၵၢၼ်လိူၵ်ႈတင်ႈ ဢၼ်တေၸတ်းႁဵတ်း ဝၼ်းတီႈ 1 လိူၼ်ဢေႊပရိူဝ်ႊၼႃႈၼႆႉ။ ပႃႇတီႇႁူဝ်သိူဝ်မုင်ႈမွင်းၶႅပ်းၵၢင်ၸႂ် ပီႈၼွင်ႉၵူၼ်းမိူင်းယူႇ- ၼၢင်းၶမ်းဢေး ၽူႈတႅၼ်းသၽႃးၵူၼ်းမိူင်း ၸႄႈဝဵင်းၼမ်ႉတူႈ လၢတ်ႈ။
မိူဝ်ႈဝၼ်းတီႈ 27/03/2017 ၶၢဝ်းယၢမ်းဝၢႆးဝၼ်း၊ ႁူဝ်ပဝ်ႈၸဝ်ႈၶုၼ်ထုၼ်းဢူး တင်းလုၵ်ႈၸုမ်း ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး (SNLD) ႁွတ်ႈၽႅဝ်မိူင်းၵဵင်းတုင်သေ ႁူပ်ႉထူပ်းၵူၼ်းမိူင်းတီႈၵဵင်းတုင် ၸိုင်ႈတႆးပွတ်းဢွၵ်ႇ။ ပၢင်ႁူပ်ႉထူပ်းၵူၼ်းမိူင်း ၸတ်းႁဵတ်းတီႈႁူင်းႁေႃ (သမူဝ်းသွၼ်)တႆးလိုဝ်ႉ ၼႂ်းဝဵင်းၵဵင်းတုင်၊ မီးၵူၼ်းမိူင်းၶဝ်ႈႁူမ်ႈထွမ်ႇငိၼ်းႁိမ်းႁဵင်။ တူဝ်တႅၼ်းပႃႇတီႇႁူဝ်သိူဝ် ၼႂ်းၸိုင်ႈတႆးပွတ်းဢွၵ်ႇ မိူၼ်ၼင်ႇၸႄႈဝဵင်း တႃႈၶီႈလဵၵ်း၊ မိူင်းယွင်း၊ မိူင်းၽျၢၵ်ႈ၊ မိူင်းယၢင်း၊ ၵဵင်းတုင်၊ မိူင်းပဵင်း၊ ပုင်ႇပႃႇၶႅမ်ၸိူဝ်းၼႆႉၵေႃႈ ၶိုၼ်ႈႁွတ်ႈၶဝ်ႈႁူမ်ႈ- ၼႆယဝ်ႉ။
တီႈပၢင်ႁူပ်ႉထူပ်းၵူၼ်းမိူင်းၼႆႉ ၽူႈယႂ်ႇၵူၼ်းလူင်ၸိူဝ်းမွၵ်ႇလၢတ်ႈၶေႃႈၵႂၢမ်း မီးႁူဝ်ပဝ်ႈၸဝ်ႈၶုၼ်ထုၼ်းဢူး၊ ၼၢင်းၶမ်းဢေး၊ လုင်းၸၢႆးလူင် ၼေႃႇၽူႈတႅၼ်း ဢၼ်တေၶဝ်ႈၶႅင်ႇလိူၵ်ႈတင်ႈ တီႈၵဵင်းတုင်။
ၸဝ်ႈၶုၼ်ထုၼ်းဢူး တေႃႉတႆႇၶႆႈၼႄ လွင်ႈၶိူဝ်းၸဝ်ႈၾႃႉမိူင်းသီႇပေႃႉ တင်းၶိူဝ်းၸဝ်ႈၾႃႉမိူင်းၵဵင်းတုင် ၵဵဝ်ႇၶွင်ႈၵၼ်မႃးၸိူင်ႉႁိုဝ်၊ လွင်ႈပီႈၼွင်ႉမိူင်းသီႇပေႃႉတင်းမိူင်းၵဵင်းတုင် ပဵၼ်ပီႈပဵၼ်ၼွင်ႉၵၼ်။ ၼၢင်းၶမ်းဢေး တိုၵ်းသူၼ်းမွၵ်ႇလၢတ်ႈလွင်ႈပၢင်လိူၵ်ႈတင်ႈ၊ လွင်ႈတႃႇၵပ်းသၢၼ်ၼႃႈၵၢၼ်ဢၼ်တေႁူမ်ႈၵၼ်ႁဵတ်းသၢင်ႈ ၵႂႃႇတၢင်းၼႃႈ ၼင်ႇႁိုဝ်ၶိူဝ်းတႆးပေႃးမီးလွင်ႈပူၵ်းပွင်ၶိုၼ်ႈယႂ်ႇၵႂႃႇ ၸိူဝ်းၼႆႉ။
“ပီႈၼွင်ႉၵူၼ်းဝၢၼ်ႈၵူၼ်းမိူင်းႁဝ်းၶႃႈ မီးပၼ်ႁႃသင်ၵေႃႈၶႅၼ်းတေႃႈ ၵပ်းသိုပ်ႇတိတ်းတေႃႇႁဝ်းၶႃႈမႃး တီႈလုမ်းပႃႇတီႇႁူဝ်သိူဝ်။ ႁဝ်းၶႃႈမုင်ႈမွင်းၶႅပ်းၵၢင်ၸႂ်ပီႈၼွင်ႉၵူၼ်းမိူင်းယူႇ၊ ႁႂ်ႈပေႃးလိူၵ်ႈလႆႈၽွင်းတႅၼ်းလီၼႆႉ မီးတီႈသူၸဝ်ႈ။ သူၸဝ်ႈတေလိူၵ်ႈၶႅၵ်ႇႁႃႉၸဝ်ႈႁိူၼ်း ဢၼ်ဝႃႈၼၼ်ႉၵေႃႈ မီးတီႈပီႈၼွင်ႉၵူၼ်းဝၢၼ်ႈၵူၼ်းမိူင်းႁဝ်း။ ပႃႇတီႇႁူဝ်သိူဝ်ၼႆႉ မီးယိူင်းဢၢၼ်းတႃႇမႄးၶဵၼ်ႇတႅမ်ႈ ပိူင်ငဝ်ႈပိုင်းမိူင်း (လၵ်းမိူင်း) တႃႇမိူင်းတႆးႁဝ်းလႆႈၸႂ်ႉႁင်းၶေႃ။ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ ၼင်ႇႁိုဝ်တေၽၢႆးႁိူဝ်းၵႂႃႇထိုင်တီႈတႃႈႁိူဝ်းလႆႈၼၼ်ႉ မီးတီႈပီႈၼွင်ႉၵူၼ်းမိူင်းႁဝ်း”- ၼၢင်းၶမ်းဢေး ၽူႈတႅၼ်းသၽႃးၵူၼ်းမိူင်း ၸႄႈဝဵင်းၼမ်ႉတူႈ လၢတ်ႈ။
ပႃႇတီႇၵၢၼ်မိူင်း ၼႂ်းၸႄႈဝဵင်းၵဵင်းတုင် ဢၼ်တေၶဝ်ႈၶႅင်ႇၵၼ် တင်းမူတ်းမီး 6 ပႃႇတီႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇဢႃးၶႃႇ၊ ပႃႇတီႇလႃးႁူႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈၸိူဝ်းၼႆႉ။
ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းတၢင်းၼႃႈ ၼႂ်းဝၼ်းတီႈ 01/04/2017 ၼႆႉ ႁူင်းတွတ်ႈၶႅပ်းၵၢင်ၸႂ် ၼႂ်းၸႄႈဝဵင်းၵဵင်းတုင် တင်းမူတ်းမီး 57 ႁူင်း။ လိူဝ်ၼၼ်ႉ ပွၵ်ႉ/ ဢိူင်ႇဢၼ်မီးသုၼ်ႇတွတ်ႈၶႅပ်းၵၢင်ၸႂ် တႃႇၶဵတ်ႇလိူၵ်ႈတင်ႈမၢႆ(2) မီးမိူၼ်ၼင်ႇ ဢိူင်ႇယၢင်းလေႃး၊ ဢိူင်ႇလွႆလူင်၊ ဢိူင်ႇၵၢတ်ႇထၢႆႈ၊ ဢိူင်ႇဝတ်ႉသၢဝ်း၊ ဢိူင်ႇပဵင်းတၢဝ်ႉ၊ ဢိူင်ႇပၢင်မတ်း၊ ဢိူင်ႇမိူင်းပၼ်ႇမိူင်းသဵမ်၊ ဢိူင်ႇမိူင်းဢိၼ်း၊ ဢိူင်ႇမိူင်းပၵ်ႉ၊ ဢိူင်ႇမိူင်းၶွၼ်၊ ဢိူင်ႇမူးၸႄႈ၊ ဢိူင်ႇၼွင်တဝ်း၊ ဢိူင်ႇၼမ်ႉၶၢၵ်ႉ၊ ဢိူင်ႇပၢင်ၵဵဝ် တင်းမူတ်း မီး 14 ဢိူင်ႇ။ ၼႂ်းဝဵင်းမီးတီႈပွၵ်ႉ 1 တင်းပွၵ်ႉ 5 -ၼႆယဝ်ႉ။


text:
ၵူၼ်းၼုမ်ႇၸၢႆးတႆး ယူႇဝဵင်းလၢႆးၶႃႈ ၶီႇလူတ်ႉၶိူင်ႈဝႆးၽွင်းၵၢင်ၶမ်ႈၶိုၼ်း ၼႂ်းၵဵင်းမႆႇ၊ လူတ်ႉၶိူင်ႈပိၼ်ႈလူမ်ႉ တီႈတၢင်းၵူတ်ႉ လူႉတၢႆထင်တီႈ ၼႂ်းဢိူင်ႇမႄႈႁႄႉ မိူင်းၵဵင်းမႆႇ။
မိူဝ်ႈၶမ်ႈၶိုၼ်းဝၼ်းတီႈ 17/02/2017 ယၢမ်း 22:40 မူင်း၊ ၵူၼ်းဝၢၼ်ႈၽူၺ်းႁႆး ၸႄႈဝဵင်းလၢႆးၶႃႈ ၸိုင်ႈတႆးပွတ်းၸၢၼ်း၊ ၸိုဝ်ႈၸၢႆးထုၼ်း ဢႃယု 28 ပီ၊ ၶီႇလူတ်ႉၶိူင်ႈၵေႃႉလဵဝ်ၵႂႃႇသိုဝ်ႉၽၵ်းပွၵ်ႈမႃး ၶိုၼ်းတီႈႁွင်ႈၶၢတ်ႈ၊ ဢဝ်လူတ်ႉမႃးပိၼ်ႈလူမ်ႉတီႈတၢင်းၵူတ်ႉဢၼ်တေပွင်ႇသဵၼ်ႈတၢင်းလူင် တီႈဝၢၼ်ႈပႃႇၸီႉ ဢိူင်ႇမႄႈႁႄႉ ၸႄႈဝဵင်းမိူင်းၵဵင်းမႆႇ။ မၼ်းၸၢႆးလူႉတၢႆထင်တီႈၵႂႃႇ-ၼႆယဝ်ႉ။
ၵဵဝ်ႇၵပ်းလွင်ႈၼႆႉ ပီႈၼၢင်းၸၢႆးထုၼ်းၵေႃႉလူႉတၢႆ ၸိုဝ်ႈၼၢင်းယူင်ႇ ၵေႃႉႁဵတ်းၵၢၼ်သူၼ်မွၵ်ႇ တၢင်းမႄႈဝၢင်း လၢတ်ႈၼႄတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ၸၢႆးထုၼ်းၼႆႉ လူတ်ႉၶိူင်ႈပိၼ်ႈလူမ်ႉတၢႆထင်တီႈ။ လႆႈငိၼ်းဝႃႈ ၸဝ်ႈၼႃႈတီႈပလိၵ်ႈၵွင်မိူင်းၶဝ် တိတ်းတေႃႇထိုင်ၸဝ်ႈၼႃႈတီႈႁူင်းယႃသူၼ်ၻွၵ်ႇ၊ တူဝ်တၢႆမၼ်းၸၢႆးတႄႉ ၵႂႃႇဢဝ်ဢွၵ်ႇမႃးတီးႁူင်းယႃသူၼ်ၻွၵ်ႇ မိူဝ်ႈဝၼ်းတီႈ 18 ၊ ဢဝ်မႃးဝႆႉတီႈဝတ်ႉဢူႇၿူဝ်းသူတ်ႇၼႆႉသေ ႁႅၼ်းပၢင်ၸႃပၼပၼ်၊ တေပူၼ်ႉၶၢပ်ႈတူဝ်ဝၼ်းတီႈ 21/02/2017 ၼႆႉ-ဝႃႈၼႆ။
ပီႈၼၢင်းမၼ်းယင်းလၢတ်ႈၼႄပႃးဝႃႈ- လူတ်ႉၶိူင်ႈၵေႃႈဢမ်ႇၸႂ်ႈလူတ်ႉၶိူင်ႈမၼ်း၊ မၼ်းယိုမ်လူတ်ႉၶိူင်ႈတႆးၵေႃႉ မၼ်းၵႂႃႇ၊ လွင်ႈလူႉၵွႆၼၼ်ႉ ပေႃးမႄးၶိုၼ်းတေသဵင်ႈမွၵ်ႈ 3,000 ဝၢတ်ႇ။ ၸၢႆးထုၼ်းၼႆႉ ဢွၼ်ၼႃႈၼႆႉ ၼႃႈႁိူၼ်းမၼ်းလူႉၵႂႃႇလႆႈမွၵ်ႈ 2-3 လိူၼ်၊ မေးၼၢင်းမၼ်းဢဝ်လုၵ်ႈလၢင်းမၼ်းသေပၢႆႈပႅတ်ႈ ၽွင်းမၼ်းတိုၵ်ႉၵႂႃႇ ႁဵတ်းၵၢၼ်၊ မၼ်းဢမ်ႇတၼ်းႁၼ်မိူဝ်ႈမေးမၼ်းပၢႆႈပႅတ်ႈ၊ ပၢႆးၵႂႃႇယူႇတီႈလႂ်ၵေႃႈဢမ်ႇလႆႈႁူႉၸွမ်း၊ ၸိုဝ်ႈမေးမၼ်း ႁွင်ႉဝႃႈၼၢင်းၶိၼ်ႇ ၵူၼ်းဝၢၼ်ႈမွၼ်းလၢႆးၶႃႈ၊ ၶဝ်မီးလုၵ်ႈယိင်းႁူမ်ႈၵၼ်ၼိုင်ႈၵေႃႉ ဢႃယုတိုၵ်ႉလႆႈ 6 ၶူပ်ႇ ၸိုဝ်ႈၼွင်ႉမူၺ်။ ဝၢႆးမေးမၼ်းပၢႆႈပႅတ်ႈယဝ်ႉၵေႃႈ ဢဝ်ၸႂ်မၼ်းဢမ်ႇလီ၊ ၵႆႉၵႂႃႇၸွမ်းဢူၺ်းၵေႃႉဢႅဝ်ႇ ၵၢင်ၶမ်ႈၵၢင်ၶိုၼ်းမႃး- ဝႃႈၼႆ။
ၸၢႆးထုၼ်းၼႆႉ ၸိုဝ်ႈပေႃႈႁွင်ႉဝႃႈလုင်းပၢၼ်းဢွင်ႇ၊ ၸိုဝ်ႈမႄႈႁွင်ႉဝႃႈပႃႈသႅင်လူႇ၊ ပေႃႈမႄႈသွင်ထဝ်ႈမၼ်းၸၢႆးၼႆႉ တိုၵ်ႉမီးယူႇတီႈဝဵင်းလၢႆးၶႃႈ။ မီးပီႈၼွင်ႉႁူမ်ႈၵၼ် 5 ၵေႃႉ ၸၢႆးသၢမ်ယိင်းသွင်၊ ပဵၼ်ၵေႃႉထူၼ်ႈ 4 ။ ၼႂ်းပီႈၼွင်ႉ ႁႃႈၵေႃႉၼၼ်ႉ ပီႈဢၢႆႈလူင်ၸိုဝ်ႈၸၢႆးၸိၵ်းတ (ယူႇမိူင်းတႆး)၊ ၵေႃႉထူၼ်ႈသွင် ၸၢႆးမူၼ်း (မိူင်းတႆး)၊ ၼၢင်းယူင်ႇ၊ ၸၢႆးထုၼ်း၊ ၼၢင်းႁၢၼ်ႇ ၸိူဝ်းၼႆႉ။


text:
လူင်ပွင်ၸိုင်ႈမိူင်းထႆးဢၢင်ႈတေပိၵ်ႉဢိုတ်းပႅတ်ႈ Facebook ၼႂ်းမိူင်းထႆး ယွၼ်ႉပိုၼ်ၽႄႈၶေႃႈမုလ်း ဢၼ်ၽိတ်းမၢႆမီႈမိူင်းထႆး လၢႆလွင်ႈမိူၼ်ၼင်ႇ လူလၢႆၶိူဝ်းၶုၼ်ႁေႃၶမ်းထႆး၊ ၵၢၼ်တေႃႇၵၢၼ်လွင်း၊ ၵၢၼ်လွၵ်ႇပႅတ်ႉလႅၼ်လႄႈ ႁၢင်ႈဝူၺ်ႇႁင်ႈဢၼ်ဢမ်ႇလီတူၺ်းၸိူဝ်းၼႆႉ။
ထႃႊၵွၼ်ႊ တၼ်ႊထသိတ်ႊၵႅမ်ၽူႈၵွၼ်းၾၢႆႇသိုဝ်ႇ လူင်ပွင်ၸိုင်ႈထႆးလၢတ်ႈဝႃႈ – “ မိူဝ်ႈလဵဝ်ၼႆႉတိုၵ်ႉ ပႂ်ႉၶေႃႈတႅပ်းတတ်းလုမ်းတြႃး တႃႇတၢင်ႇထိုင်ၶွမ်ႊပၼီႊၾဵတ်ႊပုၵ်ႊၶ်ပိူဝ်ႈပိၵ်ႉၵၼ်ႈပႅတ်ႈ ဢၼ်ၽိတ်း ပၵ်းပိူင်မၢႆမီႈၼိူဝ်Facebook ဢၼ်မီးယူႇ 131 URLs လုမ်းတြႃးတႅပ်းတတ်းယဝ်ႉ 34 URLs ဢၼ် တိုၵ်ႉပႂ်ႉလုမ်းတြႃးတႅပ်းတတ်းထႅင်ႈ 97 URLs ၵွပ်ႈၼၼ်လႄႈFacebook ပႆႇၸၢင်ႈထွၼ် ဢွၵ်ႇပႅတ်ႈ ပႂ်ႉဝႆႉၶေႃႈတႅပ်းတတ်းတၢင်းလုမ်းတြႃးထႆးယူႇ တၢင်းၾၢႆႇ Facebook ၵေႃႈတွပ်ႇလၢတ်ႈဝႃႈ ယိၼ်းလီ တေပိၵ်ႉပႅတ်ႈpageၸိူဝ်းၼၼ်ႉ ပိူဝ်ႈတႃႇႁႂ်ႈပဵၼ်ၸွမ်းၼင်ႇပၵ်းပိူင်မၢႆမီႈမိူင်းထႆးတမ်းဝၢင်းဝႆႉၼၼ်ႉ ” ဝႃႈၼႆ။
မိူဝ်ႈဝၼ်းတီႈ 16/05/2017ပူၼ်ႉမႃး လူင်ပွင်ၸိုင်ႈထႆး ၸီႉသင်ႇ ႁႂ်ႈႁွင်ႈၵၢၼ်ၾၢႆႇသိုဝ်ႇ ပိၵ်ႉပႅတ်ႈ ၾဵတ်ႊပုၵ်ႊၶ်ၵွၼ်ႇၶၢဝ်းယၢမ်း 10 မူင်းၵၢင်ၼႂ်။
“ ပေႃးပိၵ်ႉပႅတ်ႈ Facebook ၼႆမၼ်းပဵၼ်လွင်ႈယႂ်ႇတႄႉတႄႉ ၵူၺ်းၵႃႈမိူဝ်ႈလဵဝ်ၼႆႉၵေႃႈ တင်းသွင် ၾၢႆႇလႆႈႁူမ်ႈမိုဝ်းၵၼ်ယဝ်ႉ ၶဝ်ဝႃႈတေပိၵ်ႉပႅတ်ႈလွင်ႈဢၼ်ၽိတ်းပၵ်းပိူင်မၢႆမီႈမိူင်းထႆးၼိူဝ် Face book ယူႇ ” ၼၢင်းမေႃႊရၵူတ်ႊ ၵုၼ်ႊထမ်ႊယူဝ်းထိၼ်ႊ ၽူႈၵွၼ်းႁွင်ႈၵၢၼ် Internet ၸၢတ်ႈၸိုင်ႈ မိူင်းထႆး လၢတ်ႈဝႃႈၼႆ။
ၾဵတ်ႊပုၵ်ႊၶ်ၼႆႉ မိူင်းထႆး ပဵၼ်မိူင်းဢၼ်မီးၵူၼ်းလဵၼ်ႈၼမ်လိူဝ်ပိူၼ်ႈၼႂ်းၵုၼ်ဢေႊသျိူဝ်း ၼႆယဝ်ႉ။


text:
ၸုမ်းၵူၼ်းၼုမ်ႇၼႂ်းမိူင်းတႆး ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး (TYN) ဢွၼ်ႁူဝ်ၼမ်းၼႃႈ ပႆၶိုၼ်ႈလွႆသွင်ထဝ်ႈ မိူင်းသူႈ။ ယိူင်းဢၢၼ်းပိူဝ်ႈတႃႇ ပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈထူၼ်ႈ 70 ပီတဵမ်။
မိူဝ်ႈဝၼ်းတီႈ 15/02/2017 တင်ႈတႄႇၵၢင်ၼႂ်ၸဝ်ႉ ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး (Tai Youth Network-TYN) ဢွၼ်ႁူဝ်ၼမ်းၼႃႈသေ ဢွၼ်ၵူၼ်းၼုမ်ႇလၢႆတီႈလၢႆတတၢင်း လၢႆဝၢၼ်ႈလၢႆဝဵင်း ႁူမ်ႈၵၼ်ပႆၶိုၼ်ႈလွႆသွင်ထဝ်ႈ ၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း။ ယိူင်းဢၢၼ်းပိူင်လူင် ပိူဝ်ႈတႃႇပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၾႅပ်ႊၿိဝ်ႊရီႊ 7 ဝၼ်း ၶွပ်ႈထူၼ်ႈ 70 ပီတဵမ်-ၼႆယဝ်ႉ။
ၵူၼ်းၼုမ်ႇၼမ်ႉလၼ်ႈၵေႃႉၼိုင်ႈ ဢၼ်ၶဝ်ႈႁူမ်ႈပႆၶိုၼ်ႈ လွႆသွင်ထဝ်ႈ လၢတ်ႈဝႃႈ- ယိူင်းဢၢၼ်းတႄႉ ႁဝ်းပဵၼ်ၵူၼ်း မိူင်းတႆးၼိုင်ႈၵေႃႉ တီႈလႂ်မီးဢီႈသင်ပဵၼ်တီႈၵိုၵ်းပိုၼ်းတွၼ်ႈတႃႇမိူင်းတႆးႁဝ်း၊ မီးၶူဝ်းၶွင်သၽႃႇဝၼႂ်းမိူင်းတႆးႁဝ်း ၸိူဝ်းၼႆႉႁဝ်းထုၵ်ႇလီႁူႉ။ ၼမ်ႉတွၼ်းၽွၼ်းလီမၼ်း တႆးႁဝ်း ၼိုင်ႈၵေႃႉယူႇၼိုင်ႈတီႈၼိုင်ႈတၢင်း ၵူၼ်းၼုမ်ႇႁဝ်း လႆႈမႃးႁူပ်ႉထူပ်းမိုတ်ႈၵိုဝ်းၵၼ်၊ ပေႃးဝၢႆးမႃး ႁဝ်းတေမီးလွင်ႈၵပ်းသၢၼ်ၵၼ်၊ တူင်ႇဝူင်းၵူၼ်းၼုမ်ႇႁဝ်းၵေႃႈ တေၼမ်မႃး။ တီႈၼႆႈသမ်ႉ ႁဝ်းလႆႈမႃးႁူႉဝႃႈမၼ်းဢွၵ်ႇသႅင်ၼမ်၊ ၵူၺ်းၵႃႈ ဢၼ်လႆႈၸၢမ်ႇပူၺ်ႈၼမ်ႉတွၼ်းမၼ်း ၵမ်ႈၼမ်ဢမ်ႇၸႂ်ႈၵူၼ်းၶိူဝ်းႁဝ်း၊ ပဵၼ်ၵူၼ်းတၢင်ႇၶိူဝ်း။ ဢၼ်ပဵၼ်တႆးႁဝ်းယူႇသဝ်းၼႂ်းပိုၼ်ႉတီႈၼႆႉၵေႃႈ ဢမ်ႇလႆႈၵိၼ်သင်၊ ၵုမ်ႇလႆႈႁဵတ်းၵိၼ်ၵၢၼ်ႁႆႈၼႃး၊ ၵႂႃႇႁဵတ်းၵၢၼ်ၼွၵ်ႈမိူင်း၊ ၵုမ်ႇလႆႈၵႂႃႇႁဵတ်းၶီႈၶႃႈပိူၼ်ႈ ၸိူဝ်းၼႆႉ- ဝႃႈၼႆ။
မၼ်းၸၢႆးသိုပ်ႇလၢတ်ႈတိုၵ်းသူၼ်းထႅင်ႈဝႃႈ- ၵူၼ်းၼုမ်ႇတႆးႁဝ်းၵူႈၵေႃႉ၊ ၵူၼ်းလူင်သၢမ်ပၢၼ်ၸဵတ်းသႅၼ်း ဢွၼ်ၵၼ်ၸွႆႈထႅမ်ပၼ်ပၢႆးပၺ်ၺႃတွၼ်ႈတႃႇတႆး၊ ယွၼ်ႉပိူဝ်ႈဝႃႈမိူဝ်ႈလဵဝ်ၼႆႉ ႁဝ်းဢမ်ႇမီးပၺ်ၺႃ၊ ၸင်ႇဝႃႈႁဝ်းလႆႈတူၵ်းတႅမ်ႇပိူၼ်ႈ၊ ပေႃးဝႃႈႁဝ်းမီးပၺ်ၺႃႁဝ်းၵေႃႈၸၢင်ႈမီးပႃႈၼိူဝ်ပိူၼ်ႈ- ဝႃႈၼႆ။
ပိူဝ်ႈတႃႇၶိုၼ်ႈလွႆပွၵ်ႈၼႆႉ မိူဝ်ႈၵၢင်ၶမ်ႈဝၼ်းတီႈ 14/02/2017 ၼၼ်ႉ ၽူႈၶိုၼ်ႈလွႆၶဝ်ႁပ်ႉထွမ်ႇသိူၵ်ႈပိုၼ်း လွႆသွင်ၸဝ်ႈ တမ်ႈတီႈသြႃႇၸဝ်ႈတူၼ်ၶူး ဝတ်ႉသၢႆလႅင်းထမ်းမိူင်းသူႈ လႄႈ ၽူႈယႂ်ႇၵူၼ်းလူင်ၼႂ်းပိုၼ်ႉတီႈ၊ တမ်းဝၢင်းၽႅၼ်ၵၢၼ်ၶိုၼ်ႈလွႆ၊ လိုဝ်ႈၼွၼ်းတီႈဝၢၼ်ႈပုင်ႇသၢၼ်ႈ။ ၽူႈၸိူဝ်းၶိုၼ်ႈလွႆၵေႃႈ တမ်းပိူင်ဝႆႉဝႃႈ ႁႂ်ႈလႆႈပဵၼ်ၵူၼ်းဢၼ်ၵွၼ်းပေႉတူဝ်ၵဝ်ႇ၊ တႅပ်းတတ်းလႆႈႁင်းၵူၺ်း၊ ပၢႆးယူႇလီၶႅမ်ႉလႅပ်ႈတဵမ်ထူၼ်ႈ။ ၽူႈဢွၼ်ၼမ်းၶိုၼ်ႈ ပဵၼ်ၸဝ်ႈသင်ၶလႄႈၵူၼ်းၼႂ်းပိုၼ်ႉတီႈ ၸိူဝ်းမီးတူဝ်ထူပ်း ယၢမ်ႈၶိုၼ်ႈလွႆမႃးၼၼ်ႉ- ၼႆယဝ်ႉ။
ၶၢဝ်းတၢင်းတီႈၼိူဝ်လွႆၼၼ်ႉ ၶပ်းမၢႆၵၢၼ်တူင်ႉၼိုင်မီးမိူၼ်ၼင်ႇ 1.တိူင်ႇၵၢဝ်ႇၵၼ်ႇတေႃးဝႆႈသႃ ၸဝ်ႈဝၢၼ်ႈ ၸဝ်ႈမိူင်းၼိူဝ်လွႆ။ 2.ပူၵ်းတင်ႈတုင်းတႆး၊ ႁွင်ႉၽဵင်းၵႂၢမ်းၸိူဝ်ႉၸၢတ်ႈတႆး။ 3.ဢုပ်ႇၵုမ်ၼႄလွင်ႈဝၼ်းတႆး ၾႅပ်ႊၿိဝ်ႊရီႊ 7 ဝၼ်း ၶွပ်ႈထူၼ်ႈ 70 ပီတဵမ်။ 4.လဵပ်ႈႁဵၼ်းလူယဵမ်ႈ လွင်ႈလၢၵ်ႇလၢႆးၶိုၵ်ႉတွၼ်း လွႆသွင်ထဝ်ႈ။ 5.ၵိၼ်ၶဝ်ႈႁူမ်ႈမူႇ။ 6.ထၢႆႇႁၢင်ႈၵိုၵ်းၵၼ်။ 7.လူပ်းပၢင်သေ လူင်းလွႆမႃးၶိုၼ်းမိူင်းသူႈ ၸိူဝ်းၼႆႉ။
ၶေႃႈယိူင်းဢၢၼ်း ဢၼ်လႆႈပႆၶိုၼ်ႈလွႆၼႆႉ 1.တႃႇႁႂ်ႈပဵၼ် လွင်ႈမေႃႁၵ်ႉသႃၼင်လိၼ်မိူင်းတႆး လႄႈ မႅတ်ႇပႅင်းပႂ်ႉပႃး သၽႃႇဝၾိင်ႈတိုၼ်း။ 2.တႃႇႁႂ်ႈပဵၼ်လွင်ႈၾိုၵ်းသၢၼ်းလဵၼ်ႈႁႅင်းႁူမ်ႈၵၼ် တွၼ်ႈတူဝ်ၸႂ်ၵႅၼ်ႇၶႅင်လႅတ်းၽၢႆ။ 3.တႃႇႁႂ်ႈပဵၼ် လွင်ႈမေႃဝႆႉၵႃႈၶၼ်ပၢႆးယူႇလီလႄႈ ၵႅတ်ႇၶႄၽေးၶဵၼ်ယႃႈမဝ်းၵမ်။ 4.တႃႇႁႂ်ႈပဵၼ် လွင်ႈလဵပ်ႈႁဵၼ်း တူဝ်ထူပ်း ၵၢၼ်ၸႃႉႁူမ်ႈၶီ-လီႁူမ်ႈသိူဝ်းၸွမ်းၵၼ်။ 5.တႃႇႁႂ်ႈပဵၼ်လွင်ႈႁဵၼ်းႁူႉ ၵၢၼ်ယူႇသဝ်းၵိၼ်သၢင်ႈ ၵူၼ်းပိုၼ်ႉတီႈလႄႈ ႁၵ်ႉၸိူဝ်ႉၸၢတ်ႈၸိူဝ်ႉၶိူဝ်း။ 6.တႃႇႁႂ်ႈပဵၼ်လွင်ႈပူၵ်းသူၼ်း မေႃသူၼ်ၸႂ်ၸွႆႈထႅမ် ၼႂ်းၵၢၼ်ပူၵ်းပွင်ဝၢၼ်ႈမိူင်းၶိုၼ်ႈယႂ်ႇငမ်းယဵၼ်။
ဝၼ်းတီႈ 15/02/2017 ၼၼ်ႉ ပေႃးဝႃႈလုၵ်ႉၼိူဝ်လွႆသွင်ထဝ်ႈလူင်းမႃးယဝ်ႉၵေႃႈ ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး ဢွၼ်ႁူဝ်ၼႆႉ ဢွၼ်ၵၼ်ယိပ်းပၢႆႉလိၵ်ႈဝႃႈ ဢွၼ်ၵၼ်ၵႅတ်ႇၶႄမႄႈၼမ်ႉင ယႃႇပၼ်ပိူၼ်ႈယႃႉမိူၼ်မႄႈၼမ်ႉသူႈ ၼႆသေပႆတၢင်းတိုၵ်းသူၼ်း ၼႂ်းၸႄႈဝဵင်းမိူင်းသူႈ။ ထိုင်မႃးဝၼ်းတီႈ 16/02/2017 (မိူဝ်ႈဝႃး) တွၼ်ႈပွတ်းၼႂ် မီးပၢင်တၢၼ်ႈၶႆႈ လိၵ်ႈလၢႆးပၢႆးႁၼ် တီႈဝတ်ႉသၢႆလႅင်းထမ်း ဝဵင်းမိူင်းသူႈ- ၼႆယဝ်ႉ။


text:
လူင်ပွင်ၸိုင်ႈထႆး-မၢၼ်ႈ တူၵ်းလူင်းလႆႈၸႂ် ႁႂ်ႈႁႅင်းၵၢၼ်ယၢၼ်မိူင်း တေႃႇဝတ်းဝႂ်တႃႇယူႇႁဵတ်းၵၢၼ် ထႅင်ႈလႄႈ တၢင်းလူင်ပွင်ၸိုင်ႈ မိူင်းႁူမ်ႈတုမ် တေပိုတ်ႇပၼ်သုၼ်တႃႇထတ်းထွင်ၵူၼ်းၵိုၵ်းမိူင်း ၼႂ်းႁူဝ်လိူၼ်ၼႃႈတေမႃးၼႆႉ ဝႃႈၼႆ။
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ဝဵင်းၵဵင်းမႆႇ ၸိုင်ႈထႆး ပိုၼ်ၽၢဝ်ႇမိူဝ်ႈဝၼ်းတီႈ 02/02/2017 ၼၼ်ႉ ဝႃႈ ၸွမ်းၼင်ႇႁွင်ႈၵၢၼ်လူင် ၾၢႆႇၵူၼ်းႁဵတ်းၵၢၼ်မိူင်းထႆး တူၵ်းလူင်းလႆႈၸႂ်ၵၼ် တင်းလူင်ပွင်ၸိုင်ႈ မၢၼ်ႈ မိူဝ်ႈဝၼ်းတီႈ 25/10/2016 ၼၼ်ႉဝႃႈ- ႁႂ်ႈႁႅင်းၵၢၼ်ယၢၼ်မိူင်း 4 ၸုပ်ႈ မိူၼ်ၼင်ႇႁႅင်းၵၢၼ် ၸိူဝ်းဢၼ်ဢႃယုဝိသႃႊမူတ်း ၼႂ်းလိူၼ်ဢွၵ်ႊထူဝ်ႊၿိူဝ်ႊ 2016 မႃးၼၼ်ႉ ႁႂ်ႈၵႂႃႇတၢင်ႇယွၼ်းဝႂ်ႁပ်ႉ ႁွင်းၵၢၼ်ၸၢင်ႈ တီႈႁွင်ႈၵၢၼ်ၾၢႆႇၵူၼ်းႁဵတ်းၵၢၼ် သိုပ်ႇၼၼ်ႉၵႂႃႇတၢင်ႇယွၼ်းဝိသႃႊ တီႈႁွင်ႈၵၢၼ် ၾၢႆႇၵူတ်ႇထတ်းၵူၼ်းၶဝ်ႈမိူင်း (တေႃးမေႃး) ၵွၼ်ႇဝၼ်းတီႈ 22/02/2017။
ၸိူဝ်းဢၼ်တေမူတ်းဝၢႆးလင် ဝၼ်းတီႈ 22/02/2017-31/03/2017 ၼႆႉ ႁႂ်ႈႁၢင်ႈႁႅၼ်းတႃႇတေ တေႃႇ ၼႂ်းလိူၼ်ထူၼ်ႈ3 လိူၼ်မၢတ်ႉၶျ်2017 ဢၼ်တေထိုင်မႃးၼႆႉ ။
ၵူၼ်းၸိူဝ်းဢၼ်ယိပ်းဝႆႉဝႂ်သီၶွင်ႇ ဢၼ်လူင်ပွင်ၸိုင်ႈ (ၶေႃႊသေႃႊၶျေႃႊ) ႁဵတ်းပၼ်ၼၼ်ႉ ႁႂ်ႈႁၢင်ႈ ႁႅၼ်းတႃႇတေၵႂႃႇထတ်းထွင် ၵူၼ်းၵိုၵ်းမိူင်း တီႈသုၼ်ထတ်းထွင်ၵူၼ်းၵိုၵ်းမိူင်း CI (Certificate of identity) ၸွမ်းလႅၼ်လိၼ် မိူၼ်ၼင်ႇ ၸႄႈတွၼ်ႈတၢၵ်ႇ၊ သမုတ်ႊပရႃႊၵၢၼ်ႊ၊ သမုတ်ႊသႃႊၶွၼ်ႊ၊ ရၼွင်ႊ၊ ၵဵင်းႁၢႆး ၸိူဝ်းၼႆႉ လူင်ပွင်ၸိုင်ႈမၢၼ်ႈ တေပိုတ်ႇႁဵတ်းပၼ် တႄႇဝၼ်းတီႈ 03/03/2017 ၼႆႉ။ ဢွၼ်တၢင်းႁႂ်ႈဢဝ်ဝတ်းဝႂ်ၵႂႃႇ ၸၢႆႇငိုၼ်း300 ၿၢတ်ႇ တီႈ 7/ Eleven ၵွၼ်ႇတေၵႂႃႇႁဵတ်း ဝႂ်ၶၢမ်ႈမိူင်း ၵႃႈဝႂ်ၶၢမ်ႈမိူင်းသဵင်ႈ 1,050ၿၢတ်ႇ။ ႁူမ်ႈတင်းမူတ်းပဵၼ် 1,350 ၿၢတ်ႇ။
ၵူၼ်းသႅၼ်းၸုမ်းယၢမ်ႈမီးဝႂ်Passport သေၶိုၼ်းမႃးပဵၼ်ဝႂ်သီၶွင်ႇၼၼ်ႉ မီးတၢင်းလိူၵ်ႈ 2 ဢၼ်။ သင်ဝႃႈမီးတၢင်းၵႂႃႇၼမ် ၶႂ်ႈယွၼ်းဝိသႃႊ ၼႆၵေႃႈလႆႈယူႇ ၵူၺ်းၵႃႈ ဢႃယုPassport တၵ်းတေလႆႈ မီး6 လိူၼ်ၶိုၼ်ႈၼိူဝ် ႁႂ်ႈဢဝ် Passport တင်းဝႂ်သီၶွင်ႇသေၵႂႃႇတၢင်ႇယွၼ်းဝီသႃႊလႆႈတီႈႁွင်ႈၵၢၼ် ၾၢႆႇၵူတ်ႇထတ်း ၵူၼ်းၶဝ်ႈမိူင်း (တေႃးမေႃး) လႆႈၵမ်းသိုဝ်ႈ တေသဵင်ႈငိုၼ်း 500 ၿၢတ်ႇ။ ယဝ်ႉၵေႃႈ ၵႂႃႇယွၼ်းလၢႆႈဝႂ်ႁဵတ်းၵၢၼ် တီႈႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ၼႂ်းၶၢဝ်းတၢင်း 15 ဝၼ်း ၸဝ်ႈၼႃႈတီႈ ၶဝ်တေပၼ်ဝႂ်ႁဵတ်းၵၢၼ် ပပ်ႉသီသွမ်ႇ ။ သင်ဝႃႈဢမ်ႇမီးတၢင်းၵႂႃႇ ဢမ်ႇၶႂ်ႈၵႂႃႇတၢင်းလႂ်ၼႆ သိုပ်ႇယိပ်း ဝႂ်သီၶွင်ႇၵႂႃႇၵေႃႈလႆႈယူႇ ။
ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ- “ ၵဵဝ်ႇလွင်ႈၵႂႃႇ ၸၢႆႇငိုၼ်းတီႈ 7/Eleven ၼႆႉၵေႃႈယင်းမီးလွင်ႈၶွင်ႉၶမ်ယူႇ ယွၼ်ႉဝႃႈမၢင်တီႈၵေႃႈၶဝ်ပႆႇႁူႉလွင်ႈ ၼႆႉ တၢင်းၾၢႆႇၸဝ်ႈၼႃႈတီႈ တိုၵ်ႉႁႃလၢႆးတၢင်းၵႄႈလိတ်ႈယူႇ။ လွင်ႈဝတ်းဝႂ်ၼႆႉမၼ်းလမ်ႇလွင်ႈ တွၼ်ႈတႃႇ ႁႅင်းၵၢၼ်ၵူႈၵေႃႉ ၵွပ်ႈၼၼ်လႄႈၼင်ႇႁိုဝ် ႁဝ်းပေႃးတေလႆႈႁပ်ႉၶေႃႈမုလ်းဢၼ်ထုၵ်ႇ မႅၼ်ႈၼၼ်ႉ ႁဝ်းထုၵ်ႇလီလဵပ်ႈႁဵၼ်းလႄႈတွင်ႈထၢမ်ၸဝ်ႈၼႃႈတီႈၾၢႆႇလႂ်ၾၢႆႇၼၼ်ႉၵမ်းသိုဝ်ႈ။ ပေႃးႁဝ်းၵႂႃႇထၢမ်တၢင်ႇတီႈတၢင်ႇၵေႃႉ ဢၼ်ဢမ်ႇၸႂ်ႈၸဝ်ႈၼႃႈတီႈၵမ်းသိုဝ်ႈၼၼ်ႉ တေၸၢင်ႈလႆႈ ႁပ်ႉၶေႃႈမုလ်းၽိတ်း ၊လႄႈၸၢင်ႈၺႃးလွၵ်ႇဢဝ်ငိုၼ်းႁဝ်းၵႂႃႇ ၵွပ်ႈၼၼ်လႄႈႁႂ်ႈဢွၼ် ၵၼ်လဵပ်ႈႁဵၼ်း ထွမ်ႇၶၢဝ်ႇငၢဝ်းယူႇတႃႇသေႇသေၵမ်း” ဝႃႈၼႆ။
ၼၢင်းငမ်းယဵၼ် တီႈၵိူဝ်းၵုမ်ႁႅင်းၵၢၼ် Map Foundation လၢတ်ႈဝႃႈ -“ပီႈၼွင်ႉႁဝ်းၶႃႈၵူႈၵေႃႉယႃႇ ဝႆႉမဝ်မၢင်လွင်ႈဝတ်းလွင်ႈဝႂ် ယွၼ်ႉဝႃႈမၼ်းပဵၼ်လွင်ႈၸမ်တူဝ် ပေႃးႁဝ်းႁဵတ်းထုၵ်ႇ ၸွမ်းၼင်ႇပၵ်း ပိူင်မၢႆမီႈၸိုင် မိူဝ်ႈႁဝ်းဢမ်ႇယူႇလီ ၊ၺႃးၽေးၵိုင်ႉၵၢင်ႉၸိူဝ်းၼႆႉ မၢႆမီႈၵေႃႈၸၢင်ႈတူၺ်းထိုင်ႁဝ်းလႆႈ ၵွပ်ႈၼၼ်လႄႈႁႂ်ႈသူၼ်ၸႂ်ပႃးၸႂ် ထတ်းတူၺ်းဢႃယုဝတ်းဝႂ်တူဝ်ၸဝ်ႈၵဝ်ႇတႃႇသေႇသေၵမ်း” ဝႃႈၼႆ။
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ်မိူင်းထႆး ပိုၼ်ၽၢဝ်ႇသဵၼ်ႈမၢႆႁႅင်းၵၢၼ်ယၢၼ်မိူင်း ႁူဝ်ႁုပ်ႈပီ 2016 ၼၼ်ႉဝႃႈ- ႁႅင်းၵၢၼ်ဢၼ်ထတ်းထွင်ၵူၼ်းၵိုၵ်းမိူင်း (ၽိသုတ်ႇသၼ်ႊၶျၢတ်ႊ) ယဝ်ႉၼၼ်ႉ မီး ႁိမ်း9သႅၼ်ၵေႃႉ၊ ဢၼ်ၶဝ်ႈမိူင်းလူၺ်ႈပိူင် MOU မီး ႁိမ်း4သႅၼ်ၵေႃႉ ဢၼ်ဢမ်ႇမီးၼႂ်းသဵၼ်ႈမၢႆ ၵေႃႈယင်းတေမီး ထႅင်ႈဝႃႈၼႆ ။


text:
ထိုင်- ၽူႈထတ်းထွင်လိၵ်ႈ ၸုမ်းၶၢဝ်ႇၽူႈတွႆႇႁွၵ်ႈ ။
လွင်ႈတၢင်း-
ၵူၼ်းဝၢၼ်ႈၸလၢႆးလွႆ ဢိူင်ႇၸလၢႆးၶုမ်ႇ ၸႄႈဝဵင်းလၢႆးၶႃႈ 2 ၵေႃႉ ။ ၵေႃႉၼိုင်ႈၸိုဝ်ႈၸၢႆးသူၺ်ႇၶမ်း ဢႃယု 42 ။ ၵေႃႉၼိုင်ႈၸိုဝ်ႈၸၢႆးပိင်ႇၺႃႇ (ပၺ်ၺႃ) ဢႃယု 28 ။ ပူၼ်ႉမႃးမိူဝ်ႈဝၼ်းတီႈ 24/12/2015 ၼၼ်ႉ ၶႃသွင်ၵေႃႉၼႆႉ ၵႂႃႇဝဵင်းၵေးသီးသေ ၵႂႃႇသိုဝ်ႉရူတ်ႉၶိူင်ႈ 125cc သေပွၵ်ႈၶိုၼ်း ယၢမ်းဝၢႆးဝၼ်း 4 မူင်း၊ ၵူၺ်းၵႃႈ ဢမ်ႇထိုင်ႁိူၼ်းၶိုၼ်းသေ ႁၢႆလၢႆၵႂႃႇပႅတ်ႈၸွမ်းတႃႈၸွမ်းတၢင်း ။
ၵဵဝ်ႇၵပ်းလွင်ႈၼႆႉ ၵူၼ်းၵေးသီး ဢၼ်လႆႈႁူႉၸွမ်း ၵေႃႉၼိုင်ႈလၢတ်ႈဝႃႈ- ၶႃသွင်ၵေႃႉၼႆႉ လုၵ်ႉၵေးသီးသေ ဢွၵ်ႇမိူဝ်းတၢင်းမိူင်းၼၢင်း-မိူင်းၼွင်၊ မိူဝ်းၵႂႃႇတၢင်းလွႆၼေႃႇ။ ၵူၺ်းၵႃႈ ၶဝ်သွင်ၵေႃႉၼႆႉ ဢမ်ႇၽႅဝ်မိူဝ်း တၢင်းႁိူၼ်းၶိုၼ်းသေ ႁၢႆလၢႆပႅတ်ႈၵၢင်တႃႈၵၢင်တၢင်း။ ၽွင်းၼၼ်ႉ ၼႂ်းၸႄႈဝဵင်းမိူင်းၼွင် ဢမ်ႇမီးလွင်ႈၼိမ်သဝ်း၊ မႅၼ်ႈၽွင်းမိူဝ်ႈ တပ်ႉသိုၵ်းမၢၼ်ႈႁၢင်ႈသိုၵ်းလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) ၼႂ်းၸႄႈဝဵင်းမိူင်းၼွင် မိူင်းသူႈ။ ဝၢႆးသေၶဝ်သွင်ၵေႃႉႁၢႆၵႂႃႇယဝ်ႉ ၵူၼ်းႁိူၼ်းၵူၼ်းယေးၶဝ် ၵႂႃႇႁႃၸွပ်ႇၶၢဝ်ႇတီႈလႂ်ၵေႃႈ ဢမ်ႇလႆႈႁူႉၶၢဝ်ႇငၢဝ်းသင်- ဝႃႈၼႆ ။
ၵပ်းၵၢႆႇလွင်ႈၼႆႉ မီးၸဝ်ႈၵႃး/ ၵူၼ်းႁေႃႈရူတ်ႉၵႃး (ရူတ်ႉသၢႆ) ၵေႃႉၼိုင်ႈ မႃးလၢတ်ႈဝႃႈ- မိူဝ်ႈဢၼ်မၼ်း မႃးလိုဝ်ႈတီႈ ၸလၢႆးၶုမ်ႇၼၼ်ႉ မီးသိုၵ်းမၢၼ်ႈ ဢၼ်ပၵ်းတီႈမိူင်းၼွင်ၼၼ်ႉၵေႃႉၼိုင်ႈ မႃးလၢတ်ႈမၼ်းဝႃႈ- တီႈမိူင်းၼွင်ၼၼ်ႉ တီႉၺွပ်းဝႆႉၵူၼ်းဝၢၼ်ႈၸလၢႆး 2 ၵေႃႉ၊ ႁႂ်ႈၵူၼ်းၸလၢႆးၶဝ် ၶွၼ်ႈႁႅင်းၵၼ်သေ ၵႂႃႇယွၼ်းႁူပ်ႉသေ ယွၼ်းဢဝ်မႃးၶိုၼ်းဝႆးဝႆးလႄႈ- ဝႃႈၼႆ ။
ၵူၺ်းၵႃႈ ၸဝ်ႈၵႃးၵေႃႉဢၼ်မႃးလၢတ်ႈၼႄလွင်ႈၼႆႉ ၵူၼ်းၼႂ်းပိုၼ်ႉတီႈသမ်ႉ ဢမ်ႇတၼ်းတွင်းဝႃႈ- မၼ်းပဵၼ်ၽႂ်၊ ၵႃးမၼ်းပဵၼ်လမ်းလႂ် ပၢႆႉသင်။ ဝၢႆးမႃး ၵူၼ်းဝၢၼ်ႈၸလၢႆးၶဝ် ၵႂႃႇႁႃၸွပ်ႇတီႈၼိုင်ႈယဝ်ႉ တီႈၼိုင်ႈၵေႃႈဢမ်ႇထူပ်းဢမ်ႇႁၼ်၊ ဢမ်ႇလႆႈၶၢဝ်ႇသင် ။
ပူၼ်ႉၵႂႃႇၶၢဝ်းတၢင်း 4 လိူၼ်ပၢႆႁိမ်း 5 လိူၼ်၊ ထိုင်မႃးမိူဝ်ႈဝၼ်းတီႈ 16/05/2016 ၵူၼ်းဝၢၼ်ႈၸလၢႆးၶုမ်ႇၶဝ် ၵႂႃႇလူႇၵႂႃႇတၢၼ်း တီႈဝတ်ႉမုၼ်ၸဝ်ႈဝဵင်း ၵျွင်းဝဵင်းၵဝ်ႇ (မိူင်းၼွင်) ။ သမ်ႉၵႂႃႇၵိုတ်းလိုဝ်ႈႁိူဝ်ႉ ဝႄႉဢွၵ်ႇၼွၵ်ႈဢွၵ်ႇပၢင်ႇ တီႈႁိမ်းႁွမ်းၼၼ်ႉသေ ၵႂႃႇႁၼ်ၶူဝ်းၵူၼ်းဝၢၼ်ႈ၊ လုပ်ႇၵူၼ်း၊ လုပ်ႇၵွၵ်းႁူဝ်ၵူၼ်း ၸိူဝ်းၼႆႉ တီႈၼႂ်းယုမ်းတီႈၼၼ်ႈ။ ၽိူဝ်ႇၵႂႃႇႁၼ်ယဝ်ႉ ၶဝ်ၵႂႃႇထတ်းတူၺ်းသိူဝ်ႈၶူဝ်း၊ သွၵ်းတိၼ်၊ သိူဝ်ႈၽႃႈယၢင် (မူဝ်းၵႃႇ)ၸိူဝ်းၼႆႉ လႆႈႁူႉတႅတ်ႈတေႃးဝႃႈ ပဵၼ်ၵူၼ်းဝၢၼ်ႈၶဝ် ဢၼ်ႁၢႆလၢႆၵႂႃႇ 2 ၵေႃႉၼၼ်ႉယဝ်ႉ။ ဢၼ်လႆႈႁၼ်သိူဝ်ႈ 2 ၽိုၼ်ၼၼ်ႉၵေႃႈ တႃႇၽိုၼ်ၼိုင်ႈ တိုၼ်းပဵၼ်သိူဝ်ႈၸၢႆးသူၺ်ႇၶမ်း၊ ထႅင်ႈတႃႇ ၽိုၼ်ၼိုင်ႈၵေႃႈ တိုၼ်းပဵၼ်သိူဝ်ႈၸၢႆးပိင်ႇၺႃႇ ။
“ ၵူၼ်းဝၢၼ်ႈ ဢၼ်ဢမ်ႇမီးတၢင်းၽိတ်းသင်သေ လႆႈႁၢႆလၢႆၵႂႃႇ၊ မိူၼ်ၼင်ႇၶႂ်ႈႁဵတ်းသင်တီႈ ၵူၼ်းဝၢၼ်ႈၵေႃႈႁဵတ်း၊ ဢမ်ႇမီးပၵ်းပိူင်မၢႆမီႈသုမ်ႇငမ်း။ ပေႃးဝႃႈတူၺ်းၼႆ ၶႃသွင်ၵေႃႉၼႆႉ ၺႃးၶႃႈႁႅမ်တၢႆယဝ်ႉ။ ၵွပ်ႈၼၼ်လႄႈ ဢၼ်ၶႃသွင်ၵေႃႉလႆႈၺႃးႁႅမ်တၢႆၼႆႉ တွၼ်ႈတႃႇၵူၼ်းၸၢဝ်းၶိူဝ်း ဢၼ်ယူႇသဝ်းၼႂ်း ပိုၼ်ႉတီႈၼႆႉ ဢမ်ႇမီးပၵ်းပိူင်သင်၊ ဢမ်ႇမီးၸုမ်းလႂ် ၵႅတ်ႇၵင်ႈပၼ်ယဝ်ႉႁႃႉ။ လွင်ႈဢၼ်လႆႈ ပဵၼ်ၵႂႃႇၸိူဝ်းၼႆႉ တေႁဵတ်းႁႂ်ႈၵူၼ်းဝၢၼ်ႈၵူၼ်းသူၼ် ၵႂႃႇတႃႈပႆတၢင်း လူင်းႁႆႈလူင်းၼႃး ႁဵတ်းၵၢၼ်ႁႃၵိၼ်လဵင်ႉတွင်ႉ ဢမ်ႇမီးလွင်ႈႁူမ်ႇလူမ်ႈယဝ်ႉႁႃႉ၊ လွင်ႈၼႆႉ ပဵၼ်လွင်ႈလီမွင်ၸႂ်ၸွမ်းတႄႉတႄႉ ။
ၵွပ်ႈၼၼ် ယူႇတီႈၽူႈမီးပုၼ်ႈၽွၼ်း ၼႂ်းပိုၼ်ႉတီႈၶဝ်သေ လွင်ႈၸၢဝ်းၶိူဝ်း ၵူၼ်းယူႇသဝ်းၼႂ်းပိုၼ်ႉတီႈ လႆႈထုၵ်ႇၶႃႈႁႅမ်တၢႆၸိူဝ်းၼႆႉ တေႁဵတ်းႁိုဝ်ၵႄႈလိတ်ႈ၊ တႃႇပၵ်းပိူင်မၢႆမီႈဝၢၼ်ႈမိူင်း ပေႃးတေသုမ်ႇငမ်း တူဝ်ႈထိုင်ၼႆႉ တေႁဵတ်းႁိုဝ်ၵႄႈလိတ်ႈ။ ၽႂ်မီးပုၼ်ႈၽွၼ်းတႄႉတႄႉ။ ဢၼ်လၢၵ်ႇလၢႆးၼႆႉ ၵူၼ်းဝၢၼ်ႈ 2 ၵေႃႉၼႆႉ သမ်ႉမႃးတၢႆတီႈႁိမ်းတပ်ႉ ၶလယ 9 (တပ်ႉမတေႃႇ) မွၵ်ႈ 100 မဵတ်ႉၵူၺ်း။ လွင်ႈၼႆႉၶႅၼ်းတေႃႈ လၢတ်ႈပၼ်ၵႂၢမ်းတွပ်ႇမၼ်းဢိတ်းၼိုင်ႈၶႃႈ ။
ၵူၼ်းပိုၼ်ႉတီႈၵေးသီး